	OBRAZAC 
izvješća o provedenom savjetovanju s javnošću 
 

	Naziv nacrta odluke ili drugog općeg akta o kojem je savjetovanje provedeno  
	Zagrebačka strategija izjednačavanja mogućnosti za djecu s teškoćama u razvoju i osobe s invaliditetom u razdoblju od 2027. do 2030.


	Nositelj izrade nacrta akta (gradsko upravno tijelo koje je provelo savjetovanje) 
	Gradski ured za socijalnu zaštitu, zdravstvo, branitelje i osobe s invaliditetom

	Vrijeme trajanja savjetovanja 
	29. kolovoza 2026. - 27. rujna 2026.

	Metoda savjetovanja  
	Internetsko savjetovanje 


 
Za vrijeme trajanja internetskog savjetovanja o Nacrtu prijedloga Zagrebačke strategije izjednačavanja mogućnosti za djecu s teškoćama u razvoju i osobe s invaliditetom u razdoblju od 2027. do 2030. bilo je iznesenih primjedbi i prijedloga. 

	Red. br. 
	Predstavnici  javnosti (pojedinac, organizacija, institucija) 
	Članak na koji se odnosi primjedba/ 
prijedlog 
	Tekst primjedbe/ 
prijedloga 
	Prihvaćanje/ neprihvaćanje primjedbe/ prijedloga sa obrazloženjem 

	1.  
	Katarina Kajganović (djevojačko Radović)
	Područje 2. Rad i zapošljavanje
	Obvezna prednost pri zapošljavanju nakon dopusta:
Predlažem da se majke koje su koristile dopust za njegu djeteta do 8. godine života – kako sadašnje, tako i sve one koje su to pravo koristile unazad godina - automatizmom uvrštavaju u kategoriju prednosti pri zapošljavanju u gradskim i javnim ustanovama, po uzoru na model i prava koja imaju hrvatski branitelji.
Kada dopust završi, ove se majke moraju i žele aktivno vratiti na tržište rada i fizički odlaziti na posao (bilo na puni rad od 8 sati ili na polovicu radnog vremena od 4 sata), stoga im je ova zakonska prednost nužna za preživljavanje.
	Prijedlog se ne prihvaća.
Pravo prednosti pri zapošljavanju, krug osoba koje ga mogu ostvariti te uvjeti i način njegova ostvarivanja uređeni su posebnim zakonima. Zagrebačkom strategijom, kao strateškim dokumentom, ne može se ustanoviti novo pravo prednosti pri zapošljavanju koje bi obvezivalo gradska upravna tijela, ustanove, trgovačka društva i druge poslodavce. Slijedom navedenoga, predložena mjera ne može se uvrstiti u Strategiju.

	2. 
	Katarina Kajganović (djevojačko Radović)
	Područje 5. Pristupačnost, mobilnost i digitalno uključivanje

	Besplatan javni prijevoz (pokaz) za majke u pratnji: Zahtijevam da Grad Zagreb kroz ZET osigura potpuno besplatan javni prijevoz (godišnji pokaz) te sufinancirani taxi prijevoz za majke i roditelje koji su u obveznoj pratnji djeteta s teškoćama u razvoju i invaliditetom prilikom odlazaka liječnicima, na terapije i kontrole.

Razlog: Sustav na svim razinama kažnjava, šikanira i financijski iscrpljuje majke koje su godinama bile spriječene boraviti na radnom mjestu jer su provodile dane brinući se o djeci s teškoćama u razvoju. Skrb o djetetu s invaliditetom je rad, a ne nerad. Nakon djetetove 8. godine života, država nas doslovno baca na burzu rada s višegodišnjim prekidom u radnom stažu iamp; bez ikakve pravne zaštite. Poslodavci u privatnom i javnom sektoru nas diskriminiraju i odbijaju pod krinkom 'manjka iskustva', a to isto iskustvo nam je bilo onemogućeno steći. Privatne ordinacije bježe od radnika koji žele raditi na 4 sata i pronalaze pravne rupe da nas eliminiraju. Uz potpunu blokadu na tržištu rada, izložene smo i strašnim svakodnevnim troškovima prijevoza. Dok djeca s teškoćama možda imaju pravo na besplatne iskaznice, sustav potpuno ignorira činjenicu da ta djeca ne mogu putovati sama. Majke koje ih vode po liječnicima i bolnicama prisiljene su same plaćati karte i mehanizme za javni prijevoz, a u trenucima kada dijete zbog svog stanja ne može u tramvaj ili autobus, prisiljene smo plaćati preskupe taxi usluge. U situaciji dugotrajne nezaposlenosti, ti su troškovi za majke neizdrživi i predstavljaju čistu diskriminaciju. Moj osobni primjer kao dentalnog asistenta (Katarina Kajganović, rođ. Radović, 6.12.1980.) izravno dokazuje slom sustava. Unatoč položenih preko 40 ispita, provjeri znanja i plaćenoj licenci, od travnja ove godine poslala sam preko 20 molbi/kuverti, ali vrata su svuda zatvorena. Javni zdravstveni sustav pruža jednak otpor: Dom zdravlja Centar u Runjaninovoj odbio me primiti na pripravnički staž čim su čuli za status djeteta, KBC je prekršio zakon jer preko 30 dana nije odgovorio na moj preporučeni prigovor zbog nepravilnosti na natječaju, a Hrvatska komora dentalne medicine naplatila mi je 400 eura naknade za licencu jer zbog dopusta za dijete nisam radila u struci. Ministarstvo zdravstva je moje molbe potpuno ignoriralo. Budući da su državne razine zakazale, Grad Zagreb kroz ovu strategiju mora reagirati na lokalnoj razini – osigurati majkama obveznu prednost pri zapošljavanju koje se svi poslodavci moraju strogo pridržavati te ukloniti financijski teret prijevoza za majke pratiteljice. 
Cilj: Izjednačiti prava majki koje se nakon dopusta vraćaju na fizički rad od 4 ili 8 sati s pravima branitelja, ukloniti diskriminaciju i svakodnevne troškove prijevoza (pokaza) za roditelje u pratnji djece s teškoćama, prekinuti natječajni nepotizam u zdravstvenim ustanovama te omogućiti licenciranim kadrovima stjecanje radnog iskustva.
	Prijedlog se ne prihvaća.
Pravo na besplatnu godišnju kartu ZET-a uređeno je Odlukom o socijalnoj skrbi Grada Zagreba (Službeni glasnik Grada Zagreba 7/25, 34/25 i 12/26 ), kojom su utvrđene kategorije korisnika te uvjeti i način ostvarivanja prava. Među korisnicima toga prava nalaze se i osobe kojima je priznato pravo na status roditelja njegovatelja ili njegovatelja, neovisno o visini njihovih prihoda. Predloženo proširenje prava na sve roditelje i druge osobe koje prate dijete s teškoćama u razvoju ne prihvaća se.
U okviru Područja 5., Operativnog cilja 1., Mjere 4. Unapređenje usluge prijevoza za djecu s teškoćama u razvoju i osobe s invaliditetom, Strategijom je već predviđen nastavak pružanja i unapređivanja posebno organiziranog prijevoza, nabava posebno opremljenih kombi-vozila te razvoj novog sustava naručivanja usluge.
Predloženo uvođenje sufinanciranog taksi-prijevoza predstavljalo bi zaseban model usluge s dodatnim organizacijskim i financijskim zahtjevima te se ne predviđa u ovom strateškom razdoblju.
Slijedom navedenoga, predložena mjera ne može se uvrstiti u Strategiju.


	3.
	Birsena Jurić
	Načelne primjedbe i prijedlozi na predloženi nacrt akta s obrazloženjem
	Potreban je veći fokus na odrasle osobe s invaliditetom koje ovise o tuđoj pomoći, obitelji koji skrbe o invalidnim članovima, roditelji  umirovljenici i odrasla invalidna djeca, skrb, smještaj starih roditelja i njihove invalidne djece, skrb i smještaj invalidnih osoba nakon smrti roditelja
	Prima se na znanje.
Strategija prepoznaje potrebe odraslih osoba s invaliditetom i njihovih obitelji te predviđa razvoj usluga podrške u zajednici, mobilnih timova i usluge odmora od skrbi radi osiguravanja kontinuiteta skrbi i rasterećenja obitelji. Primarno će se razvijati podrška koja omogućuje ostanak osobe u vlastitom domu i zajednici, uz razvoj dodatnih smještajnih kapaciteta za osobe kojima je zbog složenosti potreba potrebna intenzivna i cjelodnevna skrb.

	4.
	Birsena Jurić
	Područje 2. Rad i zapošljavanje, Operativni cilj 1,  Mjera 1. Poticanje zapošljavanja i samozapošljavanja te jačanje svijesti poslodavaca o mogućnostima i važnosti zapošljavanja osoba s invaliditetom




	Prijedlog dodatne aktivnosti 1: Uspostaviti javno dostupan i redovito ažuriran katalog pristupačnosti javnih ustanova, škola i trgovačkih društava Grada Zagreba.

Obrazloženje: Osobe s invaliditetom pri traženju zaposlenja često nemaju dostupnu informaciju o tome je li ustanova u kojoj se zapošljavaju fizički pristupačna. Potrebno je omogućiti jednostavan uvid u podatke o pristupačnosti ulaza, rampama, dizalima, stubištima, sanitarnim prostorima i drugim elementima važnima za korištenje objekta. Problem je posebno izražen kod zapošljavanja u školama i javnim ustanovama, gdje osoba često tek nakon pronalaska natječaja mora samostalno istraživati može li pristupiti radnom mjestu.
	Prijedlog se ne prihvaća.

Predložena aktivnost obuhvaćena je Područjem 5., Operativnim ciljem 2, Mjerom 1. Razvoj servisa informiranja o pristupačnosti objekata, javnog prijevoza i koridora kretanja „Pristupačni Zagreb“. U okviru navedene mjere predviđeno je kontinuirano prikupljanje podataka o pristupačnosti objekata gradske uprave, ustanova i trgovačkih društava Grada Zagreba te njihova javna objava putem Geoportala, Portala otvorenih podataka, nove mobilne aplikacije i mrežne stranice „Pristupačni Zagreb“. Podaci će obuhvaćati širi skup elemenata fizičke, orijentacijske i komunikacijske pristupačnosti, čime će korisnicima biti omogućen jednostavniji uvid u pristupačnost pojedinih objekata.

	5.
	Birsena Jurić
	Područje 2. Rad i zapošljavanje, Operativni cilj 1, Mjera 1. Poticanje zapošljavanja i samozapošljavanja te jačanje svijesti poslodavaca o mogućnostima i važnosti zapošljavanja osoba s invaliditetom

	Prijedlog dodatne aktivnosti 2: U natječajima za zapošljavanje u gradskim ustanovama, školama i trgovačkim društvima jasno navoditi podatke o pristupačnosti radnog mjesta i mogućnostima razumne prilagodbe.
Obrazloženje: Kandidati s invaliditetom ne bi trebali sami istraživati osnovne uvjete pristupa radnom mjestu. Informacija o pristupačnosti trebala bi biti sastavni dio natječaja, uz jasnu informaciju o mogućnosti prilagodbe radnog mjesta.
Formalno pravo na zapošljavanje nije uvijek dovoljno da bi se osoba s invaliditetom osjećala pozvanom prijaviti se na natječaj. Jasna informacija o podršci i spremnosti ustanove na prilagodbu može ukloniti dio nesigurnosti.
	Prijedlog se ne prihvaća.

Potreba za razumnom prilagodbom radnog mjesta utvrđuje se individualno, ovisno o potrebama osobe s invaliditetom, poslovima koje će obavljati te konkretnom radnom mjestu i radnom okruženju. Navedene okolnosti nije uvijek moguće unaprijed utvrditi u postupku objave natječaja, osobito u ustanovama i trgovačkim društvima s većim brojem lokacija i mogućnošću raspoređivanja radnika na različita radna mjesta.

Vrstu i opseg potrebne prilagodbe procjenjuje nadležni Centar za profesionalnu rehabilitaciju na temelju analize konkretne osobe, radnog mjesta i radnog okruženja te izrađuje plan prilagodbe, koji je ujedno osnova za ostvarivanje prava poslodavca na sufinanciranje troškova prilagodbe kod Zavoda za vještačenje, profesionalnu rehabilitaciju i zapošljavanje osoba s invaliditetom. 
Opći podaci o pristupačnosti gradskih objekata prikupljat će se i javno objavljivati putem Geoportala, Portala otvorenih podataka, nove mobilne aplikacije i mrežne stranice „Pristupačni Zagreb“.


	6.
	Birsena Jurić
	Područje 2. Rad i zapošljavanje, Operativni cilj 1, Mjera 1. Poticanje zapošljavanja i samozapošljavanja te jačanje svijesti poslodavaca o mogućnostima i važnosti zapošljavanja osoba s invaliditetom

	Prijedlog dodatne aktivnosti 3: Sustavno poticati zapošljavanje osoba s invaliditetom u gradskim ustanovama, školama i trgovačkim društvima, uz primjenu prava prednosti pri zapošljavanju kada su ispunjeni ostali uvjeti.

Obrazloženje: Grad Zagreb kao osnivač brojnih javnih ustanova i trgovačkih društava može vlastitim primjerom snažnije promicati zapošljavanje osoba s invaliditetom.

	Prijedlog se ne prihvaća.
Poticanje zapošljavanja osoba s invaliditetom obuhvaćeno je Područjem 2., Operativnim ciljem 1, Mjerom 1. Poticanje zapošljavanja i samozapošljavanja te jačanje svijesti poslodavaca o mogućnostima i važnosti zapošljavanja osoba s invaliditetom. U okviru mjere predviđeni su senzibilizacija poslodavaca, unapređenje poticajnih mjera za zapošljavanje i samozapošljavanje osoba s invaliditetom, uspostava programa stručne prakse za osobe s invaliditetom u gradskoj upravi te praćenje njihove zaposlenosti u gradskoj upravi, ustanovama i trgovačkim društvima Grada Zagreba.
Na dan 31. prosinca 2025. u gradskim upravnim tijelima bilo je zaposleno 136 osoba s invaliditetom upisanih o Očevidnik zaposlenih osoba s invaliditetom, odnosno 4,42 % ukupnog broja zaposlenih, čime je premašena propisana kvota od 3 %. U Zagrebačkom holdingu bilo je zaposleno 284, a u ZET-u 214 osoba s invaliditetom.
Pravo prednosti pri zapošljavanju osoba s invaliditetom i način njegova ostvarivanja već su uređeni člankom 9. Zakona o profesionalnoj rehabilitaciji i zapošljavanju osoba s invaliditetom te su ga obveznici dužni primjenjivati pod jednakim uvjetima. Stoga primjenu zakonske obveze nije potrebno utvrđivati kao zasebnu aktivnost Strategije.

	7.
	Birsena Jurić
	Područje 2. Rad i zapošljavanje, Operativni cilj 1, Mjera 1. Poticanje zapošljavanja i samozapošljavanja te jačanje svijesti poslodavaca o mogućnostima i važnosti zapošljavanja osoba s invaliditetom

	Prijedlog dodatne aktivnosti 4: Osigurati pravodobnu prilagodbu radnog mjesta za osobu s invaliditetom koja bude izabrana na natječaju, kada je prilagodba potrebna.
Obrazloženje: Nepristupačnost ustanove ne bi trebala biti razlog zbog kojeg osoba koja ispunjava uvjete natječaja ne može započeti rad. Potrebno je osigurati da se potrebne prilagodbe provedu u primjerenom roku.

	Prijedlog se ne prihvaća.
Potreba za razumnom prilagodbom radnog mjesta utvrđuje se individualno, ovisno o potrebama osobe s invaliditetom, poslovima koje će obavljati te konkretnom radnom mjestu i radnom okruženju. Navedene okolnosti nije uvijek moguće unaprijed utvrditi u postupku objave natječaja, osobito u ustanovama i trgovačkim društvima s većim brojem lokacija i mogućnošću raspoređivanja radnika na različita radna mjesta.
Vrstu i opseg potrebne prilagodbe procjenjuje nadležni Centar za profesionalnu rehabilitaciju na temelju analize konkretne osobe, radnog mjesta i radnog okruženja te izrađuje plan prilagodbe, koji je ujedno osnova za ostvarivanje prava poslodavca na sufinanciranje troškova prilagodbe kod Zavoda za vještačenje, profesionalnu rehabilitaciju i zapošljavanje osoba s invaliditetom.

	8.
	Birsena Jurić
	Područje 3. Socijalna zaštita, neovisno življenje i stanovanje, Operativni cilj 1, Mjera 3. Osiguravanje kapaciteta za sveobuhvatnu skrb za osobe s invaliditetom

	Prijedlog dodatne aktivnosti 1: Razviti model dugotrajne podrške odraslim osobama s invaliditetom koje žive u vlastitom domu, osobito osobama čiji su roditelji ili drugi članovi obitelji koji pružaju skrb starije životne dobi.

Obrazloženje: Posebnu pažnju potrebno je posvetiti obiteljima u kojima odrasle osobe s invaliditetom žive s roditeljima koji zbog dobi postupno gube mogućnost pružanja fizičke i svakodnevne pomoći. Potrebno je pravodobno planirati sustav podrške kako bi se izbjegla situacija u kojoj osoba s invaliditetom, zbog nemogućnosti obitelji da nastavi pružati skrb, mora napustiti vlastiti dom i biti smještena u instituciju.

	Prijedlog se ne prihvaća.
Predložena aktivnost obuhvaćena je Područjem 3., Operativnim ciljem 1, Mjerom 3. Osiguravanje kapaciteta za sveobuhvatnu skrb za osobe s invaliditetom. U okviru mjere predviđeni su razvoj i izgradnja Centra za sveobuhvatnu podršku osobama s invaliditetom te razvoj mobilnih timova koji će pružati podršku korisnicima u njihovu životnom okruženju. Centar će primarno pružati usluge u zajednici i podršku obiteljima radi prevencije institucionalizacije, dok će se osobama kojima je zbog složenosti njihovih potreba potrebna intenzivna i cjelodnevna skrb osigurati odgovarajući smještajni kapaciteti.
Potrebe osoba s invaliditetom o kojima skrbe roditelji ili drugi članovi obitelji starije životne dobi će se dodatno obuhvatiti analizama i istraživanjima predviđenima Mjerom 4. Razvoj usluga podrške u zajednici obiteljima osoba s invaliditetom. Slijedom navedenoga, nije potrebno uvoditi zasebnu aktivnost.

	9.
	Birsena Jurić
	Područje 3. Socijalna zaštita, neovisno življenje i stanovanje, Operativni cilj 1, Mjera 3. Osiguravanje kapaciteta za sveobuhvatnu skrb za osobe s invaliditetom

	Prijedlog dodatne aktivnosti 2: Razmotriti razvoj modela intenzivne podrške u vlastitom domu, uključujući 24-satnu podršku i pokrivanje vikenda, kao alternativu institucionalnom smještaju.
Obrazloženje: Postojeće usluge osobne asistencije ne moraju biti dovoljne osobama kojima je potrebna pomoć tijekom cijelog dana i tjedna. Potrebno je istražiti modele organizacije takve podrške koji se primjenjuju u drugim europskim državama te procijeniti njihovu primjenjivost u Gradu Zagrebu.

	Prijedlog se ne prihvaća.
Područjem 3., Operativnim ciljem 1., u okviru Mjere 4. Razvoj usluga podrške u zajednici obiteljima osoba s invaliditetom već su predviđene aktivnosti „Analiza potreba te razvoj podrške za roditelje njegovatelje/njegovatelje radi osiguravanja kontinuiteta skrbi“ i „Provedba istraživanja radi planiranja, razvoja i unapređenja dostupnih oblika podrške i usluga u zajednici“.
Dodatno, Mjerom 3. Osiguravanje kapaciteta za sveobuhvatnu skrb za osobe s invaliditetom predviđeni su razvoj i izgradnja Centra za sveobuhvatnu podršku osobama s invaliditetom te razvoj mobilnih timova za pružanje podrške korisnicima u zajednici. Navedenom mjerom planira se razvoj sustava sveobuhvatne skrbi koji će obuhvatiti usluge u zajednici i podršku obiteljima radi prevencije institucionalizacije, kao i smještajne kapacitete za korisnike kojima je zbog kompleksnosti stanja potrebna intenzivna i cjelodnevna skrb.
U okviru navedenih aktivnosti analizirat će se potrebe korisnika i njihovih obitelji te razmatrati odgovarajući oblici, intenzitet i način pružanja podrške u zajednici. Stoga se u Strategiju ne uvrštava zasebna aktivnost kojom bi se, prije provedbe planiranih analiza i istraživanja, unaprijed utvrdio model 24-satne podrške u vlastitom domu.

	10.
	Birsena Jurić
	Područje 3. Socijalna zaštita, neovisno življenje i stanovanje, Operativni cilj 1, Mjera 3. Osiguravanje kapaciteta za sveobuhvatnu skrb za osobe s invaliditetom

	Prijedlog dodatne aktivnosti 3: Provesti analizu potreba obitelji u kojima osobe s invaliditetom žive sa starijim roditeljima radi pravodobnog planiranja buduće skrbi.
Obrazloženje: Obitelji često tek kada roditelj oboli ili više fizički ne može pružati pomoć dolaze u situaciju u kojoj nema odgovarajućeg rješenja. Potrebno je takve potrebe prepoznati unaprijed i planirati podršku prije nastanka krizne situacije.


	Prijedlog se ne prihvaća.
Sadržaj predložene aktivnosti već je obuhvaćen Područjem 3., Operativnim ciljem 1., Mjerom 4. „Razvoj usluga podrške u zajednici obiteljima osoba s invaliditetom“, osobito aktivnostima „Analiza potreba te razvoj podrške za roditelje njegovatelje/njegovatelje radi osiguravanja kontinuiteta skrbi “ i „Provedba istraživanja radi planiranja, razvoja i unapređenja dostupnih oblika podrške i usluga u zajednici“. Navedenim aktivnostima omogućeno je pravodobno prepoznavanje potreba obitelji i planiranje odgovarajućih oblika podrške, zbog čega nije potrebno uvrštavati zasebnu aktivnost.

	11.
	Birsena Jurić
	Područje 3. Socijalna zaštita, neovisno življenje i stanovanje, Operativni cilj 1, Mjera 4. Razvoj usluga podrške u zajednici obiteljima osoba s invaliditetom

	Prijedlog dodatne aktivnosti 1: Razviti sustav krizne i privremene podrške obiteljima osoba s invaliditetom u slučaju bolesti, operacije ili druge privremene spriječenosti člana obitelji koji pruža skrb.
Obrazloženje: Kada se razboli roditelj ili drugi član obitelji koji svakodnevno pruža pomoć, cijeli sustav skrbi može se naglo urušiti. Potrebna je mogućnost brzog osiguravanja dodatne pomoći kako bi se premostilo razdoblje u kojem član obitelji nije sposoban pružati skrb bez nepotrebnog izdvajanja osobe s invaliditetom iz vlastitog doma.
	Prijedlog se ne prihvaća.
Razvoj krizne i privremene podrške u slučaju bolesti ili druge privremene spriječenosti osobe koja pruža skrb već je obuhvaćen Područjem 3., Operativnim ciljem 1., Mjerom 4. „Razvoj usluga podrške u zajednici obiteljima osoba s invaliditetom“, osobito aktivnostima „Analiza potreba te razvoj podrške za roditelje njegovatelje/njegovatelje radi osiguravanja kontinuiteta skrbi“ i „Provedba istraživanja radi planiranja, razvoja i unapređenja dostupnih oblika podrške i usluga u zajednici“. Slijedom navedenoga, nije potrebno uvrštavati zasebnu aktivnost.

	12.
	Birsena Jurić

	Područje 3. Socijalna zaštita, neovisno življenje i stanovanje, Operativni cilj 1, Mjera 4. Razvoj usluga podrške u zajednici obiteljima osoba s invaliditetom

	Prijedlog dodatne aktivnosti 2: Povećati dostupnost osobnih asistenata kroz uklanjanje prepreka koje nepotrebno sužavaju krug potencijalnih kandidata.
Obrazloženje: Nedostatak osobnih asistenata predstavlja ozbiljnu prepreku ostvarivanju kvalitetne podrške i neovisnog života osoba s invaliditetom. Potrebno je razmotriti mogućnosti proširenja baze potencijalnih kandidata, uključujući osobe stranog državljanstva, uz poštivanje svih propisanih uvjeta.
	Prijedlog se ne prihvaća.
Uvjeti za obavljanje poslova osobnog asistenta, uključujući uvjete koje moraju ispunjavati osobe koje obavljaju te poslove, uređeni su Zakonom o osobnoj asistenciji i pripadajućim podzakonskim propisima. Njihovo određivanje i mijenjanje nije u nadležnosti Grada Zagreba. Slijedom navedenoga, predložena aktivnost ne može se uvrstiti u Strategiju.



	13.
	Birsena Jurić
	Područje 3. Socijalna zaštita, neovisno življenje i stanovanje, Operativni cilj 1, Mjera 4. Razvoj usluga podrške u zajednici obiteljima osoba s invaliditetom
	Prijedlog dodatne aktivnosti 3: Preispitati uvjete osposobljavanja za osobe koje se žele zaposliti kao osobni asistenti, osobito u slučaju osoba sa završenom osnovnom školom, uz osiguravanje odgovarajuće stručne sposobljenosti.

Obrazloženje: Dugotrajno osposobljavanje prije početka rada može dodatno smanjiti broj potencijalnih kandidata. Potrebno je ispitati mogućnost fleksibilnijeg modela osposobljavanja, posebno kada se potrebna znanja mogu stjecati uz rad.
	Prijedlog se ne prihvaća.
Uvjeti obrazovanja i osposobljavanja osoba koje obavljaju poslove osobnog asistenta uređeni su Zakonom o osobnoj asistenciji i pripadajućim podzakonskim propisima. Njihovo određivanje i mijenjanje nije u nadležnosti Grada Zagreba. Slijedom navedenoga, predložena aktivnost ne može se uvrstiti u Strategiju.




	14.
	Birsena Jurić
	Područje 3. Socijalna zaštita, neovisno življenje i stanovanje, Operativni cilj 2,  Mjera 1. Osiguravanje i unapređivanje prava i usluga za osobe s invaliditetom iz Odluke o socijalnoj skrbi


	Prijedlog dodatne aktivnosti 1: Zagovarati mogućnost primjene snižene stope PDV-a na ortopedska i druga pomagala namijenjena osobama s invaliditetom koja nisu obuhvaćena popisom pomagala HZZO-a, kada su nužna za svakodnevno kvalitetno funkcioniranje osobe. 
Zagovarati mogućnost primjene snižene stope PDV-a na prilagođena osobna vozila za prijevoz osoba s invaliditetom, te mogućnost sufinanciranja prilagodbe takvih automobila (rampa u vozilu).

Obrazloženje: Osobe s invaliditetom često moraju nabavljati dodatnu opremu koja nije na listi pomagala HZZO-a, primjerice dizala za premještanje osobe s kreveta na kolica, električne dodatke za ručna kolica, prilagodbe kolica, liftove za kadu i druga pomagala. Visoka stopa PDV-a dodatno povećava troškove koje obitelji već imaju zbog invaliditeta. Iako pitanje PDV-a nije u izravnoj nadležnosti Grada Zagreba, Grad može inicirati i zagovarati rješenje prema nadležnim državnim tijelima.
	Prijedlog se ne prihvaća.
Utvrđivanje stopa PDV-a i određivanje proizvoda na koje se primjenjuje snižena stopa uređuju se nacionalnim poreznim propisima i u nadležnosti su državnih tijela. Primljena je na znanje napomena da Grad Zagreb može inicirati ili zagovarati izmjene propisa prema nadležnim državnim tijelima. Međutim, upućivanje takve inicijative, čiji ishod ne ovisi o Gradu Zagrebu, nije ocijenjeno opravdanim utvrditi kao zasebnu aktivnost ove Strategije.
U dijelu koji se odnosi na sufinanciranje prilagodbe osobnih vozila, Strategijom su kao smjerovi djelovanja utvrđeni unapređenje pristupačnosti javnog gradskog prijevoza i razvoj posebno organiziranog prijevoza za djecu s teškoćama u razvoju i osobe s invaliditetom. Slijedom navedenoga, predložene aktivnosti ne uvrštavaju se u Strategiju.


	15.
	Birsena Jurić
	Područje 3. Socijalna zaštita, neovisno življenje i stanovanje, Operativni cilj 2, Mjera 2. Unapređenje kvalitete stanovanja i planiranje dostupnosti dodatnih stambenih kapaciteta osobama s invaliditetom i ulaganje u socijalno i priuštivo stanovanje


	Prijedlog dodatne aktivnosti 1: Uspostaviti program sufinanciranja prilagodbe privatnih stambenih prostora osoba s invaliditetom, uključujući rampe, prilagodbu kupaonica, ugradnju dizala i druga potrebna rješenja pristupačnosti.
Obrazloženje: Osobe s invaliditetom koje žive u vlastitom domu često ne mogu financirati potrebne prilagodbe. Troškovi rampi, prilagodbe kupaonice, dizala i drugih zahvata mogu biti vrlo visoki. Potrebno je omogućiti sufinanciranje takvih zahvata, primjerice do razine razlike između pune i snižene stope PDV-a ili kroz drugi odgovarajući model potpore.

	Prijedlog se ne prihvaća.
Uspostava programa sufinanciranja prilagodbe stambenih prostora u privatnom vlasništvu nije utvrđena kao prioritet za provedbeno razdoblje ove Strategije. U području stanovanja Strategija je usmjerena na unapređenje kvalitete stanovanja, planiranje dodatnih stambenih kapaciteta za osobe s invaliditetom te ulaganje u socijalno i priuštivo stanovanje. Dodatno, u Području 5., Operativnom cilju 1., Mjeri 1. „Uspostava sustava i provedba prioritetnih ulaganja u pristupačnost javnih površina i javnih objekata“ predviđena je Aktivnost „Provoditi program sufinanciranja ugradnje dizala i uređaja za olakšan pristup slabo pokretnim osobama u postojeće višestambene i stambeno-poslovne zgrade. Slijedom navedenoga, predložena aktivnost ne uvrštava se u Strategiju.  Slijedom navedenoga, predložena aktivnost ne uvrštava se u Strategiju.

	16.
	Birsena Jurić
	Područje 5. Pristupačnost, mobilnost i digitalno uključivanje, Operativni cilj 1,  Mjera 3. Poboljšanje pristupačnosti usluga javnog gradskog prijevoza djeci s teškoćama u razvoju i osobama s invaliditetom


	Prijedlog dodatne aktivnosti 1: Osigurati prilagođeni prijevoz zaposlenih osoba s invaliditetom od mjesta stanovanja do radnog mjesta i natrag, usklađen s njihovim radnim vremenom, kada korištenje redovitog javnog prijevoza nije moguće ili nije primjereno.

Obrazloženje: Pristupačan javni prijevoz sam po sebi ne znači da osoba s invaliditetom može svakodnevno samostalno putovati na posao. Problem može nastati zbog radnog vremena, udaljenosti, nepristupačnih dijelova rute ili nemogućnosti korištenja redovitih linija. Nedostatak odgovarajućeg prijevoza može predstavljati izravnu prepreku zapošljavanju i zadržavanju zaposlenja
	Prijedlog se ne prihvaća.
Prijevoz osoba s invaliditetom na posao i s posla već se osigurava u okviru postojeće usluge prijevoza posebno prilagođenim vozilima, u skladu s uvjetima i načinom korištenja propisanima Pravilnikom o prijevozu osoba s invaliditetom i djece s teškoćama u razvoju.
Strategijom su u Području 5., Operativnom cilju 1., Mjeri 4. „Unapređenje usluge prijevoza za djecu s teškoćama u razvoju i osobe s invaliditetom“ predviđene aktivnosti „Osigurati uslugu prijevoza djece s teškoćama u razvoju i osoba s invaliditetom“, „Nabava posebno opremljenih kombi vozila za prijevoz djece s teškoćama u razvoju i osoba s invaliditetom“ i „Razvoj novog sustava naručivanja usluge prijevoza“. Slijedom navedenoga, nije potrebno uvrštavati zasebnu aktivnost za prijevoz zaposlenih osoba s invaliditetom.

	17.
	Birsena Jurić
	Načelna primjedba
	Završno obrazloženje:
Posebnu pažnju potrebno je posvetiti obiteljima u kojima odrasle osobe s invaliditetom ovise o fizičkoj pomoći roditelja starije životne dobi. Cilj nije samo osigurati pojedinačne usluge, nego razviti sustav u kojem osoba s invaliditetom može živjeti u vlastitom domu, raditi, kretati se i sudjelovati u zajednici bez toga da cjelokupan teret skrbi dugoročno ostaje na obitelji.
Napomena o nadležnostima:
Kod prijedloga koji nisu u isključivoj nadležnosti Grada Zagreba (primjerice pitanja PDV-a, osobnih asistenata  ili pojedinih uvjeta zapošljavanja) predloženo je da Grad Zagreb inicira, zagovara ili uputi prijedlog nadležnim državnim tijelima. Time se zadržava sadržaj prijedloga, ali se aktivnost formulira u skladu s mogućnostima lokalne razine.
	Prima se na znanje.
Potreba razvoja podrške koja osobama s invaliditetom omogućuje život u vlastitom domu i smanjuje dugotrajno oslanjanje na članove obitelji prepoznata je u Području 3. Navedeni cilj je obuhvaćen Mjerom 3. Osiguravanje kapaciteta za sveobuhvatnu skrb za osobe s invaliditetom i Mjerom 4. Razvoj usluga podrške u zajednici obiteljima osoba s invaliditetom.
U odnosu na prijedloge koji nisu u nadležnosti Grada Zagreba, mogućnost upućivanja inicijativa ili zagovaranja prema državnim tijelima ne znači da je svaki takav prijedlog potrebno utvrditi kao aktivnost Strategije. Takve se aktivnosti uvrštavaju kada su ocijenjene prioritetnima za ostvarivanje ciljeva Strategije i kada se može jasno odrediti njihov sadržaj, nositelje i očekivane rezultate. Pojedinačni prijedlozi iz priloga razmotreni su zasebno, uzimajući u obzir nadležnost, postojeće aktivnosti i prioritete Strategije.

	18.
	Mićo Stojanović
	Područje 3. Socijalna zaštita, neovisno življenje i stanovanje, Operativni cilj 1, Mjera 2. Razvoj mreže usluga za osobe s poremećajima iz spektra autizma
	Centar za autizam u Oporovcu: Osigurati stručni kadar (edukacijske rehabilitatore, logopede) educiran za rad s djecom koja uz autizam imaju i oštećenje sluha, uz obveznu primjenu hrvatskog znakovnog jezika (HZJ) i vizualnih metoda.

	Prijedlog se ne prihvaća.
U Području 3., Operativnom cilju 1., Mjeri 2. „Razvoj mreže usluga za osobe s poremećajima iz spektra autizma“ već su predviđene aktivnosti „Širiti prostorne i stručne kapacitete Centra za autizam“, „Širiti usluge za djecu s poremećajima iz spektra autizma“ i „Educirati stručnjake koji rade s osobama s poremećajima iz spektra autizma“. Cilj mjere je osigurati pravodobnu i kvalitetnu podršku u skladu s individualnim potrebama korisnika, uključujući potrebe djece s višestrukim teškoćama.
Potrebni profili stručnih djelatnika, njihove dodatne kompetencije i odgovarajuće komunikacijske metode, uključujući hrvatski znakovni jezik i vizualne metode kada su potrebni, određivat će se prema potrebama korisnika i organizaciji rada Centra.
Stoga se predložena aktivnost neće utvrđivati kao zasebna aktivnost Strategije.

	19.
	Mićo Stojanović
	Područje 1. Odgoj i obrazovanje;
Područje 5. Pristupačnost, mobilnost i digitalna uključenost
	Pristupačnost i službenici za pristupačnost: Osigurati obveznu dostupnost tumača HZJ-a (uživo ili putem video-veze) u gradskim ustanovama, vrtićima i školama, povećati broj kvalificiranih stručnih komunikacijskih posrednika (SKP) te obvezati titlovanje svih javnih video-sadržaja Grada.
	Prijedlog se ne prihvaća.
Grad Zagreb osigurava prevođenje na hrvatski znakovni jezik sjednica Gradske skupštine, konferencija za medije gradonačelnika te drugih važnih javnih događanja. Dostupnost tumača hrvatskoga znakovnog jezika u gradskim ustanovama, vrtićima i školama osigurava se prema potrebama korisnika i vrsti usluge, dok se obvezna stalna dostupnost tumača u svim navedenim ustanovama ne utvrđuje kao zasebna aktivnost Strategije.
Strategijom je u Području 1., Mjeri 4. Osiguravanje podrške za uključivanje učenika s teškoćama u razvoju u odgojno-obrazovni proces, već predviđeno kontinuirano osiguravanje stručnih komunikacijskih posrednika učenicima kojima je takva podrška potrebna. U Području 5., Mjeri 2. Unapređenje pristupačnosti komunikacijskih sredstava i mrežnih servisa Grada Zagreba, predviđeni su procjena pristupačnosti komunikacijskih kanala, uvođenje gradskog standarda digitalne pristupačnosti te kontinuirano osiguravanje pristupačnosti gradskih mrežnih stranica i aplikacija. ...

	20.
	Mićo Stojanović
	Područje 1. Odgoj i obrazovanje
	Podrška roditeljima s invaliditetom: Uvesti prilagođene kanale komunikacije između škola/vrtića i gluhih roditelja te osigurati usluge predaha (respite care) za obitelji djece s kompleksnim i višestrukim teškoćama.
	Prijedlog se ne prihvaća.
Grad Zagreb osigurava prevođenje na hrvatski znakovni jezik sjednica Gradske skupštine, konferencija za medije gradonačelnika te drugih važnih javnih događanja, a videosadržaji koji se objavljuju na službenim profilima Grada Zagreba na društvenim mrežama opremaju se titlovima. Dostupnost tumača hrvatskoga znakovnog jezika u gradskim ustanovama, vrtićima i školama osigurava se prema potrebama korisnika i vrsti usluge, dok se obvezna stalna dostupnost tumača u svim navedenim ustanovama ne utvrđuje kao zasebna aktivnost Strategije.
Strategijom je u Području 1., Mjeri 4. „Osiguravanje podrške za uključivanje učenika s teškoćama u razvoju u odgojno-obrazovni proces“ već predviđeno kontinuirano osiguravanje stručnih komunikacijskih posrednika učenicima kojima je takva podrška potrebna. U Području 5., Mjeri 2. „Unapređenje pristupačnosti komunikacijskih sredstava i mrežnih servisa Grada Zagreba“ predviđeni su procjena pristupačnosti komunikacijskih kanala, uvođenje gradskog standarda digitalne pristupačnosti te kontinuirano unapređivanje pristupačnosti gradskih mrežnih stranica i aplikacija. Stoga predložene obveze nije potrebno utvrđivati kao zasebne aktivnosti Strategije.

	21.
	dr.sc. Ana Skender, mag.rehab.educ.
Predsjednica Hrvatske komore edukacijskih rehabilitatora

	Načelne primjedbe i prijedlozi na predloženi nacrt akta s obrazloženjem
	Hrvatska komora edukacijskih rehabilitatora pozdravlja izradu Zagrebačke strategije izjednačavanja mogućnosti za djecu s teškoćama u razvoju i osobe s invaliditetom za razdoblje 2027.-2030. te prepoznaje njezinu usmjerenost na razvoj usluga u zajednici, unapređenje pristupačnosti, inkluzivnog obrazovanja i međusektorske suradnje. Strategija obuhvaća ključna područja od interesa za djecu s teškoćama u razvoju, osobe s invaliditetom i njihove obitelji te predstavlja dobru osnovu za daljnji razvoj sustava podrške.
Strategija prepoznaje potrebu za stručnom podrškom djeci s teškoćama u razvoju, osobama s invaliditetom i njihovim obiteljima. Međutim, uloga edukacijskih rehabilitatora nije u svim relevantnim mjerama, aktivnostima i pokazateljima dovoljno jasno određena, iako njihova stručna djelatnost obuhvaća procjenu potreba, planiranje i provedbu edukacijsko-rehabilitacijske podrške, podršku inkluzivnom obrazovanju, tranzicijsko planiranje, primjenu asistivne tehnologije te podršku korisnicima i njihovim obiteljima. Stoga se predlaže jasnije prepoznati i uključiti edukacijske rehabilitatore među stručne nositelje i suradnike u provedbi mjera koje pripadaju području njihove djelatnosti.
	Prijedlog se ne prihvaća.
Strategija prepoznaje važnost stručne i multidisciplinarne podrške djeci s teškoćama u razvoju, osobama s invaliditetom i njihovim obiteljima, uključujući značajan doprinos edukacijskih rehabilitatora u područjima njihove stručne djelatnosti.
Nositelji i sunositelji mjera i aktivnosti u Strategiji određeni su na razini nadležnih gradskih upravnih tijela, ustanova i drugih pravnih osoba, dok se konkretni stručni profili uključuju u provedbu pojedinih aktivnosti u skladu s njihovim djelokrugom i potrebama korisnika.


	22.
	dr.sc. Ana Skender, mag.rehab.educ.
Predsjednica Hrvatske komore edukacijskih rehabilitatora


	Područje 1. Odgoj i obrazovanje, Operativni cilj 1,  Mjera 2. Jačanje kadrovskih kapaciteta u predškolskim ustanovama Grada Zagreba

	Prijedlog: Dosljedna uporaba naziva edukacijski rehabilitator.
Predlaže se usklađivanje terminologije u cijelom dokumentu te dosljedna uporaba službenog naziva zanimanja "edukacijski rehabilitator".
Obrazloženje: Naziv proizlazi iz važećih propisa, stručnih standarda i naziva regulirane profesije te ga je potrebno dosljedno koristiti u svim dijelovima Strategije.
	Prijedlog se prihvaća.
U Strategiji će se dosljedno koristiti službeni naziv zanimanja „edukacijski rehabilitator“ te će se terminologija u odgovarajućim dijelovima dokumenta uskladiti s važećim nazivom profesije.


	23.
	dr.sc. Ana Skender, mag.rehab.educ.
Predsjednica Hrvatske komore edukacijskih rehabilitatora


	Područje 1. Odgoj i obrazovanje, Operativni cilj 1, Mjera 2. Jačanje kadrovskih kapaciteta u predškolskim ustanovama
	Prijedlog: Predlaže se dopuniti mjeru aktivnostima i pokazateljima koji će jasnije odražavati potrebe dječjih vrtića u provedbi inkluzivnog odgoja i obrazovanja, osobito u pogledu dostupnosti stručne podrške, razvoja inkluzivne kulture ustanova te osiguravanja odgovarajućih stručnih kapaciteta za rad s djecom s teškoćama u razvoju, razvojnim odstupanjima i čimbenicima rizika.
Obrazloženje: Iako Državni pedagoški standard propisuje uvjete uključivanja djece s teškoćama u redovite odgojno-obrazovne skupine, praksa pokazuje da je broj djece kojoj je potrebna dodatna podrška znatno veći od normativa predviđenih Standardom. Gotovo da više nema odgojne skupine u koju nije uključeno barem jedno dijete s teškoćama ili dijete s izraženim razvojnim odstupanjima i čimbenicima rizika, dok se ukupan broj djece u skupinama pritom rijetko umanjuje.
Dodatni izazov predstavlja činjenica da velik broj djece pokazuje razvojna odstupanja, komunikacijske, senzorne, socio-emocionalne i poteškoće u ponašanju ili različite čimbenike rizika bez formalno utvrđenog statusa teškoće. Zbog toga stvarne potrebe za podrškom nisu uvijek vidljive kroz službene evidencije pa se predlaže da Strategija
prepozna i djecu s razvojnim rizicima i odstupanjima, a ne isključivo djecu koja imaju dovršen postupak vještačenja.
Također je potrebno jasnije istaknuti važnost cjelovitih i dostupnih multidisciplinarnih stručnih timova u dječjim vrtićima. S obzirom na sve složenije razvojne profile potrebno je osigurati kadrovske standarde koji odgovaraju potrebama djece i odgojno-obrazovnih skupina te poticati zapošljavanje stručnjaka različitih profila.
Posebno je važno naglasiti da pomoćni radnik za njegu, skrb i pratnju ne može predstavljati zamjenu za stručnu edukacijsko-rehabilitacijsku podršku. Kvalitetna inkluzija zahtijeva dostupnost stručnjaka odgovarajućeg profila, ovisno o vrsti teškoće, funkcionalnom statusu i odgojno-obrazovnim potrebama djeteta.
Stoga se predlaže da Strategija jasnije prepozna potrebe djece s razvojnim odstupanjima i čimbenicima rizika, osigura dostupnost odgovarajuće stručne podrške u dječjim vrtićima te snažnije naglasi važnost multidisciplinarnih stručnih timova u skladu sa stvarnim potrebama djece i odgojno-obrazovnih skupina.
	Prijedlog se ne prihvaća.
Područjem 1., Mjerom 2. „Jačanje kadrovskih kapaciteta u predškolskim ustanovama Grada Zagreba“ već je predviđeno održavanje postignutog standarda ekipiranih stručnih timova, zapošljavanje osoba za potporu djeci s teškoćama u razvoju i odgojiteljima te drugih potrebnih stručnjaka, kao i kontinuirano stručno usavršavanje odgojno-obrazovnih radnika. Pokazateljima se zasebno prati broj stručnih timova i stručnih suradnika različitih profila te broj pomoćnih radnika i drugih osoba koje pružaju potporu, čime se jasno razlikuju njihove uloge. Stoga se ocjenjuje da su stručni kapaciteti i multidisciplinarna podrška već odgovarajuće obuhvaćeni Strategijom.


	24.
	dr.sc. Ana Skender, mag.rehab.educ.
Predsjednica Hrvatske komore edukacijskih rehabilitatora


	Područje 1. Odgoj i obrazovanje, Operativni cilj 1, Mjera 3. Povećanje obuhvata učenika s teškoćama u razvoju u osnovnim i srednjim školama Grada Zagreba
	Prijedlog: Predlaže se dopuna mjere aktivnošću usmjerenom na uspostavu strukturiranog i međuresorno usklađenog modela tranzicije učenika s teškoćama u razvoju iz osnovnoškolskog u srednjoškolski sustav obrazovanja.
Obrazloženje: Prijelaz iz osnovne u srednju školu predstavlja osobito osjetljivo razdoblje za učenike s teškoćama u razvoju te njihove obitelji. Radi osiguravanja kontinuiteta odgojno-obrazovne i stručne podrške potrebno je uspostaviti jasne protokole suradnje između osnovnoškolskih i srednjoškolskih ustanova, stručnih timova i roditelja, uključujući pravodobnu razmjenu relevantnih stručnih informacija i planiranje potrebnih oblika podrške prije početka srednjoškolskog obrazovanja. Time bi se smanjio rizik prekida podrške, omogućila pravodobna prilagodba srednjoškolskog okruženja potrebama učenika te osigurao uspješniji nastavak obrazovanja i socijalne uključenosti učenika s teškoćama u razvoju.
	Prijedlog se djelomično prihvaća.
Područjem 1., Mjerom 3. već je predviđena aktivnost unapređenja podrške osnovnim i srednjim školama pri prijavi i upisu učenika s teškoćama u razvoju u srednju školu. Uvažavajući važnost pravodobnog planiranja prijelaza i osiguravanja kontinuiteta podrške, Aktivnost 4. će se dopuniti na način tako da glasi: “Unaprijediti podršku osnovnim i srednjim školama u procesu tranzicije, prijave i upisa učenika s teškoćama u razvoju u srednju školu.” 
Ne prihvaća se uspostava zasebne aktivnosti ni unaprijed određenog modela jer će se konkretni oblici suradnje i postupanja razraditi tijekom provedbe mjere.


	25.
	dr.sc. Ana Skender, mag.rehab.educ.
Predsjednica Hrvatske komore edukacijskih rehabilitatora


	Područje 1. Odgoj i obrazovanje, Operativni cilj 1, Mjera 3. Povećanje obuhvata učenika s teškoćama u razvoju u osnovnim i srednjim školama Grada Zagreba
	Prijedlog: Predlaže se planirati razvoj mreže srednjoškolskih programa za učenike s teškoćama u razvoju, uključujući procjenu uvjeta za otvaranje novih programa i odjela u različitim dijelovima Grada Zagreba te poticanje teritorijalno ravnomjernije dostupnosti srednjoškolskog obrazovanja.
Obrazloženje: Dostupnost primjerenih srednjoškolskih programa za učenike s teškoćama u razvoju često je ograničena na manji broj ustanova, što može rezultirati neravnomjernom dostupnošću obrazovanja i povećanim opterećenjem učenika i njihovih obitelji. Potrebno je sustavno planirati mrežu srednjoškolskih programa i kapaciteta za učenike s teškoćama u razvoju, uključujući mogućnosti otvaranja novih programa i odjela u školama koje za to ispunjavaju propisane prostorne, kadrovske i organizacijske uvjete.
	Prijedlog se ne prihvaća.
Planiranje i ustrojavanje srednjoškolskih programa i odjela provodi se prema iskazanim potrebama učenika te prostornim, kadrovskim i organizacijskim mogućnostima pojedinih škola. Zbog specifičnosti programa, potrebnih stručnih kapaciteta i opreme nije moguće unaprijed osigurati njihovu ravnomjernu teritorijalnu raspoređenost u različitim dijelovima Grada. Strategija u okviru Područja 1., Mjere 3. već predviđa uključivanje učenika s teškoćama u razvoju u srednjoškolske ustanove te unapređenje podrške školama tijekom njihove prijave i upisa, stoga se predložena dodatna aktivnost ne uvrštava.


	26.
	dr.sc. Ana Skender, mag.rehab.educ.
Predsjednica Hrvatske komore edukacijskih rehabilitatora


	Područje 1. Odgoj i obrazovanje, Operativni cilj 1, Mjera 4. Osiguravanje podrške za uključivanje učenika s teškoćama u razvoju u odgojno-obrazovni proces
	Osiguravanje stručne podrške u procjeni i primjeni asistivne tehnologije
Prijedlog: Predlaže se dopuniti Aktivnost 2. na način da, uz osiguravanje prilagođenih nastavnih materijala i asistivne tehnologije, obuhvati i osiguravanje stručne podrške za procjenu potreba, odabir, implementaciju, korištenje i praćenje učinkovitosti asistivne tehnologije.
Obrazloženje: Asistivna tehnologija ne podrazumijeva isključivo opremu i tehnička pomagala, već i usluge stručne procjene, edukacije korisnika, roditelja i odgojno-obrazovnih djelatnika te kontinuiranu stručnu podršku tijekom njezine primjene. Učinkovitost asistivne tehnologije ovisi o njezinoj pravilnoj procjeni, individualiziranom odabiru i primjerenoj implementaciji u svakodnevnom obrazovnom okruženju. Stoga je, uz nabavu opreme, potrebno osigurati dostupnost stručnjaka kompetentnih za procjenu i primjenu asistivne tehnologije radi ostvarivanja punog obrazovnog sudjelovanja učenika s teškoćama u razvoju.
	Prijedlog se djelomično prihvaća.
Uvažava se važnost stručne podrške pri procjeni potreba učenika te odabiru i primjeni asistivne tehnologije. Aktivnost 2. će se dopuniti na način da glasi: „Osiguravati prilagođene nastavne materijale i asistivne tehnologije te unapređivati stručnu podršku pri procjeni potreba, odabiru i primjeni asistivne tehnologije.“
Način pružanja podrške odredit će se u okviru provedbe mjere, ovisno o potrebama učenika i raspoloživim stručnim kapacitetima ustanova.


	27.
	dr.sc. Ana Skender, mag.rehab.educ.
Predsjednica Hrvatske komore edukacijskih rehabilitatora


	Područje 3. Socijalna zaštita, neovisno življenje i stanovanje, Operativni cilj 1, Mjera 1. Unapređenje dostupnosti i kvalitete usluga u zajednici
	Prijedlog: Predlaže se dopuniti mjeru pokazateljima koji će pratiti dostupnost stručnih usluga te planiranje potrebnih stručnih kapaciteta za pružanje usluga u zajednici, osobito edukacijskih rehabilitatora.
Obrazloženje: Strategija predviđa povećanje dostupnosti usluga stručne procjene, rane razvojne podrške, psihosocijalne podrške, boravka, organiziranog stanovanja i drugih usluga u zajednici, no nije dovoljno razrađeno na koji će se način osigurati stručni kadrovi potrebni za njihovu provedbu. Dugoročna održivost i kvaliteta usluga u zajednici ovise o dostupnosti odgovarajućeg broja stručnjaka različitih profila, uključujući edukacijske rehabilitatore, koji imaju ključnu ulogu u procjeni potreba korisnika, planiranju i provođenju rehabilitacijskih postupaka, podršci obiteljima te osnaživanju neovisnog življenja osoba s invaliditetom.
	Prijedlog se ne prihvaća.
Područjem 3., Mjerom 1. već su utvrđeni pokazatelji kojima se prati dostupnost pojedinih usluga u zajednici, broj njihovih korisnika, broj novozaposlenih stručnih i drugih djelatnika, broj lokacija na kojima se usluge pružaju te prostorni kapaciteti gradskih ustanova. Potreban broj i struktura stručnih djelatnika određuju se prema vrsti usluge i stvarnim potrebama korisnika. Slijedom navedenoga, nije potrebno uvoditi dodatne pokazatelje niti posebno izdvajati pojedine stručne profile.


	28.
	dr.sc. Ana Skender, mag.rehab.educ.
Predsjednica Hrvatske komore edukacijskih rehabilitatora


	Načelna primjedba 

	Dodatni prijedlog Hrvatske komore edukacijskih rehabilitatora koji nije izravno obuhvaćen postojećim mjerama Strategije, ali bi mogao pridonijeti njezinoj uspješnijoj provedbi:
Predlaže se razmotriti uspostavu partnerskog Centra kompetencija za inkluzivne prakse u suradnji s Gradom Zagrebom, Hrvatskom komorom edukacijskih rehabilitatora, Edukacijsko-rehabilitacijskim fakultetom, odgojno-obrazovnim ustanovama, pružateljima socijalnih usluga te predstavnicima djece s teškoćama u razvoju, osoba s invaliditetom i njihovih obitelji.
Sve složenije potrebe djece s teškoćama u razvoju i osoba s invaliditetom zahtijevaju sustavno povezivanje stručne prakse, znanstvenih spoznaja, obrazovnog sustava, sustava socijalne skrbi i zdravstvenog sustava. Predloženi Centar kompetencija djelovao bi kao razvojna i savjetodavna platforma usmjerena na prijenos znanstveno utemeljenih spoznaja u praksu, razvoj stručnih smjernica i protokola, kontinuirano stručno usavršavanje, savjetodavnu podršku ustanovama te praćenje kvalitete i ishoda inkluzivnih praksi.
Posebna područja djelovanja obuhvaćala bi razvoj modela tranzicije između različitih razina odgoja i obrazovanja te prijelaza prema visokom obrazovanju i svijetu rada, razvoj i primjenu asistivne tehnologije, unaprjeđenje edukacijsko-rehabilitacijske podrške u odgojno-obrazovnom i socijalnom sustavu, jačanje međuresorne suradnje, razvoj pokazatelja kvalitete te vrednovanje učinkovitosti usluga.
U okviru svojeg djelovanja Centar kompetencija za inkluzivne prakse bi mogao razvijati i održavati digitalnu bazu stručnih resursa koja bi uključivala stručne smjernice i preporuke, obrasce tranzicijskih planova, alate za samoprocjenu ustanova, primjere razumnih prilagodbi, materijale za roditelje i stručnjake, upute za procjenu i primjenu asistivne tehnologije te primjere kvalitetnih i inovativnih inkluzivnih praksi. Na taj bi se način omogućio sustavan prijenos znanja, ujednačavanje stručnih postupaka, podrška ustanovama u svakodnevnom radu te razvoj kulture kvalitete u području inkluzivnog obrazovanja i podrške osobama s invaliditetom.
Takav model partnerstva pridonio bi jačanju stručnih kapaciteta sustava, boljoj povezanosti znanosti i prakse, ujednačavanju kvalitete podrške te učinkovitijoj provedbi mjera Strategije. Hrvatska komora edukacijskih rehabilitatora iskazuje spremnost sudjelovati kao stručni partner u osmišljavanju, pilotiranju, praćenju i vrednovanju takvog modela.
	Prijedlog se ne prihvaća.
Strategija već predviđa jačanje stručnih kapaciteta, stručno usavršavanje djelatnika, unapređenje međuresorne suradnje te razvoj podrške u području inkluzivnog obrazovanja, asistivne tehnologije i usluga u zajednici. Navedene aktivnosti provodit će se kroz postojeća gradska upravna tijela, odgojno-obrazovne ustanove, ustanove socijalne skrbi i druge stručne dionike. Budući da osnivanje zasebnog Centra kompetencija predstavlja uspostavu nove organizacijske strukture čije se zadaće u značajnoj mjeri preklapaju s postojećim sustavom, prijedlog se ne uvrštava u Strategiju. Iskazana spremnost Hrvatske komore edukacijskih rehabilitatora za stručnu suradnju prima se na znanje.


	29.
	Centar za istraživanje, edukaciju i primjenu novih znanja UP2DATE
	Načelne primjedbe i prijedlozi na predloženi nacrt akta s obrazloženjem
	U novoj Zagrebačkoj strategiji izjednačavanja mogućnosti za djecu s teškoćama u razvoju i osobe s invaliditetom u razdoblju 2027. - 2030. predlaže se unaprijediti:
- stručnu podršku za učenika s teškoćama u razvoju u odgoju i obrazovanju
- pripremu mladih s invaliditetom za tržište rada i osamostaljivanje, kroz poticajne mjere za zelena i digitalna radna mjesta prilagođena osobama s invaliditetom i stambenu podršku
- edukacije i samozaposlenih osoba s invaliditetom o primjeni propisa u vezi sa zapošljavanjem i radom osoba s invaliditetom (poticaji, zamjenska kvota i dr.)
- edukacije službenika i radnika u tijelima, ustanovama i tvrtkama Grada Zagreba
o pristupačnosti i razumnoj prilagodbi, uključujući digitalnu pristupačnost i pristupačne načine postupanja i komunikacije
- formalne i neformalne obrazovne programe za stručnjake u području Univerzalnog dizajna
- prilagodbu i pristupačnost stambenih kapaciteta za socijalno i priuštivo stanovanje, smještaja za osobe s invaliditetom žrtve nasilja, traka vodilja i drugih javnih prometnih i zelenih površina, mjesnih odbora, sportskih objekata
- digitalnu pristupačnost službenih mrežnih stranica Grada Zagreba, kao i ustanova i tvrtki Grada Zagreba, uključujući komunikacijske kanale za podnošenje prijedloga u postupcima donošenja akata ili rješavanja određenog pitanja, predstavki i pritužbi na rad tijela (predstavke i pritužbe, savjetovanja s javnošću i sl.)
- pripremu pripadnika civilnih službi i osoba s invaliditetom za postupanje u kriznim situacijama
- prijevoz osoba s invaliditetom u svrhu korištenja zdravstvenih usluga
- sportsko-rekreativne programe
- audiodeskripciju i druge prilagodbe praćenja programa u kulturi i umjetnosti (kazališne predstave, filmovi, izložbe, katalozi i dr.)
- suradnju i umrežavanje različitih dionika u svrhu izjednačavanja mogućnosti za djecu s teškoćama u razvoju i osobe s invaliditetom
Obrazloženje: Obrazloženje za navedene prijedloge se daje u nastavku, uz primjedbe i prijedloge na pojedine članke nacrta prijedloga akta.
	Primljeno na znanje

	30.
	Centar za istraživanje, edukaciju i primjenu novih znanja UP2DATE
	Područje 1. Odgoj i obrazovanje, Operativni cilj 1, Mjera 4. Osiguravanje podrške za uključivanje učenika s teškoćama u razvoju u odgojno-obrazovni proces

	Predlaže se izmijeniti Mjera 4. tako da glasi: Osiguravanje podrške za uključivanje učenika s teškoćama u razvoju u odgojno-obrazovni proces i stručne podrške, te dodati nove aktivnosti:  
- Utvrditi koje redovite osnovne i srednje škole imaju zadovoljene pretpostavke za zapošljavanje stručnog suradnika za podršku učenicima s teškoćama u razvoju u skladu s državnim pedagoškim standardima
- Osiguravati zapošljavanje stručnih suradnika za podršku učenicima s teškoćama u razvoju u skladu s državnih pedagoškim standardima
- Osiguravati zapošljavanje većeg broja stručnih suradnika za podršku učenicima s teškoćama u razvoju prema potrebama osnovne i srednje škole
Obrazloženje: Učenici s teškoćama u razvoju ne trebaju samo podršku u inkluziji u vidu pomoćnika u nastavi, već i stručnu podršku koju pomoćnik u nastavi ne može pružiti. Državni pedagoški standardi povezuju potrebu s brojem učenika s teškoćama, ali je evidentno da postoje razlike u teškoćama i da škole mogu imati potrebu za zapošljavanjem stručnog suradnika koji će pružati podršku učenicima s teškoćama i kada je taj broj manji od onog zahtijevanog državnim pedagoškim standardima, osobito u srednjim školama što je propisana mogućnost na temelju članka 11. stavka 5. Državnog pedagoškog standarda srednjoškolskog sustava odgoja i obrazovanja. Minimalno, potrebno je utvrditi udovoljavaju li škole državnim pedagoškim standardima koji se odnose na te ako ne, udovoljiti tim uvjetima.
Na temelju članka 14. stavka 4. Državnog pedagoškog standarda osnovnoškolskog sustava odgoja i obrazovanja osnovna škola koja ima od 15 do 20 učenika s rješenjem o primjerenom obliku školovanja, integriranih u redovite razredne odjele, ima pravo na stručnog suradnika edukacijsko-rehabilitacijskog profila. Na temelju članka 11. stavka 4. Državnog pedagoškog standarda srednjoškolskog sustava odgoja i obrazovanja, ukoliko je u rad škole uključeno više od 20 učenika s teškoćama koji se školuju po posebnim programima, kao i učenika s poremećajima u ponašanju, škola treba zapošljavati i stručne suradnike onoga specifičnog profila koji su neophodni za izvođenje odgojno-obrazovnog procesa. Na temelju stavka 5. istog članka škola prema potrebi može zaposliti i druge profile stručnih suradnika ili veći broj navedenih stručnih suradnika, ukoliko lokalna zajednica ili druga pravna osoba trajno preuzima financiranje tog rada.
	Prijedlog se ne prihvaća.
Naziv Mjere 4. „Osiguravanje podrške za uključivanje učenika s teškoćama u razvoju u odgojno-obrazovni proces“ obuhvaća različite oblike podrške, a u svrsi mjere već je izričito navedena potreba osiguravanja odgovarajuće stručne podrške učenicima. Stoga nije potrebno dodatno mijenjati naziv mjere.
Ispunjavanje uvjeta za zapošljavanje stručnih suradnika te potreban broj i struktura stručnih suradnika u osnovnim i srednjim školama utvrđuju se u okviru redovitog praćenja potreba učenika i planiranja kadrovskih kapaciteta škola, u skladu s državnim pedagoškim standardima. Zapošljavanje stručnih suradnika provodi se prema potrebama i mogućnostima pojedine škole te u okviru propisanih postupaka. Budući da je riječ o redovitom upravljanju i kadrovskom planiranju školskog sustava, predložene aktivnosti ne uvrštavaju se kao zasebne aktivnosti Strategije.


	31.
	Centar za istraživanje, edukaciju i primjenu novih znanja UP2DATE


	Područje 1. Odgoj i obrazovanje,  Operativni cilj 1, Mjera 5. Unapređenje obrazovnog puta, razvoja potencijala, neformalnog i cjeloživotnog učenja djece s teškoćama u razvoju i mladih osoba s invaliditetom

	U Mjeri 5. Unapređenje obrazovnog puta, razvoja potencijala, neformalnog i cjeloživotnog učenja djece s teškoćama u razvoju i mladih osoba s invaliditetom, predlaže se izmijeniti Aktivnost 5. tako da glasi:

- Osiguravanje verificiranih obrazovnih programa u traženim zanimanjima (zelena i digitalna radna mjesta)
 
Obrazloženje: Predlaže se osiguravanje onih verificiranih obrazovnih programa za zelena, digitalna i druga tražena (popularna) zanimanja, koji će tako omogućiti veće šanse za zapošljavanje osoba s invaliditetom te omogućiti jačanje njihove samostalnosti  i puno uključivanje društveni život zajednice.

	Prijedlog se ne prihvaća.
Aktivnost „Osiguravanje verificiranih obrazovnih programa“ postavljena je široko kako bi se programi mogli prilagođavati različitim sposobnostima, interesima i potrebama djece s teškoćama u razvoju i mladih osoba s invaliditetom te promjenama na tržištu rada. Prioritetna područja i vrste programa utvrđivat će se u suradnji s osobama s invaliditetom i njihovim udrugama, uz ispitivanje njihovih interesa i obrazovnih potreba. Postojeća formulacija omogućuje provedbu programa za zelena i digitalna, ali i druga tražena zanimanja, bez njihova unaprijed određenog ograničavanja. Stoga se predložena izmjena aktivnosti ne prihvaća.

	32.
	Centar za istraživanje, edukaciju i primjenu novih znanja UP2DATE

	Područje 2. Rad i zapošljavanje,  Operativni cilj 1, Mjera 1. Poticanje zapošljavanja i samozapošljavanja te jačanje svijesti poslodavaca o mogućnostima i važnosti zapošljavanja osoba s invaliditetom

	U Mjeri 1. Poticanje zapošljavanja i samozapošljavanja te jačanje svijesti poslodavaca o mogućnostima i važnosti zapošljavanja osoba s invaliditetom predlaže se izmijeniti Aktivnost 4.
-Unaprijediti poticajne mjere za zapošljavanje i samozapošljavanje osoba s invaliditetom u postojeće programe poticanja razvoja obrta, malog i srednjeg poduzetništva, osobito zelena i digitalna radna mjesta 
Obrazloženje: Predlaže se unaprijediti poticajne mjere za zapošljavanje i samozapošljavanje osoba s invaliditetom programa za zelena, digitalna i druga tražena (popularna) zanimanja, koji će tako omogućiti veće šanse za zapošljavanje osoba s invaliditetom te omogućiti jačanje njihove samostalnosti i puno uključivanje društveni život zajednice. Nije jasno na koji se program poticanja poduzetništva za razvoj obrtničkih i drugih djelatnosti aktivnost referiran. Na stanicama Grada Zagreba nije pronađen taj program, već Program poticanja razvoja obrta, malog i srednjeg poduzetništva u Gradu Zagrebu 2024. – 2030. U svakom slučaju predlaže Predlaže se unaprijediti poticajne mjere za zapošljavanje i samozapošljavanje osoba s invaliditetom programa za zelena, digitalna i druga tražena (popularna) zanimanja, koji će tako omogućiti veće šanse za zapošljavanje osoba s invaliditetom te omogućiti jačanje njihove samostalnosti i puno uključivanje društveni život zajednice. Nije jasno na koji se program poticanja poduzetništva za razvoj obrtničkih i drugih djelatnosti aktivnost referiran. Na stanicama Grada Zagreba nije pronađen taj program, već Program poticanja razvoja obrta, malog i srednjeg poduzetništva u Gradu Zagrebu 2024. – 2030. U svakom slučaju predlaže se naglasak staviti na tražena zanimanja.
	Prijedlog se ne prihvaća.
Aktivnost 4. je oblikovana općenito kako se njezina provedba ne bi vezala isključivo uz jedan konkretan program, nego bi obuhvatila različite postojeće i buduće programe poticanja razvoja obrta, malog i srednjeg poduzetništva. Program poticanja razvoja obrta, malog i srednjeg poduzetništva u Gradu Zagrebu 2024. – 2030. već obuhvaća potpore za ulaganja u nove i zelene tehnologije te digitalnu transformaciju obrtnika i poduzetnika, a odgovarajući sadržaji uključivati će se i u programe koji će se razvijati u budućnosti.

	Područje 2. Rad i zapošljavanje - Operativni cilj 1, Mjera 1. Poticanje zapošljavanja i samozapošljavanja te jačanje svijesti poslodavaca o mogućnostima i važnosti zapošljavanja osoba s invaliditetom

	U Mjeri 1. Poticanje zapošljavanja i samozapošljavanja te jačanje svijesti poslodavaca o mogućnostima i važnosti zapošljavanja osoba s invaliditetom predlaže se dodati nove aktivnosti:
-Edukacije poslodavaca i samozaposlenih osoba s invaliditetom o primjeni propisa u vezi sa zapošljavanjem i radom osoba s invaliditetom (poticaji, zamjenska kvota i dr.)
-Poticati umrežavanje odgojno obrazovnih ustanova s poslodavcima u svrhu osiguranja stručne prakse učenika s teškoćama u razvoju i zapošljavanja osoba s invaliditetom 
 
Obrazloženje: Osim senzibilizacije poslodavaca predlažu se i edukacije za poslodavce i samozaposlene osobe jer često prepreka u zapošljavanju nije nedostatak želje, nego nedostatak znanja o primjeni relevantnih propisa i financijskih mogućnosti za poslodavca i samozaposlene osobe s invaliditetom (poticaji, zamjenska kvota i sl.). Ako poslodavci/osobe koje se samozapošljavanju budu detaljno upoznati s propisima o zapošljavanju i radu osoba s invaliditetom bit će i otvoreniji za zapošljavanje osoba s invaliditetom/samozapošljavanje. Poslodavci mogu na ovaj način biti i potaknuti za angažiranje samozaposlenih osoba s invaliditetom kao vanjskih suradnika ili primanje na praksu učenika s teškoćama u razvoju ili studenata s invaliditetom, a u svrhu ispunjavanja obveze kvotnog zapošljavanja putem zamjenske kvote, čime se osobito potiče samozapošljavanje osoba s invaliditetom. Organiziranju stručne prakse i zapošljavanje može se dodatno potaknuti putem umrežavanja odgojno obrazovnih ustanova i poslodavaca.
	Prijedlog se djelomično prihvaća.
Aktivnost 1. dopunit će se informiranjem poslodavaca o mogućnostima zapošljavanja osoba s invaliditetom te dostupnim poticajima, uslugama podrške i nadležnim institucijama te će glasiti:
„Senzibilizirati i informirati poslodavce o mogućnostima zapošljavanja osoba s invaliditetom te dostupnim poticajima, uslugama podrške i nadležnim institucijama.“
Detaljno informiranje o primjeni propisa, kvotnom zapošljavanju i ostvarivanju poticaja provode nadležne institucije, s kojima Grad Zagreb može surađivati u provedbi informativnih aktivnosti. Podrška samozaposlenim osobama s invaliditetom već je obuhvaćena programom podrške i mentoriranja.
Prijedlog povezivanja odgojno-obrazovnih ustanova i poslodavaca radi osiguravanja stručne prakse ne prihvaća se jer se stručna praksa, odnosno učenje temeljeno na radu, organizira u skladu s obrazovnim programima i kurikulumima, a suradnja odgojno-obrazovnih ustanova s poslodavcima dio je njihove redovite provedbe. Strategijom su dodatno već predviđeni programi pripreme osoba s invaliditetom za svijet rada te uspostava programa stručne prakse za osobe s invaliditetom u gradskoj upravi Grada Zagreba.

	Područje 3. Socijalna zaštita, neovisno življenje i stanovanje, Operativni cilj 2, Mjera 2. Unapređenje kvalitete stanovanja i planiranje dostupnosti dodatnih stambenih kapaciteta osobama s invaliditetom i ulaganje u socijalno i priuštivo stanovanje

	U Mjeri 2.: Unapređenje kvalitete stanovanja i planiranje dostupnosti dodatnih stambenih kapaciteta osobama s invaliditetom i ulaganje u socijalno i priuštivo stanovanje predlaže se dodati nove aktivnosti:
-Osigurati prilagodbu stambenih jedinica za slučaj kriznih situacija za sve vrste invaliditeta (svjetlosna signalizacija za gluhe osobe, prilagođeni evakuacijski putevi i sl.)

-Razvijati oblike stambene podrške osobama s invaliditetom u tranziciji iz obrazovnog sustava na tržište rada koje se nalaze u riziku od stambene nesigurnosti.
 
Obrazloženje: Radi unapređenja kvalitete stanovanje i zaštite života i zdravlja u kriznim situacijama, predlaže se prilikom prilagodbe previdjeti i odgovarajuću prilagodbu za slučaj kriznih situacija u odnosu na sve vrste invaliditeta.
 
Nadalje, prijelaz iz obrazovnog sustava na tržište rada može predstavljati posebno osjetljivo razdoblje za osobe s invaliditetom. Završetkom srednjoškolskog ili visokoškolskog obrazovanja može prestati dotadašnji oblik smještaja povezan s obrazovanjem, dok osoba istodobno još nema zaposlenje ili dostatna primanja kojima bi mogla samostalno osigurati odgovarajuće stanovanje.
Osobe s invaliditetom mogu se zbog prepreka pri zapošljavanju dulje zadržati u razdoblju između završetka obrazovanja i ostvarivanja stabilnih prihoda. Nedostatak odgovarajućeg stanovanja u tom razdoblju može dodatno otežati traženje zaposlenja, ostanak u sredini u kojoj postoje mogućnosti zapošljavanja te ostvarivanje neovisnog života.
 
Stoga se predlaže da se pri razvoju socijalnog i priuštivog stanovanja te drugih oblika stambene podrške posebno prepozna i problem stambene nesigurnosti osoba s invaliditetom u tranziciji iz obrazovanja na tržište rada. Ovisno o potrebama i raspoloživim mogućnostima, podrška može uključivati korištenje postojećih modela socijalnog i priuštivog stanovanja, kao i razvoj privremenih ili prijelaznih oblika stambene podrške do pronalaska dugoročnijeg stambenog rješenja.
Cilj prijedloga nije stvaranje zasebne kategorije stanovanja niti zamjena za organizirano stanovanje osobama kojima je takva usluga potrebna, već prepoznavanje specifičnog razdoblja u kojem se osobe s invaliditetom nakon završetka obrazovanja mogu naći između prestanka dotadašnjeg smještaja, traženja zaposlenja i mogućnosti samostalnog rješavanja stambenog pitanja.
	Prijedlog se ne prihvaća.
U odnosu na prijedlog prilagodbe stambenih jedinica za slučaj kriznih situacija, u okviru Mjere 2., Aktivnošću 1. već je predviđena izgradnja stambenih jedinica koje će biti ciljano prilagođene osobama s invaliditetom. Odgovarajuća rješenja pristupačnosti i sigurnosti utvrđivat će se tijekom projektiranja i opremanja, u skladu s namjenom stambenih jedinica i važećim propisima. Stoga pojedina tehnička rješenja nije potrebno zasebno navoditi u tekstu strateške aktivnosti.
U odnosu na prijedlog razvoja stambene podrške osobama s invaliditetom u tranziciji iz obrazovanja na tržište rada, Mjera 2. već je usmjerena na povećanje dostupnosti socijalnog i priuštivog stanovanja osobama s invaliditetom koje svoje stambene potrebe ne mogu zadovoljiti na tržištu nekretnina. Davanje stanova kojima upravlja Grad Zagreb uređeno je Odlukom o najmu stanova, kojom su utvrđeni uvjeti, mjerila i postupci te se pri utvrđivanju reda prvenstva vrednuju stambeni status, prihodi i socijalno-zdravstvene okolnosti kućanstva, uključujući invaliditet. Stambena potreba stoga se procjenjuje prema propisanim kriterijima, a ne samo prema obrazovnom ili radnom statusu osobe, pa se ne predviđa zasebna aktivnost za navedenu skupinu.

	Područje 3. Socijalna zaštita, neovisno življenje i stanovanje, Operativni cilj 3, Mjera 1. Prevencija nasilja i zaštita osoba s invaliditetom žrtava nasilja

	U Mjeri 1: Prevencija nasilja i zaštita osoba s invaliditetom žrtava nasilja predlaže se izmijeniti Aktivnost 1. tako da glasi:
-Osiguravanje pristupačnog smještaja i stručne podrške u skloništima i savjetovalištima za osobe s invaliditetom žrtve nasilja koja se pruža na pristupačan način (k)
 
U Mjeri 2: Prevencija nasilja i zaštita osoba s invaliditetom žrtava nasilja predlaže se dodati nove aktivnosti koje glase:
-Osiguravanje pristupačne komunikacije putem SOS telefona za žrtve nasilja 
-Provedba edukacija stručnjaka i drugih djelatnika koji rade s osobama s invaliditetom o pristupačnim načinima postupanja i komunikacije
Obrazloženje: Osiguravanje pristupačnih informacija o zaštiti od nasilja (audiodeskripcija, Lako za čitanje, znakovni jezik) se podržava. Međutim, potrebno je osigurati pristupačan smještaj i pristupačne načine postupanja i komunikacije. Ako je smještaj i stručna podrška pristupačna, te ako osoba s invaliditetom nema prepreka u komunikaciji putem SOS telefona, to može pozitivno utjecati na odluku osobe s invaliditetom žrtve nasilja da prijavi nasilje. Odnosno ako pristupačnost nije osigurana može se ustručavati prijaviti nasilje.
	Prijedlog se djelomično prihvaća.
Prihvaća se potreba jasnijeg isticanja pristupačnosti smještaja i stručne podrške osobama s invaliditetom žrtvama nasilja. Aktivnost 1. izmijenit će se tako da glasi:
„Osiguravanje pristupačnog smještaja i stručne podrške prilagođene potrebama osoba s invaliditetom žrtava nasilja u skloništima i savjetovalištima.“
Također se prihvaća dopuna postojeće Aktivnosti 3., koja će glasiti:
„Provedba edukacija stručnjaka koji rade s osobama s invaliditetom o prevenciji i ranom otkrivanju nasilja te pristupačnim načinima postupanja i komunikacije.“
Prijedlog osiguravanja pristupačne komunikacije putem SOS telefona ne prihvaća se kao zasebna aktivnost. Strategija već predviđa osiguravanje pristupačnih informacija o zaštiti od nasilja, dok postojeća publikacija Grada Zagreba u formatu lakom za čitanje sadržava informacije o dostupnim skloništima i savjetovalištima, njihovim uslugama te različitim načinima obraćanja.

	Područje 4. Zdravstvena zaštita i rehabilitacija, Operativni cilj 1, Mjera 1. Unapređenje dostupnosti zdravstvenih usluga za djecu s teškoćama u razvoju i osobe s invaliditetom 


	U Mjeri 1. Unapređenje dostupnosti zdravstvenih usluga za djecu s teškoćama u razvoju i osobe s invaliditetom predlaže se dodati novu aktivnost koja glasi:
-Osigurati prijevoz osoba s invaliditetom u svrhu korištenja zdravstvenih usluga kroz nabavu dodatnih sanitetskih vozila, nova zapošljavanje vozača sanitetskih vozila i poticaje za privatne prijevoznike (taxi prijevoza i dr.)
Obrazloženje: Postoji potreba za osiguranjem odgovarajućih kapaciteta za obavljanje prijevoz osoba s invaliditetom u svrhu korištenja zdravstvenih usluga radi unapređenja dostupnosti zdravstvene zaštite. Osim potrebe da se osigura dodatan broj sanitetskih vozila i vozača, predlaže se omogućiti poticaje za privatne prijevoznike (taxi prijevoza i dr.) koji obavljaju prijevoz osoba s invaliditetom u svrhu korištenja zdravstvenih usluga

	Prijedlog se ne prihvaća.
Prijevoz radi korištenja zdravstvenih usluga već se osigurava kroz više ciljanih oblika prijevoza, ovisno o zdravstvenom stanju, funkcionalnim potrebama i socijalnim okolnostima korisnika. Sanitetski prijevoz ostvaruje se na temelju zdravstvenog stanja osigurane osobe i naloga nadležnog liječnika, dok su prema Pravilniku o prijevozu osoba s invaliditetom i djece s teškoćama u razvoju zakazani liječnički pregledi među prioritetnim svrhama prijevoza registriranih korisnika specijaliziranog prijevoza. Grad Zagreb provodi i ciljanu uslugu prijevoza na onkološke terapije za korisnike koji ispunjavaju utvrđene zdravstvene i socijalne kriterije.
Grad Zagreb kontinuirano ulaže u kapacitete Nastavnog zavoda za hitnu medicinu Grada Zagreba te je tijekom 2024. nabavljeno 19 novih vozila za sanitetski prijevoz, a 2026. dodatnih sedam vozila. Daljnja nabava vozila i osiguravanje potrebnog broja radnika provode se u okviru redovitog planiranja rada i kapaciteta Zavoda prema potrebama svih korisnika sanitetskog prijevoza, zbog čega ih nije potrebno utvrđivati kao zasebnu aktivnost ove Strategije.
Predloženo uvođenje općeg modela poticanja privatnih prijevoznika za prijevoz osoba s invaliditetom radi korištenja zdravstvenih usluga nije razrađeno u pogledu kruga korisnika, uvjeta korištenja, opsega i učestalosti vožnji, standarda pristupačnosti vozila te odnosa prema postojećim oblicima prijevoza. Tako široko postavljen model imao bi neodređene financijske učinke i ne bi bilo moguće osigurati njegovu dugoročnu održivost. Stoga se u ovom strateškom razdoblju nastavlja unapređivanje postojećih ciljanih oblika prijevoza, a predložena nova aktivnost ne prihvaća se.

	Područje 4. Zdravstvena zaštita i rehabilitacija, Operativni cilj 1, Mjera 2. Provedba preventivnih programa i podrške za djecu s teškoćama u razvoju i osobe s invaliditetom

	U Mjeri 2. Provedba preventivnih programa i podrške za djecu s teškoćama u razvoju i osobe s invaliditetom predlaže se dodati novu aktivnost koja glasi:
-Provoditi programe sportske rekreacije za osobe s invaliditetom u svrhu zdravstvene zaštite
Obrazloženje: Predlaže se dodati osiguranje programa sportske rekreacije u svrhu zdravstvene zaštite radi unapređenja preventivne zdravstvenu zaštitu i promicanja zdravih životnih navika.

	Prijedlog se ne prihvaća.
Provođenje sportsko-rekreativnih programa za osobe s invaliditetom već je obuhvaćeno Područjem 8. Sport i slobodno vrijeme, Mjerom 1. Poticanje inkluzivnog sporta, rekreacije i slobodnih aktivnosti za djecu s teškoćama u razvoju i osobe s invaliditetom. Aktivnost  navedene mjere predviđa kontinuirano osiguravanje sportsko-rekreativnih sadržaja za djecu s teškoćama u razvoju i osobe s invaliditetom.
Navedeni programi pridonose promicanju zdravih životnih navika, očuvanju zdravlja i prevenciji bolesti, ali se prema svojem sadržaju i nadležnim nositeljima provode u području sporta i rekreacije. Stoga ih nije potrebno dodatno utvrđivati kao istovjetnu aktivnost u području zdravstvene zaštite.

	Područje 5. Pristupačnost, mobilnost i digitalno uključivanje, Operativni cilj 1, Mjera 1. Uspostava sustava i provedba prioritetnih ulaganja u pristupačnost javnih površina i javnih objekata 


	U Mjeri 1. Uspostava sustava i provedba prioritetnih ulaganja u pristupačnost javnih površina i javnih objekata, predlaže se dodati novu aktivnost koja glasi:
-Osigurati usavršavanje stručnjaka u području univerzalnog dizajna i pristupačnosti kroz uvođenje predmeta Univerzalni dizajn u odgovarajućim srednjim školama, te provedbu posebnih formalnih i neformalnih programa usavršavanja
Obrazloženje: Predlaže se usavršavanje stručnjaka u području univerzalnog dizajna i pristupačnosti kroz uvođenje predmeta Univerzalni dizajn u odgovarajućim srednjim školama, te provedbu posebnih formalnih i neformalnih programa usavršavanja. Uvođenje službenika za pristupačnost i mobilnost te rad drugih službenika u području pristupačnosti i univerzalnog dizajna trebalo bi podrazumijevati i odgovarajuće usavršavanje tih službenika iz područja pristupačnosti i univerzalnog dizajne. Također, osiguranjem ove mogućnosti u odgovarajućim srednjim školama (npr. građevinske) mladi stručnjaci koji dolaze na tržište rada upoznat će se s univerzalnim dizajnom i senzibilizirati u svrhu inkluzije osobe s invaliditetom.

	Prijedlog se djelomično prihvaća.
Prihvaća se prijedlog koji se odnosi na stručno usavršavanje službenika i drugih zaposlenika u gradskom sustavu uključenih u planiranje i provedbu gradskih projekata. Odgovarajuća znanja o univerzalnom dizajnu i pristupačnosti važna su za provedbu ove mjere, osobito za rad službenika za pristupačnost i mobilnost te sustavnu primjenu načela pristupačnosti u gradskim projektima.
U Mjeru 1. dodat će se nova aktivnost koja glasi:
„Provoditi edukacije i stručna usavršavanja o univerzalnom dizajnu i pristupačnosti za službenike gradskih upravnih tijela te zaposlenike gradskih ustanova i trgovačkih društava uključene u planiranje i provedbu gradskih projekata, u suradnji s udrugama osoba s invaliditetom.“
Prijedlog uvođenja zasebnog predmeta Univerzalni dizajn u odgovarajuće srednje škole ne prihvaća se. Uvođenje nastavnog predmeta zahtijeva definiranje njegova položaja u obrazovnom programu, ishoda učenja, sadržaja, načina provedbe i potrebnih stručnih kapaciteta te se ne može utvrditi kao aktivnost mjere usmjerene na pristupačnost javnih površina i objekata. Sadržaji povezani s univerzalnim dizajnom mogu se razvijati u okviru odgovarajućih obrazovnih i stručnih programa, ali se Strategijom neće propisivati uvođenje zasebnog nastavnog predmeta.

	39.
	Centar za istraživanje, edukaciju i primjenu novih znanja UP2DATE
	Područje 5. Pristupačnost, mobilnost i digitalno uključivanje, Operativni cilj 1, Mjera 2. Unapređenje pristupačnosti javnih prometnih i zelenih površina

	U Mjeri 2. Unapređenje pristupačnosti javnih prometnih i zelenih površina, predlaže se dodati nove aktivnosti (iza Aktivnosti 4.) koja glasi:
-Obnavljati i prilagođavati taktilne površine (crte vođenja i polja upozorenja) i druge oblika prilagodbe površina osoba s invaliditetom tijekom obnavljanja i gradnje biciklističko-pješačka staza i drugih javnih prometnih i zelenih površina  
-Educirati komunalne redare i druge nadležne djelatnike o pristupačnosti javnih prometnih i zelenih površina
 
Obrazloženje: U Zagrebu kod adrese Ulica grada Mainza 29 je s vremenom dotrajala i oštećena traka vodilja, osobito nakon izvedenih radova na pločniku (proširenje pločnika). Nedavno je pločnik obnovljen tako što je i postavljena biciklističko-pješačka staza, ali nije obnovljena dotrajala i oštećena traka vodilja. Na samo jednom potezu od cca 50 metara na gotovo nepostojećoj traci vodilji nalaze se parkirani automobili, oznake upozorenja od radova i kante za smeće, pa slijepe osobe trebaju hodati po biciklističko-pješačkoj stazi što predstavlja opasnost, kako za slijepe osobe tako i za bicikliste čime se ne postiže svrha zaštite ranjivih osoba u prometu već upravo suprotno. Na više mjesta smo vidjeli da se obnavljaju javne pješačke površine, pješački prijelazi, pješački otoci i raskrižja i postavljaju biciklističko-pješačke staze, ali se pritom ne obnavljaju niti postojeće taktilne površine (crte vođenja i polja upozorenja) što otežava kretanje slijepih osoba, a posebno je opasno kod pješačkih otoka u sredini raskršća. Često vidimo tako da se na trakama vodilja nalaze terase sa stolovima i stolicama ugostiteljskih objekata, kante za smeće, nepropisno parkirani bicikli i romobili, ali opasnost za slijepe osobe predstavljaju i biciklisti koji se kreću velikom brzinom te bi u tom smislu trebalo educirati komunalne redare i drugih nadležne djelatnike pristupačnosti javnih prometnih i zelenih površina kako bi se vodila brigu o uklanjanju tih objekta s traka vodilja ili postavljanja odgovarajućih znakova upozorenja na biciklističko-pješačkima stazama (ograničenje brzine kretanja)
	Prijedlog se prihvaća.
Prihvaća se potreba da se uz postavljanje novih taktilnih površina osigura i obnavljanje te održavanje postojećih crta vođenja i polja upozorenja, osobito prilikom gradnje, rekonstrukcije i održavanja javnih prometnih površina. Slijedom navedenoga, postojeća Aktivnost 4. izmijenit će se tako da glasi:
„Postavljati, obnavljati i održavati taktilne površine (crte vođenja i polja upozorenja) prilikom gradnje, rekonstrukcije i održavanja javnih prometnih površina, uključujući pješačke i biciklističko-pješačke površine.“
Također se prihvaća prijedlog edukacije nadležnih djelatnika o prepoznavanju i uklanjanju prepreka koje osobama s invaliditetom otežavaju ili onemogućavaju sigurno korištenje javnih površina. U Mjeru 2. dodat će se nova aktivnost koja glasi:
„Provoditi edukacije komunalnih i prometnih redara te drugih nadležnih djelatnika o pristupačnosti i osiguravanju prohodnosti javnih prometnih i zelenih površina za osobe s invaliditetom.“


	40.
	Centar za istraživanje, edukaciju i primjenu novih znanja UP2DATE


	Područje 5. Pristupačnost, mobilnost i digitalno uključivanje. Operativni cilj 2, Mjera 2. Unapređenje pristupačnosti komunikacijskih sredstava i mrežnih servisa Grada Zagreba   
	U Mjeri 2. Unapređenje pristupačnosti komunikacijskih sredstava i mrežnih servisa Grada Zagreba predlaže se dodati nove aktivnosti koje glase:
-Provoditi edukacije djelatnike gradske uprave o digitalnoj pristupačnosti i pravu osoba s invaliditetom na razumnu prilagodbu
-Unaprijediti strukturu i organizaciju službenih mrežnih stranica Grada Zagreba radi intuitivnijeg i pristupačnijeg pronalaženja informacija osobama koje koriste čitače zaslona
Obrazloženje: Radi ostvarenja dostupnosti digitalnih sadržaja, potrebno je unaprijediti ne samo pristupačnost digitalnih sustava, već i pristupačnost komunikacije i postupanja s osobama s invaliditetom putem edukacije djelatnika gradske uprave o izradi pristupačnih digitalnih dokumenata i drugim oblicima pristupačne komunikacije u izravnoj komunikaciji s građanima s invaliditetom putem elektroničke pošte ili SMS-a i pravu osoba s invaliditetom na razumnu prilagodbu.
Nadalje, osiguravanje tehničke pristupačnosti mrežnih stranica ne znači nužno da su informacije na njima dostupne i pronalazive. Neintuitivna struktura stranice, nepregledna organizacija sadržaja i složena navigacija mogu osobama koje koriste čitače zaslona značajno otežati pronalaženje potrebnih informacija.
Slijepa osoba koja mrežnu stranicu pregledava pomoću čitača zaslona sadržaj najčešće pretražuje i pregledava kroz strukturu stranice, poveznice, naslove i druge elemente navigacije. Ako sadržaj nije jasno i logično organiziran, postoji mogućnost da korisnik teško pronađe određenu informaciju ili do nje uopće ne dođe, iako je ona objavljena na mrežnoj stranici.
Stoga se predlaže unaprijediti organizaciju i strukturu službenih mrežnih stranica Grada Zagreba kako bi informacije, usluge, obrasci, savjetovanja i drugi sadržaji bili jednostavnije i intuitivnije dostupni osobama koje koriste čitače zaslona.
	Prijedlog se djelomično prihvaća.
Prihvaća se potreba jačanja kompetencija zaposlenika gradske uprave za izradu pristupačnih digitalnih dokumenata i sadržaja, pristupačnu elektroničku komunikaciju te primjenu razumne prilagodbe. U Mjeru 2. dodat će se nova aktivnost koja će glasiti:
„Provoditi edukacije zaposlenika gradske uprave o digitalnoj pristupačnosti, izradi pristupačnih digitalnih dokumenata i sadržaja, pristupačnoj elektroničkoj komunikaciji.“
Prijedlog zasebnog unapređenja strukture i organizacije mrežnih stranica ne prihvaća se jer je već obuhvaćen Aktivnošću 3., kojom je predviđeno kontinuirano osiguravanje pristupačnosti mrežnih stranica i aplikacija gradske uprave, te gradskim standardom digitalne pristupačnosti koji će se uvesti u okviru Aktivnosti 2.



	41.
	Centar za istraživanje, edukaciju i primjenu novih znanja UP2DATE

	Područje 5. Pristupačnost, mobilnost i digitalno uključivanje, Operativni cilj 3, Mjera 1. Zaštita osoba s invaliditetom u uvjetima izvanrednih situacija, humanitarnih kriza i katastrofa

	U Mjeri 1. Zaštita osoba s invaliditetom u uvjetima izvanrednih situacija,  humanitarnih kriza i katastrofa predlaže se dodati nove aktivnosti koja glasi:
-Izraditi protokole postupanja u kriznim situacijama za svaku kriznu situaciju i svaku vrstu invaliditeta te brošure o postupanju u kriznim situacijama za građane s invaliditetom.
-Osigurati psihosocijalno osnaživanje osoba s invaliditetom nakon kriznih situacija u suradnji s udrugama osoba s invaliditetom i fakultetima kroz studentsku praksu, studentske ili volonterske aktivnosti (npr. studenti psihologije i drugih pomagačkih struka)
-Istražiti dobru praksu gradova iz cijelog svijeta u zaštiti osoba s invaliditetom u uvjetima izvanrednih situacija, humanitarnih kriza i katastrofa
	Prijedlog se djelomično prihvaća.
Prihvaća se prijedlog koji se odnosi na izradu pristupačnih uputa i informativnih materijala o postupanju osoba s invaliditetom u kriznim situacijama. Dodat će se nova aktivnost koja će glasiti:
„Izrađivati pristupačne upute i informativne materijale za osobe s invaliditetom o postupanju u kriznim situacijama.“
U tijeku je izrada novog Plana djelovanja civilne zaštite Grada Zagreba, kojim će se detaljnije razraditi upute i postupci prema osobama s invaliditetom u slučaju izvanrednog događaja. U njegovoj izradi nadležna gradska upravna tijela surađuju s udrugama osoba s invaliditetom i stručnim društvima. Stoga nije potrebno Strategijom predvidjeti izradu zasebnih protokola za svaku kriznu situaciju i vrstu invaliditeta.
Ravnateljstvo civilne zaštite provodi aktivnosti usmjerene na omogućavanje pristupačne prijave žurnih situacija osobama s invaliditetom putem odgovarajućih komunikacijskih kanala, u skladu s europskim regulatornim okvirom.
Psihosocijalna podrška u kriznim situacijama već se osigurava kroz nadležne gradske zdravstvene i druge ustanove, dok studentske prakse i volonterske aktivnosti mogu imati samo dopunsku ulogu. Praćenje primjera dobre prakse drugih gradova dio je stručne pripreme i provedbe mjere te se ne utvrđuje kao zasebna aktivnost Strategije.

	Centar za istraživanje, edukaciju i primjenu novih znanja UP2DATE


	Područje 6. Participacija i civilno društvo, Operativni cilj 1, Mjera 1. Participacija osoba s invaliditetom i udruga osoba s invaliditetom u procesu kreiranja politika Grada Zagreba

	 U Mjeri 1. Participacija osoba s invaliditetom i udruga osoba s invaliditetom u procesu kreiranja politika Grada Zagreba
-Osigurati arhitektonsku i digitalnu pristupačnost tribina, savjetovanja i istraživanja (online upitnici i sl.) u procesu kreiranja politika Grada Zagreba 
-Poticati kampanje osvješćivanja osoba s invaliditetom za sudjelovanje u procesu kreiranja politika Grada Zagreba
Obrazloženje: Radi unapređenja participacije osoba s invaliditetom  u procesima kreiranje politika predlaže se uključiti sve osobe s invaliditetom, a ne samo predstavnika udruga osoba s invaliditetom provedbom konkretnim aktivnostima s pozivom svim građanima (ne samo udrugama), ali i kampanjama s ciljam osvješćivanja.

	Prijedlog se djelomično prihvaća.
U Mjeru 1. dodat će se nova aktivnost koja će glasiti “Osiguravati arhitektonsku, komunikacijsku i digitalnu pristupačnost javnih tribina, savjetovanja, istraživanja i drugih participativnih aktivnosti Grada Zagreba”.
Prijedlog za uvođenje posebnih kampanja osvješćivanja osoba s invaliditetom za sudjelovanje u procesu kreiranja politika Grada Zagreba ne prihvaća se kao zasebna aktivnost, budući da Mjera 1. već predviđa različite oblike uključivanja osoba s invaliditetom u procese donošenja i kreiranja javnih politika, kroz javne tribine, savjetovanja, istraživanja i godišnji susret organiziran u formatu World Café.
Pritom će se u okviru provedbe navedenih aktivnosti posebna pažnja posvetiti informiranju i poticanju što šireg uključivanja osoba s invaliditetom. Informacije o mogućnostima sudjelovanja, pozivi na uključivanje i najave aktivnosti bit će dostupni putem javnih objava i drugih odgovarajućih komunikacijskih kanala, kako bi se osiguralo da informacije budu dostupne što većem broju osoba s invaliditetom, neovisno o njihovoj povezanosti s udrugama.
Na taj se način cilj prijedloga ostvaruje u okviru već predviđenih aktivnosti Mjere 1., pri čemu sudjelovanje nije ograničeno na članove ili predstavnike udruga osoba s invaliditetom, već je usmjereno na uključivanje šire populacije osoba s invaliditetom.

	Centar za istraživanje, edukaciju i primjenu novih znanja UP2DATE
	Područje 6. Participacija i civilno društvo, Operativni cilj 1, Mjera 2. Jačanje participacije osoba s invaliditetom u političkom i javnom životu  

	U Mjeri 2. Jačanje participacije osoba s invaliditetom u političkom i javnom životu, predlaže se dodati nove aktivnosti ili izmijeniti postojeće tako da se dodaju sljedeće aktivnosti:
-Osigurati pristupačnost prostora mjesnih odbora osobama s invaliditetom

-Osigurati pristupačnost komunikacijskih kanala za podnošenje prijedloga u postupcima donošenja akata ili rješavanja određenog pitanja, predstavki i pritužbi na rad tijela (predstavke i pritužbe, savjetovanja s javnošću i sl.)

-Izraditi upute o biračkom pravu i pravima građana na sudjelovanju u odlučivanju gradskih vlasti u pristupačnom obliku
 
Obrazloženje: Radi jačanja participacije osoba s invaliditetom u političkom i javnom životu, predlaže se osobe s invaliditetom uključiti u sve oblike aktivnog sudjelovanja građana u odlučivanju gradskih vlasti na temelju Ustava Republike Hrvatske, Zakona o lokalnoj i područnoj (regionalnoj) samoupravi i drugih odgovarajućih propisa (npr. mjesni odbori, zborovi građana, podnošenje prijedloga, predstavki ili pritužbi putem redovnih komunikacijskih kanala s građanima, savjetovanje s javnošću), a ne samo u pogledu ostvarivanja biračkog prava. Pronalazak otvorenih savjetovanja na internetskoj stranici Grada Zagreba ili odgovarajućeg kanala za podnošenje predstavki i pritužbi predstavlja izazov čak i za videće osobe, a pogotovo za osobe koje pronalaze taj kanal putem čitača zaslona.

	Prijedlog se djelomično prihvaća.
Prijedlog osiguravanja pristupačnosti prostora mjesnih odbora ne prihvaća se kao zasebna aktivnost ove mjere. Područje 5., Operativni cilj 1., Mjera 1. već predviđa utvrđivanje prioriteta i izvođenje prilagodbi javnih površina i objekata u vlasništvu Grada Zagreba, čime su obuhvaćeni i prostori koji se koriste za rad mjesne samouprave. Pristupačnost pojedinih prostora unapređivat će se u skladu s utvrđenim prioritetima, tehničkim mogućnostima i raspoloživim sredstvima.
Prijedlog osiguravanja pristupačnosti komunikacijskih kanala za podnošenje prijedloga, predstavki i pritužbi te sudjelovanje u savjetovanjima također se ne prihvaća kao zasebna aktivnost. Područje 5., Operativni cilj 2., Mjera 2. već predviđa procjenu pristupačnosti komunikacijskih kanala gradske uprave, uvođenje gradskog standarda digitalne pristupačnosti te kontinuirano unapređivanje pristupačnosti, preglednosti i jednostavnosti navigacije mrežnih stranica i aplikacija gradske uprave. 
U Području 6., Mjera 1. dodat će se nova aktivnost koja će glasiti: “Osiguravati arhitektonsku, komunikacijsku i digitalnu pristupačnost javnih tribina, savjetovanja, istraživanja i drugih participativnih aktivnosti Grada Zagreb.”
U odnosu na prijedlog izrade pristupačnih uputa, Strategija sadržava Aktivnost 2., kojom je predviđena izrada uputa o aktivnom i pasivnom biračkom pravu u formatu „Lako za čitanje“ za osobe s intelektualnim i psihičkim teškoćama. Prihvaća se proširenje sadržaja tih uputa na druge mogućnosti sudjelovanja građana u odlučivanju gradskih vlasti te njihova dostupnost u drugim odgovarajućim pristupačnim formatima.
Postojeća Aktivnost 2. izmijenit će se tako da glasi: „Izraditi upute o aktivnom i pasivnom biračkom pravu te mogućnostima sudjelovanja građana u odlučivanju  u pristupačnim formatima.“

	44.
	Centar za istraživanje, edukaciju i primjenu novih znanja UP2DATE
	Područje 7. Kultura i turizam, Operativni cilj 1, Mjera 1. Sustavno unapređenje inkluzivnosti prostora, programa i komunikacija u kulturi i umjetnosti  

	 U Mjeri 1. Sustavno unapređenje inkluzivnosti prostora, programa i komunikacija u kulturi i umjetnosti predlaže se dodati nove aktivnosti koje glase:
-Provoditi edukacije djelatnike u kulturi i umjetnosti o pristupačnoj komunikaciji i postupanju s osobama s invaliditetom, digitalnoj pristupačnosti i pravu osoba s invaliditetom na razumnu prilagodbu
-Osiguravati audiodeskripciju i druge prilagodbe praćenja programa u kulturi i umjetnosti (kazališne predstave, filmovi, izložbe, katalozi i dr.)
Obrazloženje: Radi ostvarenja dostupnosti kulturnih prostora i programa osobama s invaliditetom te njihovog aktivnog uključivanja u kulturu i umjetnost potrebno je educirati djelatnike o pristupačnoj komunikacije i postupanju s osobama s invaliditetom, izradi pristupačnih digitalnih dokumenata i pravu osoba s invaliditetom na razumnu prilagodbu.
Također, radi unapređenje inkluzivnosti prostora, programa i komunikacija u kulturi i umjetnosti predlaže se audiodeskripciju i druge prilagodbe praćenja programa u kulturi i umjetnosti.
	Prijedlog se djelomično prihvaća.
Prijedlog provođenja edukacija djelatnika u kulturi i umjetnosti ne prihvaća se kao zasebna aktivnost jer postojeća Aktivnost 3. već predviđa podršku ustanovama i udrugama u kulturi u edukaciji zaposlenika, kreiranju pristupačnih prostora, opremanju adaptivnim tehnologijama i razvoju inkluzivnih kulturnih programa.
Prihvaća se prijedlog kojim se audiodeskripcija i druge prilagodbe praćenja kulturnih i umjetničkih programa jasnije utvrđuju kao dio provedbe mjere. U Mjeru 1. dodat će se nova aktivnost  koja će glasiti:
„Osiguravati audiodeskripciju i druge prilagodbe praćenja kulturnih i umjetničkih programa.“

	Područje 8. Sport i slobodno vrijeme, Operativni cilj 1, Mjera 1. Poticanje inkluzivnog sporta, rekreacije i slobodnih aktivnosti za djecu s teškoćama u razvoju i osobe s invaliditetom

	U Mjeri 1. Poticanje inkluzivnog sporta, rekreacije i slobodnih aktivnosti za djecu s teškoćama u razvoju i osobe s invaliditetom, predlaže se dodati nova aktivnost:
-Osigurati stručnu podršku djelatnicima sportskih objekata u povećanju inkluzivnosti njihovih prostora, programa i komunikacija za osobe s invaliditetom
Obrazloženje: Radi stvaranja okruženje u kojem će svi imati jednake mogućnosti sudjelovanja i razvoja svojih potencijala predlaže se stručnu podršku djelatnicima sportskih objekata u povećanju inkluzivnosti njihovih prostora, programa i komunikacija za osobe s invaliditetom.

	Prijedlog se prihvaća.
Mjera 1. već predviđa provođenje edukacija, stručnih usavršavanja, radionica i drugih informativnih aktivnosti za trenere, nastavnike, kineziologe i širu javnost. Prihvaća se prijedlog da se među ciljnim skupinama navedenih aktivnosti izrijekom navedu i djelatnici sportskih objekata, s ciljem jačanja njihovih znanja o pristupačnosti i inkluzivnosti prostora, programa i komunikacija.
Postojeća Aktivnost 4. izmijenit će se tako da glasi:
„Provoditi edukacije, stručna usavršavanja, radionice, stručne skupove i informativne aktivnosti za djelatnike sportskih objekata, trenere, nastavnike, kineziologe i širu javnost o uključivanju djece s teškoćama u razvoju i osoba s invaliditetom u sport i rekreaciju te pristupačnosti sportskih prostora, programa i komunikacija.

	46.
	Nikol Čengić
	Područje 3. Socijalna zaštita, neovisno življenje i stanovanje, Operativni cilj 2, Mjera 2. Unapređenje kvalitete stanovanja i planiranje dostupnosti dodatnih stambenih kapaciteta osobama s invaliditetom i ulaganje u socijalno i priuštivo stanovanje

	OPERATIVNI CILJ 2: Unaprijediti financijsku sigurnost i smanjiti rizik od siromaštva osoba s invaliditetom, uključujući i osiguravanje pristupačnog stanovanja
• Mjera 2: Unapređenje kvalitete stanovanja i planiranje dostupnosti dodatnih stambenih kapaciteta osobama s  invaliditetom i ulaganje u socijalno i priuštivo stanovanje 
o Aktivnosti 1-3
Prijedlog: U Strategiju uvesti aktivnost koja bi Grad Zagreb potaknula da na korištenje (besplatno ili uz minimalnu naknadu) organizacijama civilnog društva (udrugama) da prazne gradske prostore, a kako bi se na taj način udruge, koje imaju korisnike kojima bi takva usluga itekako pomogla, potakle na to da počnu pružati uslugu organiziranog stanovanja. Osim toga, ovo bi bio dobar korak prema postizanju cilja deinstitucionalizacije.
Obrazloženje: Hvale je vrijedna inicijativa Grada Zagreba za izgradnjom stanova za najam osobama s invaliditetom koje ne mogu zadovoljiti stambene potrebe na slobodnom tržištu nekretnina ili ne mogu živjeti samostalno bez stalne podrške. No, mišljenja sam da bi se Strategijom sveobuhvatnije riješilo pitanje unaprjeđenje  kvalitete stanovanja za osobe s invaliditetom (s posebnim naglaskom na osobe s intelektualnim teškoćama), kada bi se prazni gradski (stambeni ili poslovni) prostori dali na korištenje udrugama koje provode uslugu organiziranog stanovanja, odnosno onim organizacijama civilnog društva koje imaju želju početi pružati uslugu, no nepremostivu im zapreku stvara činjenica da na raspolaganju nemaju zadovoljavajuću nekretninu.
	Prijedlog se ne prihvaća.
Strategijom je u Području 3., Operativnom cilju 2., Mjeri 2. „Unapređenje kvalitete stanovanja i planiranje dostupnosti dodatnih stambenih kapaciteta osobama s invaliditetom i ulaganje u socijalno i priuštivo stanovanje“ predviđeno dodjeljivanje stanova u grupni najam osobama s invaliditetom. Navedena aktivnost nije istovjetna socijalnoj usluzi organiziranog stanovanja, ali omogućuje razvoj dodatnih oblika stambene podrške osobama s invaliditetom.
Grad Zagreb gradske prostore daje u zakup udrugama i drugim organizacijama civilnog društva putem javnog natječaja za davanje u zakup gradskih prostora udrugama i ostalim organizacijama civilnog društva, u skladu s propisanim uvjetima i kriterijima.
Slijedom navedenoga, ne utvrđuje se zasebna aktivnost kojom bi se propisalo besplatno ili povlašteno dodjeljivanje praznih gradskih stambenih i poslovnih prostora udrugama radi uspostave usluge organiziranog stanovanja.


	47.
	Hrvatski savez udruga invalida rada (HSUIR) -
Iva Karakaš
	Načelne primjedbe i prijedlozi na predloženi nacrt akta s obrazloženjem
	Smatramo da je nova Zagrebačka strategija izuzetno kvalitetno i strukturirano postavljen dokument koji donosi niz značajnih novina i iskoraka u pravcu stvaranja inkluzivnog društva.
Posebno pozdravljamo uvođenje konkretnih, novih infrastrukturnih i institucionalnih rješenja, među kojima se ističu: izgradnja novog objekta Centra za autizam u Oporovcu, uspostava Centra za sveobuhvatnu podršku osobama s invaliditetom, uvođenje službenika za pristupačnost i mobilnost te inovativne modele u kulturi, podrška samozapošljavanju i društvenom poduzetništvu, te digitalna i informacijska pristupačnost.
	Primljeno na znanje

	48.
	Hrvatski savez udruga invalida rada (HSUIR) -
Iva Karakaš
	Područje 2. Rad i zapošljavanje, Operativni cilj 1, Mjera 1. Poticanje zapošljavanja i samozapošljavanja te jačanje svijesti poslodavaca o mogućnostima i važnosti zapošljavanja osoba s invaliditetom
	Aktivnosti 6 - predloženi tekst: „U suradnji sa Zagrebačkim inovacijskim centrom, URIHO-om te savezima i udrugama osoba s invaliditetom s područja Grada Zagreba razviti program podrške i mentoriranja samozaposlenih osoba s invaliditetom (n)“ 
Predloženi dodatak pokazateljima rezultata (uz postojeće 6.1. i 6.2.): 6.3. Broj saveza i udruga osoba s invaliditetom s područja Grada Zagreba uključenih u provedbu mentorskih programa i pružanje peer-to-peer podrške (podrške jednakih jednakima).
Obrazloženje: Samozapošljavanje za osobe s invaliditetom donosi specifične izazove koji premašuju klasično poslovno mentorstvo koje pružaju poduzetničke institucije poput ZICER-a. Uz stručnu i poslovnu podršku, samozaposlenim osobama s invaliditetom ključna je i iskustvena podrška (tzv. peer-to-peer podrška ili podrška jednakih jednakima). Savezi i udruge osoba s invaliditetom posjeduju iskustvo i neposredan uvid u specifične prepreke s kojima se njihovi članovi susreću na terenu – od administrativnih i pravnih prepreka, prilagodbe radnog mjesta i opreme, pa sve do psihosocijalne adaptacije na rad u novim uvjetima nakon nastanka invaliditeta. Uključivanjem reprezentativnih saveza i udruga s područja Grada Zagreba kao ravnopravnih partnera u osmišljavanje i provedbu mentorskih programa osigurava se sveobuhvatan pristup: ZICER osigurava poduzetničke i inovacijske alate, URIHO stručnu podršku iz domene profesionalne rehabilitacije, dok savezi i udruge pružaju iskustveno mentorstvo i specifična znanja iz prakse. Takav model znatno povećava stopu održivosti novootvorenih obrta i trgovačkih društava osoba s invaliditetom na tržištu.
	Prijedlog se djelomično prihvaća.
Uvažava se važnost uključivanja saveza i udruga osoba s invaliditetom u razvoj programa podrške i mentoriranja samozaposlenih osoba s invaliditetom, osobito radi uključivanja iskustvene podrške i znanja o specifičnim preprekama s kojima se osobe s invaliditetom susreću pri samozapošljavanju. Aktivnost 6. dopunit će se te će glasiti:
„U suradnji sa Zagrebačkim inovacijskim centrom, URIHO-om te savezima i udrugama osoba s invaliditetom razviti program podrške i mentoriranja samozaposlenih osoba s invaliditetom (n).“
Ne prihvaća se predloženi pokazatelj 6.3. jer broj uključenih saveza i udruga sam po sebi ne pokazuje kvalitetu, dostupnost ni učinke programa podrške i mentoriranja. Provedba aktivnosti pratit će se postojećim pokazateljima koji se odnose na razvoj programa te broj uključenih samozaposlenih osoba s invaliditetom, dok će se konkretni partneri i oblici iskustvene podrške utvrditi tijekom razvoja programa.


	49.
	Hrvatski savez udruga invalida rada (HSUIR) -
Iva Karakaš
	Područje 7. Kultura i turizam, Operativni cilj 1, Mjera 1. Sustavno unapređenje inkluzivnosti prostora, programa i komunikacija u kulturi i umjetnosti
	Dopuna aktivnosti broj 3: Osigurati podršku ustanovama i udrugama u kulturi u kreiranju fizički i digitalno pristupačnih prostora i sadržaja, obveznoj prilagodbi mrežnih stranica, sustava za online prodaju ulaznica i digitalnih vodiča prema normi digitalne pristupačnosti, opremanju adaptivnim tehnologijama, edukaciji zaposlenika te kreiranju inkluzivnih kulturnih programa (p). 
Prijedlog dopunjenih pokazatelja: 
3.1. Broj novoprilagođenih i novouređenih fizički i digitalno pristupačnih prostora i mrežnih stranica za osobe s invaliditetom 
3.2. Broj prostora u kulturi opremljenih adaptivnom tehnologijom te broj prilagođenih mrežnih stranica i digitalnih servisa (web prodaja, digitalni vodiči) 
3.3. Broj osposobljenih zaposlenika ustanova i udruga u kulturi za prilagodbe programa, pristupačnost komunikacija i održavanje digitalno pristupačnih mrežnih sadržaja 
Obrazloženje: Smatramo kako je predložena nadopuna Aktivnosti 3 nužna kako bi se pojam pristupačnosti i adaptivnih tehnologija u kulturi proširio s fizičkog prostora na digitalno okruženje, koje predstavlja prvi i ključni korak. Osobe s invaliditetom se svakodnevno susreću s nepristupačnim mrežnim stranicama i neprilagođenim sustavima online prodaje ulaznica. Izričitim uvrštavanjem standarda digitalne pristupačnosti u točku 3 osigurava se da gradske ustanove u kulturi omoguće osobama s invaliditetom potpuno samostalno pretraživanje sadržaja, informiranje i kupnju ulaznica bez ovisnosti o trećim osobama, čime se postiže sveobuhvatna fizička, komunikacijska i digitalna pristupačnost kulturnog sektora Grada Zagreba.
	Prijedlog se prihvaća.
Uvažava se potreba izričitog uključivanja digitalne pristupačnosti kulturnih sadržaja i usluga, uključujući mrežne stranice, sustave za internetsku prodaju ulaznica i digitalne vodiče. Aktivnost 3. dopunit će se i glasiti:
„Osigurati podršku provedbi prilagodbi prostora i digitalnih sadržaja ustanova i udruga u kulturi, uključujući mrežne stranice, sustave za internetsku prodaju ulaznica i digitalne vodiče, opremanju adaptivnim tehnologijama, edukaciji zaposlenika te razvoju inkluzivnih kulturnih programa (p).“
Pokazatelji rezultata dopunit će se tako da, uz fizičku pristupačnost prostora i opremljenost adaptivnim tehnologijama, obuhvate broj unaprijeđenih mrežnih stranica, sustava za internetsku prodaju ulaznica i digitalnih vodiča te broj zaposlenika osposobljenih za osiguravanje njihove pristupačnosti.


	50.
	Udruga slijepih Zagreb
	Načelne primjedbe i prijedlozi na predloženi nacrt akta s obrazloženjem
	Predlažemo dodatno konkretizirati mjere i aktivnosti Strategije koje se odnose na specifične potrebe slijepih i slabovidnih osoba, osobito u područjima pristupačnosti i mobilnosti, kulture i sporta te rada i zapošljavanja.
U području pristupačnosti i mobilnosti potrebno je osigurati da se potrebe slijepih i slabovidnih osoba uzimaju u obzir već u fazi planiranja i projektiranja javnih površina, prometnica, raskrižja 	i stajališta javnog prijevoza. Posebnu pozornost potrebno je posvetiti povezivanju pristupačnih pješačkih pravaca sa stajalištima javnog prijevoza, kako bi slijepa osoba mogla samostalno i sigurno doći do tramvajskog ili autobusnog stajališta. Predlažemo i sustavno uključivanje predstavnika slijepih i slabovidnih osoba u planiranje i testiranje takvih rješenja. U području kulture i sporta potrebno je izričito predvidjeti uvođenje i sustavno financiranje audiodeskripcije kulturnih, sportskih i drugih javnih sadržaja i događanja kojima je Grad Zagreb organizator, suorganizator ili ih financira. Također molimo osigurati besplatne ulaznice za pratitelje slijepih osoba. Time bi se slijepim i slabovidnim osobama omogućilo ravnopravnije 	praćenje kazališnih predstava, filmskih projekcija, izložbi, sportskih utakmica i drugih kulturnih i sportskih događanja. U području rada i zapošljavanja potrebno je dodatno poticati konkretno zapošljavanje slijepih i slabovidnih osoba u gradskoj upravi, gradskim ustanovama, trgovačkim društvima u vlasništvu Grada Zagreba te URIHO-u. Posebnu pozornost potrebno je usmjeriti na razvoj, otvaranje i prilagodbu radnih mjesta i zanimanja kod kojih oštećenje vida ne predstavlja prepreku za kvalitetno obavljanje poslova, uz korištenje asistivne tehnologije, prilagodbu radnog mjesta, prilagodba radnih zadataka i druge dostupne oblike podrške. Na taj bi se način postojeće mjere poticanja zapošljavanja osoba s invaliditetom dodatno usmjerile na stvaranje stvarnih i održivih mogućnosti zapošljavanja slijepih i slabovidnih osoba.
	Prijedlog se djelomično prihvaća.
Strategija već sadrži aktivnosti usmjerene na specifične potrebe slijepih i slabovidnih osoba, uključujući ugradnju zvučnih signalizatora, postavljanje taktilnih površina, mapiranje pristupačnih koridora, unapređenje pristupačnosti mrežne stranice i mobilne aplikacije ZET-a, nabavu prilagođene knjižne građe te osiguravanje audiodeskripcije i drugih prilagodbi praćenja sportskih događanja. Povjerenstvo za osobe s invaliditetom Grada Zagreba i udruge osoba s invaliditetom određeni su kao sunositelji relevantnih mjera u području pristupačnosti i mobilnosti.
Uvažava se prijedlog dodatnog konkretiziranja audiodeskripcije u području kulture te će se u Području 7. dodati aktivnost osiguravanja audiodeskripcije i drugih prilagodbi praćenja kulturnih i umjetničkih programa i događanja, zajedno s odgovarajućim pokazateljem rezultata. Audiodeskripcija sportskih događanja već je izrijekom predviđena Područjem 8.
Gradskim ustanovama u kulturi i sportu upućen je naputak da svojim aktima i cjenicima urede povlastice za osobe s invaliditetom te osiguraju besplatan ulaz osobi u pratnji kada je pratnja potrebna, a temeljem konzultacija s udrugama osoba s invaliditetom.
Mjere u području rada i zapošljavanja odnose se na sve osobe s invaliditetom, uz uvažavanje njihovih individualnih potreba i osiguravanje razumne prilagodbe radnog mjesta, radnog okoliša i radnih zadataka. Pravo prednosti pri zapošljavanju zakonom je utvrđeno za osobe s invaliditetom pod jednakim uvjetima, neovisno o vrsti oštećenja, zbog čega se ne uvode zasebne aktivnosti zapošljavanja slijepih i slabovidnih osoba.

	51.
	Udruga slijepih Zagreb
	Područje 5. Pristupačnost, mobilnost i digitalno uključivanje

	Primjedba: Potrebe slijepih i slabovidnih osoba nisu dovoljno konkretizirane kroz provedbene aktivnosti vezane uz pristupačnost i mobilnost.
Prijedlog izmjene/dopune: Dopuniti odgovarajuću mjeru i aktivnosti tako da se izrijekom propiše da se potrebe slijepih i slabovidnih osoba uzimaju u obzir već u fazi planiranja i projektiranja javnih površina, prometnica, raskrižja i stajališta javnog prijevoza.
Obrazloženje: Nacrt Strategije pristupačnost prepoznaje kao horizontalno načelo te predviđa njezino unapređenje u javnom prostoru i prometu. Međutim, za slijepe i slabovidne osobe potrebno je konkretnije definirati način na koji se pristupačnost osigurava već u fazi planiranja i projektiranja. Nacrt također navodi da su uklanjanje arhitektonskih barijera i poboljšanje pristupa javnom prijevozu među glavnim prioritetima.

	Prijedlog se ne prihvaća.
U Području 5., Operativnom cilju 1., Mjeri 1. „Uspostava sustava i provedba prioritetnih ulaganja u pristupačnost javnih površina i javnih objekata“ već je predviđeno uvođenje službenika za pristupačnost i mobilnost koji će provjeravati usklađenost gradskih projekata s načelima pristupačnosti. Predviđeni su i izrada preporuka o pristupačnosti javnih površina i objekata te uključivanje elemenata univerzalnog dizajna i pristupačnosti u Plan održive urbane mobilnosti Grada Zagreba.
Potrebe slijepih i slabovidnih osoba dodatno su konkretizirane Mjerom 2. „Unapređenje pristupačnosti javnih prometnih i zelenih površina“, kojom su predviđeni ugradnja zvučnih signalizatora na raskrižjima te postavljanje taktilnih površina, odnosno crta vođenja i polja upozorenja.
Budući da se načela pristupačnosti i univerzalnog dizajna primjenjuju uzimajući u obzir potrebe osoba s različitim vrstama invaliditeta, nije potrebno zasebno izdvajati pojedinu skupinu niti dodatno mijenjati postojeće aktivnosti.

	52.
	Udruga slijepih Zagreb
	Područje 5. Pristupačnost, mobilnost i digitalno uključivanje

	Primjedba: Pristupačan pojedinačni element infrastrukture ne osigurava nužno samostalno i sigurno kretanje ako nije povezan s drugim elementima pristupačnog pješačkog pravca.		
Prijedlog izmjene/dopune: U aktivnosti dodati uspostavu kontinuiranih pristupačnih pješačkih pravaca koji povezuju stambene i javne sadržaje sa stajalištima javnog prijevoza, uključujući odgovarajuće taktilne, zvučne i druge elemente pristupačnosti.
Obrazloženje: Za slijepu ili slabovidnu osobu posebno je važno da može samostalno i sigurno prijeći cijeli put od polazišta do odredišta. Stoga je potrebno pristupačnost promatrati kao povezani sustav, a ne samo kao pojedinačne intervencije na određenim lokacijama.		

	Prijedlog se ne prihvaća.
Strategijom je pristupačnost pješačkih pravaca obuhvaćena povezanim aktivnostima u okviru Područja 5. U Mjeri 1. „Uspostava sustava i provedba prioritetnih ulaganja u pristupačnost javnih površina i javnih objekata“ predviđeni su utvrđivanje prioriteta i provedba prilagodbi javnih površina i objekata u vlasništvu Grada Zagreba te prilagodba stajališta javnoga gradskog prijevoza.
Mjerom 2. „Unapređenje pristupačnosti javnih prometnih i zelenih površina“ predviđene su prilagodbe javnih pješačkih površina, semafora, pješačkih prijelaza, otoka i raskrižja, ugradnja zvučnih signalizatora, postavljanje taktilnih površina te upuštanje rubnjaka tijekom rekonstrukcije i gradnje prometnica.
Dodatno je u okviru Operativnog cilja 2., Mjere 1. „Razvoj servisa informiranja o pristupačnosti objekata, javnog prijevoza i koridora kretanja ‘Pristupačni Zagreb’“ predviđeno mapiranje pristupačnih koridora za kretanje osoba s invaliditetom i osoba smanjene pokretljivosti. Navedenim aktivnostima pristupačnost se promatra na razini povezanih pravaca kretanja, a ne samo pojedinačnih infrastrukturnih elemenata, zbog čega nije potrebno uvrštavati zasebnu aktivnost.

	53.
	Udruga slijepih Zagreb

	Područje 5. Pristupačnost, mobilnost i digitalno uključivanje

	Primjedba: U Nacrtu je predviđeno uključivanje udruga osoba s invaliditetom u unapređenje pristupačnosti, ali nije dovoljno konkretizirano sudjelovanje predstavnika slijepih i slabovidnih osoba u projektiranju i provjeri rješenja.
Prijedlog izmjene/dopune: Dodati aktivnost: „Sustavno uključivati predstavnike slijepih i slabovidnih osoba u planiranje, projektiranje, provedbu i testiranje rješenja pristupačnosti javnih površina, prometnica, raskrižja i stajališta javnog prijevoza.“	
Obrazloženje: Nacrt Strategije izrijekom se temelji na načelu „Ništa o nama bez nas“ te osobe s invaliditetom i njihove predstavničke organizacije prepoznaje kao dionike i partnere u definiranju potreba, planiranju, provedbi i evaluaciji mjera. Predložena dopuna pretvara navedeno načelo u konkretnu provedbenu aktivnost.		
	Prijedlog se ne prihvaća.
Strategija se temelji na načelu „Ništa o nama bez nas“, a udruge osoba s invaliditetom navedene su kao sunositelji mjera koje se odnose na prioritetna ulaganja u pristupačnost javnih površina i objekata, unapređenje pristupačnosti javnih prometnih i zelenih površina te poboljšanje pristupačnosti usluga javnoga gradskog prijevoza.
Njihovo sudjelovanje obuhvaća uključivanje u utvrđivanje potreba i prioriteta, provedbu aktivnosti te razmatranje i provjeru predloženih rješenja pristupačnosti, ovisno o vrsti projekta i potrebama korisnika. Pritom je potrebno osigurati zastupljenost potreba osoba s različitim vrstama invaliditeta, a ne zasebnom strateškom aktivnošću izdvajati samo jednu skupinu.
Slijedom navedenoga, nije potrebno uvrštavati zasebnu predloženu aktivnost.

	54.
	Udruga slijepih Zagreb

	Područje 6. Kultura i turizam

	Primjedba: Potreba za audiodeskripcijom kulturnih i drugih javnih sadržaja nije dovoljno konkretizirana.
Prijedlog izmjene/dopune: Dodati aktivnost: „Osiguravati audiodeskripciju kulturnih, sportskih i drugih javnih sadržaja i događanja kojima je Grad Zagreb organizator, suorganizator ili ih financira.
Obrazloženje: Nacrt prepoznaje potrebu unapređenja pristupačnosti kulturnih sadržaja i informacija te primjene tehnologija koje osobama s invaliditetom olakšavaju praćenje kulturnih i sportskih događanja. Za slijepe i slabovidne osobe audiodeskripcija predstavlja konkretan oblik pristupačnosti koji omogućuje pristup vizualnim informacijama u predstavama, filmovima, izložbama, manifestacijama i drugim sadržajima.		

	Prijedlog se djelomično prihvaća.
Uvažava se potreba izričitog uključivanja audiodeskripcije kao oblika pristupačnosti kulturnih i umjetničkih sadržaja slijepim i slabovidnim osobama. U Području 7., Mjeri 1. „Sustavno unapređenje inkluzivnosti prostora, programa i komunikacija u kulturi i umjetnosti“ dodat će se nova aktivnost koja će glasiti:
„Osiguravati audiodeskripciju i druge prilagodbe praćenja kulturnih i umjetničkih programa i događanja.“
Pokazateljem rezultata pratit će se broj kulturnih i umjetničkih programa i događanja s osiguranom audiodeskripcijom ili drugim prilagodbama pristupačnosti.
U području sporta audiodeskripcija je već izrijekom obuhvaćena Područjem 8., Mjerom 1. „Poticanje inkluzivnog sporta, rekreacije i slobodnih aktivnosti za djecu s teškoćama u razvoju i osobe s invaliditetom“, Aktivnošću 3. „Osiguravati audiodeskripciju i druge prilagodbe praćenja sportskih događanja“

	55.
	Udruga slijepih Zagreb
	Područje 6. Kultura i turizam
	Primjedba: Financijska pristupačnost kulturnih događanja može biti otežana kada je slijepoj osobi za sudjelovanje potreban pratitelj.
Prijedlog izmjene/dopune: Dodati aktivnost: „Osiguravati besplatan ulaz pratitelju slijepe osobe na kulturna i druga javna događanja kojima je Grad Zagreb organizator, suorganizator ili ih financira.
Obrazloženje: Omogućavanjem besplatnog ulaza pratitelju smanjuje se financijska prepreka sudjelovanju slijepih osoba u kulturnom i javnom životu te se stvaraju uvjeti za ravnopravnije korištenje javno dostupnih sadržaja.		

	Prijedlog se ne prihvaća.
Gradskim ustanovama u kulturi upućen je naputak da svojim aktima i cjenicima urede povlastice za osobe s invaliditetom te osiguraju besplatan ulaz osobi u pratnji kada je pratnja potrebna. Time je pitanje besplatnog ulaza pratitelja u kulturne ustanove kojima je osnivač Grad Zagreb obuhvaćeno u okviru redovitog rada ustanova te nije potrebno utvrđivati zasebnu aktivnost Strategije.
Prijedlog se ne prihvaća u dijelu kojim bi se jednako pravilo unaprijed utvrdilo za sva druga javna događanja kojima je Grad Zagreb organizator, suorganizator ili ih financira. Uvjeti sudjelovanja i mogućnosti ostvarivanja povlastica ovise o vrsti događanja, organizatoru te načinu njegova financiranja i provedbe.

	56.
	Udruga slijepih Zagreb
	Područje 8. Sport i slobodno vrijeme
	Primjedba: Pristupačnost sportskih sadržaja u Nacrtu je prvenstveno usmjerena na pristupačnost objekata i mogućnost aktivnog sudjelovanja, dok je potrebno dodatno obuhvatiti mogućnost slijepih i slabovidnih osoba da ravnopravno prate sportska događanja.		
Prijedlog izmjene/dopune: Dodati aktivnost: „Osiguravati audiodeskripciju i druge oblike pristupačne komunikacije na sportskim događanjima kojima je Grad Zagreb organizator, suorganizator ili ih financira.“
Obrazloženje: Nacrt predviđa sustavnu prilagodbu novih i postojećih sportskih  objekata kako bi osobe s invaliditetom mogle pratiti sportska natjecanja i sudjelovati u sportsko-rekreacijskim sadržajima. Predloženom dopunom pojam pristupačnosti proširuje se i na komunikacijsku i informacijsku pristupačnost za osobe s oštećenjem vida.	
	Prijedlog se ne prihvaća.
U Području 8., Operativnom cilju 1., Mjeri 1. „Poticanje inkluzivnog sporta, rekreacije i slobodnih aktivnosti za djecu s teškoćama u razvoju i osobe s invaliditetom“ već je predviđena Aktivnost 3. „Osiguravati audiodeskripciju i druge prilagodbe praćenja sportskih događanja (p)“.
Navedenom aktivnošću izrijekom je obuhvaćeno unapređenje komunikacijske i informacijske pristupačnosti sportskih događanja slijepim i slabovidnim osobama. Pokazateljima rezultata dodatno se prati broj sportskih događanja s osiguranom audiodeskripcijom i drugim prilagodbama pristupačnosti te broj korisnika. Slijedom navedenoga, nije potrebno dodatno mijenjati ili dopunjavati postojeću aktivnost.


	57.
	Udruga slijepih Zagreb
	Područje 2. Rad i zapošljavanje
	Primjedba: Opće mjere poticanja zapošljavanja osoba s invaliditetom ne daju dovoljno konkretan odgovor na specifične potrebe slijepih i slabovidnih osoba.	
Prijedlog izmjene/dopune: Dodati aktivnost usmjerenu na konkretno zapošljavanje slijepih i slabovidnih osoba u gradskoj upravi, gradskim ustanovama, trgovačkim društvima u vlasništvu Grada Zagreba te URIHO-u.
Obrazloženje: Nacrt već navodi postojeće zapošljavanje osoba s invaliditetom u gradskoj upravi, Zagrebačkom holdingu i ZET-u te ulogu URIHO-a u profesionalnoj rehabilitaciji i zapošljavanju. Predloženom dopunom postojeća opća politika dodatno bi se usmjerila na uključivanje slijepih i slabovidnih osoba.		

	Prijedlog se ne prihvaća.
Zapošljavanje u gradskoj upravi, gradskim ustanovama, trgovačkim društvima u vlasništvu Grada Zagreba i URIHO-u provodi se u skladu s važećim propisima, utvrđenim uvjetima radnog mjesta i propisanim postupcima zapošljavanja.
Zakonom o profesionalnoj rehabilitaciji i zapošljavanju osoba s invaliditetom propisano je pravo prednosti pri zapošljavanju osoba s invaliditetom pod jednakim uvjetima u tijelima lokalne samouprave, javnim ustanovama i pravnim osobama u vlasništvu ili pretežitom vlasništvu jedinica lokalne samouprave. 
Strategijom se ne može propisati obveza zapošljavanja pojedine skupine osoba s invaliditetom mimo uvjeta i postupaka utvrđenih zakonom. Mjere i aktivnosti u Području 2. stoga su usmjerene na povećanje zapošljivosti i poticanje zapošljavanja svih osoba s invaliditetom, uz uvažavanje njihovih individualnih potreba i osiguravanje potrebnih prilagodbi. Slijedom navedenoga, ne uvrštava se zasebna aktivnost zapošljavanja slijepih i slabovidnih osoba.

	58.
	Udruga slijepih Zagreb
	Područje 2. Rad i zapošljavanje
	Primjedba: Potrebno je snažnije povezati poticanje zapošljavanja s prilagodbom konkretnog radnog mjesta i radnih zadataka.
Prijedlog izmjene/dopune: Dodati aktivnost: „Poticati razvoj, otvaranje i prilagodbu radnih mjesta i zanimanja za slijepe i slabovidne osobe, uz korištenje asistivne tehnologije, prilagodbu radnog mjesta i radnih zadataka te drugih dostupnih oblika podrške.“ 					
Obrazloženje: Oštećenje vida samo po sebi ne predstavlja prepreku za kvalitetno obavljanje niza poslova. Prepreke se mogu odnositi na nepristupačne informacijske i komunikacijske sustave, neodgovarajuće radno okruženje ili neprilagođene radne zadatke. Stoga je za stvaranje održivih mogućnosti zapošljavanja 	potrebno istodobno djelovati na radno mjesto, tehnologiju i organizaciju rada.		

	Prijedlog se ne prihvaća.
Zakonom o profesionalnoj rehabilitaciji i zapošljavanju osoba s invaliditetom propisana je obveza poslodavca da, ovisno o radnim sposobnostima i individualnim potrebama osobe s invaliditetom, osigura odgovarajuće oblike razumne prilagodbe radnog mjesta i radnog okoliša. Prilagodba može obuhvatiti organizaciju rada, radne zadatke, potrebnu opremu i asistivnu tehnologiju te druge oblike podrške.
U Području 2., Mjeri 1. predviđeno je senzibiliziranje i informiranje poslodavaca o mogućnostima zapošljavanja osoba s invaliditetom te dostupnim poticajima, uslugama podrške i nadležnim institucijama. Strategija također predviđa unapređenje poticajnih mjera za zapošljavanje i samozapošljavanje osoba s invaliditetom u postojećim programima poticanja poduzetništva.
Navedene aktivnosti i propisane obveze odnose se na sve osobe s invaliditetom, uz prilagodbe koje se određuju prema individualnim potrebama pojedine osobe i zahtjevima radnog mjesta. Stoga se ne uvrštava zasebna aktivnost usmjerena isključivo na razvoj i prilagodbu radnih mjesta za slijepe i slabovidne osobe.

	59.
	Udruga slijepih Zagreb
	Područje 2. Rad i zapošljavanje -pokazatelji
	Primjedba: Za praćenje učinka mjera potrebno je imati podatke koji omogućuju uvid u stvarne rezultate za slijepe i slabovidne osobe.
Prijedlog izmjene/dopune: Kao pokazatelje dodati: broj zaposlenih slijepih i slabovidnih osoba u gradskoj upravi, gradskim ustanovama, trgovačkim društvima u vlasništvu Grada Zagreba i URIHO-u; broj novootvorenih ili prilagođenih radnih mjesta; broj osoba kojima je osigurana asistivna tehnologija ili druga prilagodba radnog mjesta, uključujući i prilagodbu radnih zadataka. 
Obrazloženje: Mjerenje samo ukupnog broja zaposlenih osoba s invaliditetom ne pokazuje u kojoj se mjeri mjere Strategije odražavaju na pojedine skupine osoba s invaliditetom. Specifični pokazatelji omogućili bi kvalitetnije praćenje provedbe i planiranje daljnjih aktivnosti.



	Prijedlog se ne prihvaća.
Strategijom je kao pokazatelj predviđeno praćenje ukupnog broja zaposlenih osoba s invaliditetom u gradskoj upravi, ustanovama i trgovačkim društvima Grada Zagreba. Uvrštavanje dodatnih pokazatelja prema pojedinoj vrsti oštećenja ovisi o dostupnosti, usporedivosti i mogućnosti razmjene podataka iz službenih evidencija.
Tijekom provedbe Strategije ispitat će se mogućnost pribavljanja podataka razvrstanih prema vrsti invaliditeta, uključujući podatke o zaposlenosti slijepih i slabovidnih osoba, u suradnji s Hrvatskim zavodom za mirovinsko osiguranje, koji vodi Očevidnik zaposlenih osoba s invaliditetom, te prema potrebi s drugim nadležnim institucijama. Ako takvi podaci budu dostupni u pouzdanom i primjenjivom obliku, prikazivat će se u izvješćima o provedbi aktivnosti, ali se neće utvrđivati kao zasebni pokazatelji Strategije.
Podaci o prilagodbi pojedinih radnih mjesta, osiguranoj asistivnoj tehnologiji i prilagodbi radnih zadataka ovise o individualnim potrebama zaposlenika i evidencijama pojedinih poslodavaca te se mogu prikazivati u okviru kvalitativnog izvještavanja o provedbi aktivnosti kada budu dostupni.

	60.
	Udruga slijepih Zagreb
	Područja 5., 6. i 8. -pokazatelji provedbe
	Primjedba: Potrebno je osigurati mjerljivost predloženih aktivnosti.
Prijedlog izmjene/dopune: Dodati pokazatelje: broj događanja s osiguranom audiodeskripcijom; broj događanja na kojima je osiguran besplatan ulaz za pratitelje slijepih osoba; broj projekata pristupačnosti u kojima su sudjelovali predstavnici slijepih i slabovidnih osoba; broj testiranih pristupačnih rješenja. 			
Obrazloženje: Jasno definirani pokazatelji omogućili bi praćenje stvarne provedbe predloženih aktivnosti i njihova učinka na ravnopravno sudjelovanje slijepih i slabovidnih osoba u društvenom životu.		

	Prijedlog se djelomično prihvaća.
U Području 8., Mjeri 1. već je utvrđen pokazatelj „Broj sportskih događanja s osiguranom audiodeskripcijom i prilagodbama pristupačnosti“. Uz novu aktivnost osiguravanja audiodeskripcije i drugih prilagodbi praćenja kulturnih i umjetničkih programa i događanja u Području 7. dodat će se pokazatelj kojim će se pratiti broj kulturnih i umjetničkih programa i događanja s osiguranom audiodeskripcijom ili drugim prilagodbama pristupačnosti.
Gradskim ustanovama u kulturi već je upućen naputak da svojim aktima i cjenicima urede povlastice za osobe s invaliditetom te osiguraju besplatan ulaz osobi u pratnji kada je pratnja potrebna.
Ne prihvaćaju se zasebni pokazatelji broja projekata pristupačnosti u kojima su sudjelovali predstavnici slijepih i slabovidnih osoba te broja testiranih pristupačnih rješenja. Udruge osoba s invaliditetom već su određene kao sunositelji mjera u području pristupačnosti i mobilnosti, a njihovo će se sudjelovanje pratiti u okviru izvještavanja o provedbi aktivnosti. Pritom će se uključivati predstavnici osoba s različitim vrstama invaliditeta, ovisno o predmetu i obilježjima pojedinog projekta.

	61.
	Udruga slijepih Zagreb
	Zbirni prijedlog dopune
	Zbirni prijedlog dopune
Predlaže se da se u svim relevantnim područjima Strategije, osobito u područjima pristupačnosti i mobilnosti, kulture i turizma, sporta i slobodnog vremena te rada i zapošljavanja, potrebe slijepih i slabovidnih osoba dodatno konkretiziraju kroz zasebne aktivnosti, odgovorne nositelje i mjerljive pokazatelje.
Na taj bi se način opće načelo pristupačnosti i uključivanja osoba s invaliditetom prevelo u konkretne mjere kojima se osiguravaju stvarne i održive mogućnosti za samostalno kretanje, pristup informacijama, sudjelovanje u kulturnom i sportskom životu te obrazovanje, rad i zapošljavanje slijepih i slabovidnih osoba.
Posebno se predlaže da se pri provedbi svih navedenih aktivnosti primjenjuje načelo „Ništa o nama bez nas“, odnosno da se predstavnike slijepih i slabovidnih osoba sustavno uključuje u planiranje, projektiranje, provedbu, testiranje i evaluaciju rješenja koja se na njih odnose.
Zahvaljujemo se na ovoj prilici.

	Prijedlog se djelomično prihvaća.
Strategija je usmjerena na izjednačavanje mogućnosti osoba s različitim vrstama invaliditeta, uz uvažavanje njihovih specifičnih i individualnih potreba. Potrebe slijepih i slabovidnih osoba već su konkretizirane nizom aktivnosti, među kojima su ugradnja zvučnih signalizatora na raskrižjima, postavljanje taktilnih površina, unapređenje pristupačnosti mrežne stranice i mobilne aplikacije ZET-a osobama s teškoćama vida i sluha, nabava knjižne građe prilagođene slijepim osobama te osiguravanje audiodeskripcije i drugih prilagodbi praćenja sportskih događanja.
Uvažavajući zaprimljene prijedloge, u Području 7. dodat će se aktivnost osiguravanja audiodeskripcije i drugih prilagodbi praćenja kulturnih i umjetničkih programa i događanja, zajedno s odgovarajućim pokazateljem rezultata.
Ne prihvaća se prijedlog da se u svim relevantnim područjima uvode zasebne aktivnosti, nositelji i pokazatelji isključivo za slijepe i slabovidne osobe. Mjere Strategije oblikovane su tako da obuhvate osobe s različitim vrstama invaliditeta, dok se konkretni oblici prilagodbe određuju prema potrebama korisnika i obilježjima pojedine aktivnosti. Izdvajanje samo jedne skupine u svim područjima odstupalo bi od navedenog pristupa i otvorilo potrebu usporedivog izdvajanja svih drugih skupina osoba s invaliditetom.
Strategija se temelji na načelu „Ništa o nama bez nas“, a Povjerenstvo za osobe s invaliditetom Grada Zagreba i udruge osoba s invaliditetom određeni su kao sunositelji relevantnih mjera. Time je predviđeno uključivanje predstavnika osoba s različitim vrstama invaliditeta u planiranje, provedbu, praćenje i evaluaciju aktivnosti, ovisno o području i predmetu pojedinog projekta.

	62.
	Darijo Jurišić, pravobranitelj za osobe s invaliditetom

	Načelne primjedbe i prijedlozi na predloženi nacrt akta s obrazloženjem: Područje 3. Socijalna zaštita, neovisno življenje i stanovanje


	Područje 3. Socijalna zaštita, neovisno življenje i stanovanje
Pozdravljamo namjeru razvoja podrške osobama kojima je potrebna intenzivna skrb te razvoj mobilnih timova i podrške u zajednici. 
Budući da je unapređenje uvjeta za neovisno življenje glavni cilj Strategije, predlažemo pojasniti svrhu i karakter najavljene usluge smještaja u okviru centra te načela na kojima će se razvijati. Iz sadašnje formulacije nije moguće razabrati o kakvom je modelu smještaja riječ. Budući da se navodi da će centar, uz izvaninstitucijske usluge, nuditi i uslugu smještaja, potrebno je na strateškoj razini jasnije odrediti svrhu i karakter tog smještaja te njegov odnos prema načelima deinstitucionalizacije, neovisnog življenja i života u zajednici.
Posebno je važno da potreba za intenzivnom 24-satnom skrbi i zdravstvenom njegom ne bude sama po sebi polazište za izdvajanje osobe iz zajednice. Strategija bi trebala prepoznati potrebu za razvojem različitih modela intenzivne podrške, uključujući podršku koja omogućuje ostanak u vlastitom domu i zajednici kada je to moguće i u skladu s potrebama i izborom osobe.
Ako se u okviru centra planira dugotrajni smještaj, smatramo važnim jasno obrazložiti na kojim se načelima takav model temelji i na koji će se način osigurati da se ne razvija novi oblik institucionalnog zbrinjavanja, nego podrška koja u najvećoj mogućoj mjeri osigurava privatnost, autonomiju, individualiziranu podršku, mogućnost izbora i uključenost osobe u život zajednice.
Pozdravljamo najavu razvoja centra na više lokacija te smatramo važnim da se već na strateškoj razini pojasni znači li to razvoj manjih, decentraliziranih oblika podrške i smještaja u zajednici.
	Prijedlog se prihvaća.
Uvažava se potreba jasnijeg određivanja svrhe i načela razvoja smještajnih kapaciteta u okviru Centra za sveobuhvatnu podršku osobama s invaliditetom. Svrha Mjere 3. dopunit će se tako da se jasno istakne kako se smještaj neće razvijati kao zamjena za usluge podrške u zajednici, nego kao jedan od oblika podrške osobama kojima je zbog kompleksnosti stanja potrebna intenzivna i cjelodnevna skrb.
U svrhu mjere dodat će se sljedeći tekst:
„Smještajni kapaciteti Centra razvijat će se na više lokacija kao dio sustava sveobuhvatne podrške, uz poštovanje načela deinstitucionalizacije, individualizirane podrške, privatnosti, autonomije, mogućnosti izbora i uključenosti korisnika u život zajednice. Usporedno će se razvijati mobilni timovi i drugi oblici podrške u zajednici radi omogućavanja ostanka osobe u vlastitom domu i zajednici kada je to moguće i u skladu s njezinim potrebama i izborom.“
Konkretan organizacijski model, veličina pojedinih kapaciteta i način pružanja podrške razradit će se tijekom planiranja i razvoja Centra, u skladu s potrebama korisnika, propisanim standardima i navedenim načelima.


	63.
	Darijo Jurišić, pravobranitelj za osobe s invaliditetom
	Područje 1. Odgoj i obrazovanje, Operativni cilj 1, Mjera 4. Osiguravanje podrške za uključivanje učenika s teškoćama u razvoju u odgojno-obrazovni proces
	U okviru mjere Mjera 4. Osiguravanje podrške za uključivanje učenika s teškoćama u razvoju u odgojno-obrazovni proces predlažemo dodati treću aktivnost: 
-3. Osigurati prijevoz učenika s teškoćama u razvoju do škole s primjerenim programom obrazovanje
Obrazloženje: Osnivači škola su dužni učenicima koji su udaljeni od škole 3/5 km ovisno o dobi, kada pohađaju školu po upisnom području osigurati prijevoz do škole. Učenicima s teškoćama u razvoju upisno područje je Republika Hrvatska, odnosno najbliža škola mjestu stanovanja koja ima primjereni program obrazovanja – o čemu u Gradu Zagrebu odlučuje Gradski ured za obrazovanje, sport i mlade. Kada je potreban prilagođeni oblik prijevoza i pratnja isto je organizirano kroz Odluke MZOM o kriterijima za financiranje povećanih troškova prijevoza i posebnih nastavnih sredstava i pomagala te sufinanciranja prehrane učenika s teškoćama u razvoju u osnovnoškolskim programima /srednjoškolskim programima koje se donose za svaku školsku godinu. Međutim, pojedini učenici s teškoćama u razvoju nemaju potrebu prilagođenog oblika prijevoza niti pratnje. Jednako tako smatramo da je ponekad roditeljima uz sve radne i obiteljske obaveze otežano organizirati prijevoz do i od škole te smatramo da bi bilo potrebno da lokalne zajednice, ovdje Grad Zagreb razmotri kako bi mogao organizirati navedeni prijevoz koji neće uvijek i nužno uključivati roditelje kao aktivne sudionike bilo da voze ili prate djecu. Predlažemo da se razmotri da školama koje imaju posebne razredne odjele, a pojedine imaju više odjela se organizira ili kombi prijevoz ili školski autobus kojim bi se prevozili i učenici te i pratnja kada je potrebna te škole potražuju sredstva od MZOM u okviru navedenih odluka, ali bez sudjelovanja roditelja više nego što sudjeluju roditelji učenika koji žive 3/5 km dalje od škole ovisno o dobi prema članku 69. Zakona o odgoju i obrazovanju u osnovnoj i srednjoj školi.
	Prijedlog se ne prihvaća.
Prijevoz učenika s teškoćama u razvoju koji pohađaju posebne razredne odjele ili posebne odgojno-obrazovne skupine osigurava se u skladu s godišnjom odlukom nadležnog ministarstva o kriterijima za financiranje povećanih troškova prijevoza. Prijevoz se može organizirati putem ovlaštenog prijevoznika ili naknadom troškova roditeljima kada sami prevoze učenika.
Kada je učeniku tijekom prijevoza potrebna pratnja, roditelj može ovlastiti drugu osobu, dok sustavno osiguravanje pratitelja nije uređeno kao posebna usluga. 
Za djecu s teškoćama u razvoju s težim motoričkim smetnjama koja se kreću pomoću invalidskih kolica ili drugih pomagala Grad Zagreb, u skladu s Pravilnikom o prijevozu osoba s invaliditetom i djece s teškoćama u razvoju, osigurava prijevoz posebno prilagođenim vozilima. Budući da je prijevoz učenika uređen postojećim propisima i modelima financiranja, a sustavno osiguravanje pratitelja nije uređeno u okviru postojećeg sustava, predložena aktivnost ne uvrštava se u Strategiju.




	64.
	Darijo Jurišić, pravobranitelj za osobe s invaliditetom

	Područje 3. Socijalna zaštita, neovisno življenje i stanovanje,
Operativni cilj 1, Mjera 1. Unapređenje dostupnosti i kvalitete usluga u zajednici; 
Operativni cilj 3., Mjera 1. Prevencija nasilja i zaštita osoba s invaliditetom žrtava nasilja


	Predlažemo u Mjeri 1. Unapređenje dostupnosti i kvalitete usluga u zajednici dodati aktivnost koja se odnosi na razvoj usluge odmora od skrbi uz pokazatelj broja korisnika usluge odmora od skrbi
Obrazloženje: u analizi stanja i polazišta za novo strateško razdoblje govori se o iscrpljenosti obitelji i potrebi za „vremenom za odmor”, ali aktivnosti obuhvaćaju savjetovanje, analizu potreba roditelja njegovatelja i istraživanje, bez izričite aktivnosti razvoja te usluge. Nacrt prepoznaje potrebu za odmorom od skrbi i podrškom roditeljima njegovateljima i neformalnim skrbnicima te smatramo potrebnim navesti konkretnu aktivnost. 
U operativnom cilju 3: Unaprijediti zaštitu djece s teškoćama u razvoju i osoba s invaliditetom od svih oblika nasilja i diskriminacije u Gradu Zagrebu predlažemo dopunu aktivnosti:
7. Uspostaviti mehanizam za osiguravanje kontinuirane osobne i zdravstvene podrške osobama s težim oblikom invaliditeta koje su žrtve nasilja, tijekom korištenja usluge smještaja. U suradnji s organizacijom koja pruža uslugu smještaja osigurati dostupnost osobnog asistenta, medicinske sestre, njegovatelja ili druge odgovarajuće osposobljene osobe, ovisno o individualnim potrebama korisnika, s ciljem osiguravanja njegove sigurnosti, dostojanstva i ravnopravnog pristupa usluzi smještaja.
Pokazatelji rezultata:
7. Broj osoba s težim oblikom invaliditeta kojima je osigurana podrška osobna i zdravstvena podrška tijekom korištenja usluge smještaja.
Obrazloženje: Pravobranitelj za osobe s invaliditetom zaprimao je pritužbe koje se odnose na nedostupnost osobnog asistenta, medicinske sestre, njegovatelja ili druge odgovarajuće osposobljene osobe u skloništima za žrtve nasilja. Na problem osiguravanja dostupnost podrške za osobe s težim oblikom invaliditeta za vrijeme smještaja upozorili su i djelatnici skloništa i sigurnih kuća prilikom terenskog rada Pravobranitelja za osobe s invaliditetom.
	Prijedlog se ne prihvaća.
Razvoj usluge odmora od skrbi već je obuhvaćen Područjem 3., Operativnim ciljem 1., Mjerom 4. „Razvoj usluga podrške u zajednici obiteljima osoba s invaliditetom“, osobito aktivnostima „Analiza potreba te razvoj podrške za roditelje njegovatelje/njegovatelje radi osiguravanja kontinuiteta skrbi “ i „Provedba istraživanja radi planiranja, razvoja i unapređenja dostupnih oblika podrške i usluga u zajednici“.
Strategijom je u okviru Mjere 3. „Osiguravanje kapaciteta za sveobuhvatnu skrb za osobe s invaliditetom“ dodatno predviđena aktivnost „Razvoj i izgradnja centra za sveobuhvatnu podršku osobama s invaliditetom “, koji će uključivati i kapacitete za pružanje odmora od skrbi. Potrebe korisnika, model pružanja usluge i potrebni kapaciteti utvrđivat će se kroz provedbu navedenih aktivnosti.
Osiguravanje podrške osobama s invaliditetom žrtvama nasilja već je obuhvaćeno Područjem 3., Operativnim ciljem 3., Mjerom 1. „Prevencija nasilja i zaštita osoba s invaliditetom žrtava nasilja“, osobito aktivnostima „Osiguravanje pristupačnog smještaja i stručne podrške prilagođene potrebama osoba s invaliditetom žrtava nasilja u skloništima i savjetovalištima “ i „Razvoj operativnih protokola za postupanje institucija u slučajevima nasilja nad osobama s invaliditetom“.
U okviru protokola razradit će se postupanje i suradnja skloništa s nadležnim pružateljima socijalnih i zdravstvenih usluga kada je korisniku tijekom smještaja potrebna osobna, zdravstvena ili druga odgovarajuća podrška. Budući da su prijedlozi obuhvaćeni postojećim aktivnostima, nije potrebno uvoditi zasebne aktivnosti ni dodatne pokazatelje.



	65.
	Darijo Jurišić, pravobranitelj za osobe s invaliditetom

	Područje 4. Zdravstvena zaštita i rehabilitacija, Operativni cilj 1, Mjera 3. Osiguravanje zaštite mentalnog zdravlja djece s teškoćama u razvoju i osoba s invaliditetom i članova njihovih obitelji

	Mjera 3 - zaštita mentalnog zdravlja članova obitelji. Naslov mjere izričito uključuje članove obitelji, ali svrha i aktivnosti govore gotovo isključivo o djeci s teškoćama u razvoju i osobama s invaliditetom. Nije jasno kojom se aktivnošću pruža podrška članovima obitelji.
Predlažemo uskladiti naslov i aktivnosti mjere. Ako mjera obuhvaća i zaštitu mentalnog zdravlja članova obitelji, potrebno je u svrsi ili aktivnosti 1 izričito navesti da su i njima dostupni predviđeni programi podrške.
Predlažemo u Mjeri 3. dodati aktivnost – Informiranje i destigmatizacija
Obrazloženje: Potrebno je kontinuirano provoditi javne kampanje, edukacije i aktivnosti usmjerene na povećanje svijesti o mentalnom zdravlju djece s teškoćama, osoba s invaliditetom i njihovih obitelji kako bi se smanjila destigmatizacija djece i osoba oboljelih od mentalnih bolesti te pružila podrška njihovim obiteljima.
	Prijedlog se prihvaća.
Uvažava se primjedba da naslov Mjere 3. (nakon savjetovanja Mjera 4.) obuhvaća članove obitelji djece s teškoćama u razvoju i osoba s invaliditetom, dok oni nisu izrijekom navedeni u svrsi mjere i pripadajućim aktivnostima. Radi međusobnog usklađivanja elemenata mjere, svrha mjere dopunit će se uključivanjem članova obitelji.
Prihvaća se i potreba informiranja javnosti, podizanja svijesti o mentalnom zdravlju te smanjenja stigmatizacije osoba s teškoćama mentalnog zdravlja i mentalnim bolestima. U mjeru 3. dodat će se nova aktivnost koja glasi:
Provoditi javnozdravstvene aktivnosti usmjerene na podizanje svijesti i smanjenje stigmatizacije djece s teškoćama u razvoju i osoba s invaliditetom o mentalnom zdravlju  



	66.
	Zajednica saveza osoba s invaliditetom Hrvatske – SOIH
	Načelne primjedbe i prijedlozi na predloženi nacrt akta s obrazloženjem
	SOIH pozdravlja izradu nove Zagrebačke strategije izjednačavanja mogućnosti za djecu s teškoćama u razvoju i osobe s invaliditetom te u načelu podržava njezine ciljeve, mjere i aktivnosti.
Upućujemo pritom na nužnost da Strategija u cjelini prepozna udruge osoba s invaliditetom kao ravnopravne partnere u razvoju, pružanju i praćenju usluga u zajednici, kao i to da se pitanja neovisnog življenja osoba s invaliditetom i kontinuiteta podrške osobama koje stare s invaliditetom obuhvate kao zasebni razvojni smjerovi. Naše konkretne primjedbe i prijedlozi navedeni su u nastavku.
	Prima se na znanje.
Zahvaljujemo na podršci ciljevima, mjerama i aktivnostima Zagrebačke strategije izjednačavanja mogućnosti za djecu s teškoćama u razvoju i osobe s invaliditetom za razdoblje 2027. – 2030.
Strategija prepoznaje osobe s invaliditetom i njihove predstavničke organizacije kao dionike i partnere u utvrđivanju potreba, planiranju i provedbi mjera te praćenju i vrednovanju njihovih učinaka. Njihovo sudjelovanje osigurava se radom Povjerenstva za osobe s invaliditetom Grada Zagreba, savjetodavnim i participativnim aktivnostima te uključivanjem udruga kao sunositelja pojedinih mjera i aktivnosti.
Neovisno življenje, razvoj usluga u zajednici i osiguravanje kontinuiteta podrške tijekom različitih životnih razdoblja predstavljaju važna usmjerenja Strategije i razrađeni su kroz više međusobno povezanih mjera u područjima socijalne zaštite, stanovanja, pristupačnosti, mobilnosti, zdravstvene zaštite i participacije. Konkretni prijedlozi za dopunu pojedinih mjera, aktivnosti i pokazatelja razmotreni su zasebno u odgovorima na pojedinačne primjedbe.

	67.
	Zajednica saveza osoba s invaliditetom Hrvatske – SOIH
	Područje 3. Socijalna zaštita, neovisno življenje i stanovanje, Operativni cilj 1, Mjera 1. Unapređenje dostupnosti i kvalitete usluga u zajednici 
	PRIJEDLOG 1. – Uključivanje udruga osoba s invaliditetom kao pružatelja usluga u zajednici
Odnosi se na: Područje 3. Socijalna zaštita, neovisno življenje i stanovanje – Operativni cilj 1 – Mjera 1. Unapređenje dostupnosti i kvalitete usluga u zajednici – Aktivnost 1.
Postojeći tekst Aktivnosti 1:
„Osigurati kontinuirano pružanje usluga u zajednici kroz gradske ustanove za osobe s invaliditetom (k)“
Predlaže se da Aktivnost 1 glasi:
„Osigurati kontinuirano pružanje i razvoj usluga u zajednici kroz gradske ustanove te druge pružatelje socijalnih usluga, uključujući udruge osoba s invaliditetom (k)“
Uz to se predlaže uvrstiti udruge osoba s invaliditetom među sunositelje navedene mjere (postojeći sunositelji: Centar za pružanje usluga u zajednici Mali dom, Centar za pružanje usluga u zajednici Zagrebački centar za neovisno življenje i Centar za rehabilitaciju SILVER).
Obrazloženje: Postojećom formulacijom razvoj usluga u zajednici gotovo se isključivo povezuje s gradskim ustanovama. Organizacije osoba s invaliditetom već dugi niz godina razvijaju i pružaju usluge i programe podrške u zajednici te raspolažu stručnim kapacitetima i specifičnim znanjima o potrebama pojedinih skupina osoba s invaliditetom.
Udruge su neposredno povezane s korisnicima i njihovim obiteljima, mogu odgovarati na specifične i individualne potrebe pojedinih skupina osoba s invaliditetom te predstavljaju važan dio lokalne mreže podrške. Stoga bi Strategija trebala prepoznati različite pružatelje usluga i poticati razvoj usluga u partnerstvu Grada Zagreba, gradskih ustanova i organizacija osoba s invaliditetom.
	Prijedlog se ne prihvaća.
Aktivnost 1. u Području 3., Operativnom cilju 1., Mjeri 1. odnosi se na osiguravanje kontinuiteta usluga koje pružaju ustanove za osobe s invaliditetom kojima je osnivač Grad Zagreb. Zbog toga su kao sunositelji mjere navedene gradske ustanove koje neposredno sudjeluju u provedbi aktivnosti i za čiji rad i razvoj kapaciteta Grad osigurava sredstva.
Uloga udruga osoba s invaliditetom u pružanju različitih oblika podrške u zajednici prepoznata je u analizi stanja Strategije te u Području 6., Mjeri 3. Potpora projektima i programima udruga osoba s invaliditetom. Navedenom mjerom predviđeno je kontinuirano sufinanciranje programa i projekata udruga osoba s invaliditetom te udruga koje djeluju u područjima zdravstva, socijalne zaštite, mladih, zaštite od nasilja i drugim područjima važnima za osobe s invaliditetom.
Udruge koje ispunjavaju uvjete za pružanje socijalnih usluga mogu ih pružati u skladu s propisima kojima je uređena djelatnost socijalne skrbi, dok Grad Zagreb njihove programe i projekte podupire putem propisanih postupaka financiranja. Stoga nije potrebno mijenjati obuhvat Aktivnosti 1. niti udruge osoba s invaliditetom uvrštavati među sunositelje ove mjere.


	68.
	Zajednica saveza osoba s invaliditetom Hrvatske – SOIH
	Područje 3. Socijalna zaštita, neovisno življenje i stanovanje, Operativni cilj 1, Mjera 1. Unapređenje dostupnosti i kvalitete usluga u zajednici 
	PRIJEDLOG 2. – Razvoj podrške neovisnom življenju osoba s invaliditetom
Odnosi se na: Područje 3. Socijalna zaštita, neovisno življenje i stanovanje – Operativni cilj 1 – Mjera 1. Unapređenje dostupnosti i kvalitete usluga u zajednici – predlaže se dodavanje nove aktivnosti (Aktivnost 5).
Predlaže se dodati novu aktivnost:
„Razvijati i unapređivati različite oblike podrške neovisnom življenju osoba s invaliditetom u vlastitom domu i zajednici, u skladu s individualnim potrebama korisnika (n)“
Podrška neovisnom življenju može uključivati povezivanje i koordinaciju različitih socijalnih i drugih usluga i oblika podrške u zajednici, osobnu asistenciju, podršku u domu, mobilne stručne timove, pristupačan prijevoz, asistivnu tehnologiju, podršku stanovanju te informiranje i savjetovanje osoba s invaliditetom i njihovih obitelji.
Predloženi pokazatelji rezultata:
• broj osoba s invaliditetom uključenih u programe i usluge podrške neovisnom življenju
• broj razvijenih ili unaprijeđenih oblika podrške neovisnom življenju
• broj korisnika kojima se podrška pruža u vlastitom domu i zajednici
• broj provedenih aktivnosti povezivanja i koordinacije pružatelja usluga i drugih oblika podrške
• broj korisnika obuhvaćenih informiranjem i savjetovanjem o mogućnostima podrške neovisnom življenju
Obrazloženje: Neovisno življenje osoba s invaliditetom ne podrazumijeva samo dostupnost pojedine socijalne usluge, već mogućnost osobe da, uz potrebnu individualiziranu podršku, živi u vlastitom domu i zajednici te donosi odluke o vlastitom životu.
Za osobe s težim i progresivnim invaliditetom neovisno življenje često ovisi o istodobnoj dostupnosti više međusobno povezanih oblika podrške. To može uključivati osobnu asistenciju, stručnu podršku u domu, psihosocijalnu podršku, mobilne timove, pristupačan prijevoz, asistivnu tehnologiju i pomagala, pristupačno stanovanje te druge usluge i programe u zajednici.
Stoga predlažemo da Strategija neovisno življenje prepozna kao zaseban smjer razvoja usluga u zajednici, s naglaskom na povezivanje postojećih i razvoj nedostajućih oblika podrške prema individualnim potrebama osobe.
Osobna asistencija pritom predstavlja jedan od važnih oblika podrške neovisnom življenju. Grad Zagreb, u okviru svojih nadležnosti i neposrednog kontakta s pružateljima socijalnih usluga, može dodatno doprinositi povezivanju dionika, razmjeni informacija i prepoznavanju potreba i prepreka koje utječu na dostupnost i kontinuitet podrške osobama s invaliditetom.
	Prijedlog se ne prihvaća.
Podrška neovisnom življenju predstavlja jedno od temeljnih usmjerenja Strategije i već je razrađena kroz više međusobno povezanih mjera i aktivnosti. Područjem 3., Operativnim ciljem 1. predviđeni su kontinuirano pružanje i povećanje dostupnosti usluga u zajednici, povećanje broja mobilnih timova za pružanje podrške u obitelji, razvoj Centra za sveobuhvatnu podršku i mobilnih timova te analiza potreba i razvoj novih oblika podrške osobama s invaliditetom i njihovim obiteljima.
Podrška stanovanju obuhvaćena je Operativnim ciljem 2. istog područja, dok su pristupačan javni i posebno organizirani prijevoz te informiranje o pristupačnosti i dostupnim uslugama obuhvaćeni drugim područjima Strategije. Za navedene aktivnosti već su utvrđeni pokazatelji koji obuhvaćaju broj korisnika, dostupnost i razvoj usluga, broj mobilnih timova i broj korisnika kojima je podrška pružena u obitelji i zajednici.
Osobna asistencija uređena je posebnim propisima na državnoj razini, dok Grad Zagreb u okviru svojih nadležnosti razvija i povezuje usluge i oblike podrške u zajednici. Budući da predložena aktivnost sadržajno objedinjuje već utvrđene ciljeve, mjere i aktivnosti, nije je potrebno zasebno uvrštavati u Strategiju.


	69.
	Zajednica saveza osoba s invaliditetom Hrvatske – SOIH
	Područje 3. Socijalna zaštita, neovisno življenje i stanovanje, Operativni cilj 1, Mjera 1. Unapređenje dostupnosti i kvalitete usluga u zajednici
	PRIJEDLOG 3. – Starenje osoba s invaliditetom i kontinuitet podrške
Odnosi se na: Područje 3. Socijalna zaštita, neovisno življenje i stanovanje – Operativni cilj 1 – Mjera 1. Unapređenje dostupnosti i kvalitete usluga u zajednici – predlaže se dodavanje nove aktivnosti (Aktivnost 6); predlaže se povezati i s Mjerom 3. Osiguravanje kapaciteta za sveobuhvatnu skrb za osobe s invaliditetom.
Predlaže se dodati novu aktivnost:
„Razvijati i unapređivati usluge i modele podrške osobama koje stare s invaliditetom, uključujući osobe s dugotrajnim, teškim i progresivnim invaliditetom, uz pravodobno planiranje kontinuiteta podrške u situacijama smanjenja ili gubitka podrške roditelja, članova obitelji i drugih neformalnih njegovatelja (n)“
Predloženi pokazatelji rezultata:
• broj osoba koje stare s invaliditetom uključenih u usluge i programe podrške
• broj osoba kojima se podrška pruža u vlastitom domu i zajednici
• broj obitelji uključenih u savjetovanje i planiranje buduće podrške
• broj izrađenih individualnih planova kontinuiteta podrške
• broj razvijenih ili unaprijeđenih usluga namijenjenih osobama koje stare s invaliditetom
Obrazloženje: Starenje osoba s invaliditetom potrebno je promatrati kao posebno pitanje unutar sustava podrške. Osobe koje dugi niz godina žive s invaliditetom mogu starenjem imati sve složenije potrebe za socijalnom, zdravstvenom, rehabilitacijskom i drugom podrškom. Istodobno stare i njihovi roditelji, članovi obitelji i druge osobe koje su im tijekom života pružale značajan dio neformalne podrške.
Posebno je važno pravodobno planirati kontinuitet podrške prije nastanka krizne situacije kako bolest, smrt ili nemogućnost roditelja i drugih članova obitelji da nastave pružati podršku ne bi doveli do prekida skrbi ili potrebe za hitnom institucionalizacijom osobe s invaliditetom.
Potrebno je razvijati integrirane i fleksibilne modele podrške koji će omogućiti osobi da što dulje ostane u vlastitom domu i zajednici, uz povezivanje socijalnih i zdravstvenih usluga, osobne asistencije, pomoći u domu, mobilnih stručnih timova, prilagođenog prijevoza i drugih potrebnih oblika podrške.
	Prijedlog se ne prihvaća.
Potreba za pravodobnim planiranjem kontinuiteta podrške osobama s invaliditetom u slučaju smanjenja ili gubitka podrške roditelja, članova obitelji i drugih osoba koje pružaju skrb već je obuhvaćena Područjem 3., Operativnim ciljem 1., Mjerom 4. Razvoj usluga podrške u zajednici obiteljima osoba s invaliditetom. U okviru navedene mjere predviđeni su analiza potreba te razvoj podrške roditeljima njegovateljima i njegovateljima radi osiguravanja kontinuiteta skrbi, kao i provedba istraživanja radi planiranja, razvoja i unapređenja dostupnih oblika podrške i usluga u zajednici.
Mjerom 3. Osiguravanje kapaciteta za sveobuhvatnu skrb za osobe s invaliditetom predviđeni su razvoj Centra za sveobuhvatnu podršku i mobilnih timova koji će pružati podršku osobama s invaliditetom i njihovim obiteljima u zajednici. Navedene aktivnosti obuhvaćaju i osobe s dugotrajnim, teškim i progresivnim invaliditetom čije se potrebe mijenjaju tijekom života, kao i situacije u kojima obitelj više ne može osiguravati dotadašnju razinu podrške.
Potrebe korisnika, kontinuitet skrbi te potrebni intenzitet i način pružanja podrške razmatrat će se kroz provedbu navedenih aktivnosti. Stoga nije potrebno uvoditi zasebnu aktivnost ni dodatne pokazatelje za osobe koje stare s invaliditetom.


	70.
	Zajednica saveza osoba s invaliditetom Hrvatske – SOIH
	Područje 4. Zdravstvena zaštita i rehabilitacija, Operativni cilj 1, Mjera 1. Unapređenje dostupnosti zdravstvenih usluga za djecu s teškoćama u razvoju i osobe s invaliditetom
	PRIJEDLOG 4. – Dostupnost palijativne skrbi osobama s invaliditetom
Odnosi se na: Područje 4. Zdravstvena zaštita i rehabilitacija – Operativni cilj 1 – Mjera 1. Unapređenje dostupnosti zdravstvenih usluga za djecu s teškoćama u razvoju i osobe s invaliditetom – predlaže se dodavanje nove aktivnosti (Aktivnost 7).
Predlaže se uvrstiti novu aktivnost:
„Unapređivati dostupnost palijativne skrbi djeci s teškoćama u razvoju i osobama s invaliditetom kojima je takva skrb potrebna, uključujući dostupnost palijativne skrbi u domu te povezivanje zdravstvenih, socijalnih i drugih usluga podrške u zajednici (n)“
Posebnu pozornost potrebno je usmjeriti na osobe s teškim i progresivnim bolestima i invaliditetom koje imaju složene potrebe za zdravstvenom i socijalnom podrškom.
Predloženi pokazatelji rezultata:
• broj osoba s invaliditetom uključenih u palijativnu skrb
• broj korisnika kojima je palijativna skrb pružena u domu
• broj mobilnih palijativnih timova dostupnih osobama s invaliditetom
• broj provedenih edukacija stručnjaka i drugih osoba uključenih u podršku
• broj uspostavljenih oblika suradnje zdravstvenih, socijalnih i drugih pružatelja podrške
Obrazloženje: Palijativna skrb osobama s invaliditetom treba biti dostupna ravnopravno s drugim građanima, uz uvažavanje njihovih specifičnih potreba. Kod osoba s teškim i progresivnim bolestima potrebe mogu uključivati složenu zdravstvenu skrb, respiratornu potporu, korištenje medicinske i asistivne opreme, pomoć druge osobe u svakodnevnim aktivnostima te kontinuiranu socijalnu i psihosocijalnu podršku.
Posebno je važno osigurati dostupnost palijativne skrbi u vlastitom domu kada je to izbor osobe i kada za to postoje uvjeti, uz koordinirano djelovanje mobilnih palijativnih timova, primarne zdravstvene zaštite, socijalnih službi, pružatelja socijalnih usluga i organizacija osoba s invaliditetom.
Potrebno je također voditi računa o kontinuitetu postojećih oblika podrške. Uključivanje osobe s invaliditetom u palijativnu skrb ne bi trebalo samo po sebi dovesti do prekida drugih usluga i oblika podrške koji su joj potrebni za svakodnevni život i ostanak u vlastitom domu i zajednici.
Napominjemo i da se u uvodnom, analitičkom dijelu nacrta Strategije, u kojemu se prikazuju prioriteti u području zdravlja i rehabilitacije, osiguravanje palijativne skrbi za teško i neizlječivo bolesne osobe navodi kao jedan od glavnih prioriteta (izdvojilo ga je 61 % ispitanika), ali palijativna skrb nije obuhvaćena aktivnostima u okviru Područja 4. Predloženom aktivnošću Strategija bi se uskladila s vlastitim nalazima o prioritetima.
	Prijedlog se prihvaća.
Uvažava se potreba za unapređenjem dostupnosti palijativne skrbi djeci s teškoćama u razvoju i osobama s invaliditetom, osobito osobama s teškim i progresivnim bolestima koje imaju složene zdravstvene i socijalne potrebe.
U Području 4., Operativnom cilju 1, dodat će se Mjera 2. Jačanje kapaciteta palijativne skrbi i podrške za bolesnike i njihove obitelji.




	71.
	Zajednica saveza osoba s invaliditetom Hrvatske – SOIH
	Područje 6. Participacija i civilno društvo, Operativni cilj 1, Mjera 1. Participacija osoba s invaliditetom i udruga osoba s invaliditetom u procesu kreiranja politika Grada Zagreba
	PRIJEDLOG 5. – Jačanje partnerske uloge organizacija osoba s invaliditetom
Odnosi se na: Područje 6. Participacija i civilno društvo – Operativni cilj 1 – Mjera 1. Participacija osoba s invaliditetom i udruga osoba s invaliditetom u procesu kreiranja politika Grada Zagreba – predlaže se dodavanje nove aktivnosti (Aktivnost 6).
Predlaže se uvrstiti dodatnu aktivnost:
„Sustavno uključivati osobe s invaliditetom i njihove predstavničke organizacije u planiranje, provedbu, praćenje i evaluaciju mjera Strategije (n)“
Predloženi pokazatelji rezultata:
• broj konzultacija s osobama s invaliditetom i organizacijama osoba s invaliditetom
• broj organizacija osoba s invaliditetom uključenih u praćenje provedbe Strategije
• broj prijedloga organizacija osoba s invaliditetom uključenih u provedbene aktivnosti
• broj provedenih zajedničkih aktivnosti Grada Zagreba i organizacija osoba s invaliditetom vezanih uz provedbu Strategije
Obrazloženje: Načelo „Ništa o nama bez nas“ ne bi trebalo biti ograničeno na proces izrade i donošenja Strategije. Osobe s invaliditetom i njihove predstavničke organizacije potrebno je sustavno uključivati tijekom cijelog razdoblja provedbe Strategije, uključujući planiranje aktivnosti, praćenje provedbe i evaluaciju ostvarenih rezultata.
Organizacije osoba s invaliditetom raspolažu neposrednim iskustvom korisnika i stručnim znanjem o potrebama pojedinih skupina osoba s invaliditetom te mogu značajno pridonijeti pravodobnom prepoznavanju problema, procjeni učinaka pojedinih mjera i razvoju novih rješenja u suradnji s Gradom Zagrebom.
	Prijedlog se ne prihvaća.
Sustavno uključivanje osoba s invaliditetom i njihovih predstavničkih organizacija već je obuhvaćeno Područjem 6., Operativnim ciljem 1., kojim je predviđeno poticanje sudjelovanja osoba s invaliditetom i predstavnika udruga osoba s invaliditetom u kreiranju i provedbi politika Grada Zagreba.
U svrsi Mjere 1. osobe s invaliditetom i njihove organizacije izrijekom su prepoznate kao aktivni partneri u pripremi i provedbi Zagrebačke strategije. Njihovo kontinuirano sudjelovanje osigurava se radom Povjerenstva za osobe s invaliditetom Grada Zagreba, koje prati provedbu Strategije, godišnjim savjetodavnim susretima u formatu World Café, konzultacijama, savjetovanjima i istraživanjima te drugim oblicima suradnje s Gradom Zagrebom. Udruge osoba s invaliditetom već su navedene kao sunositelji mjere.
Za navedene aktivnosti utvrđeni su pokazatelji koji uključuju broj sjednica Povjerenstva, održavanje godišnjeg savjetodavnog susreta i provedbu istraživanja. Slijedom navedenoga, nije potrebno uvoditi zasebnu aktivnost.


	72.
	Zajednica saveza osoba s invaliditetom Hrvatske – SOIH

	Područje 2. Rad i zapošljavanje, Operativni cilj 1, Mjera 1. Poticanje zapošljavanja i samozapošljavanja te jačanje svijesti poslodavaca o mogućnostima i važnosti zapošljavanja osoba s invaliditetom
	PRIJEDLOG 6. – Peer-to-peer podrška samozaposlenim osobama s invaliditetom
Odnosi se na: Područje 2. Rad i zapošljavanje – Operativni cilj 1 – Mjera 1. Poticanje zapošljavanja i samozapošljavanja te jačanje svijesti poslodavaca o mogućnostima i važnosti zapošljavanja osoba s invaliditetom – Aktivnost 6.
Postojeći tekst Aktivnosti 6:
„U suradnji sa Zagrebačkim inovacijskim centrom i URIHO-om razviti program podrške i mentoriranja samozaposlenih osoba s invaliditetom (n)“
Predloženi tekst Aktivnosti 6:
„U suradnji sa Zagrebačkim inovacijskim centrom, URIHO-om te savezima i udrugama osoba s invaliditetom s područja Grada Zagreba razviti program podrške i mentoriranja samozaposlenih osoba s invaliditetom (n)“
Obrazloženje: Samozapošljavanje za osobe s invaliditetom donosi specifične izazove koji premašuju klasično poslovno mentorstvo koje pružaju poduzetničke institucije poput ZICER-a. Uz stručnu i poslovnu podršku, samozaposlenim osobama s invaliditetom ključna je i iskustvena podrška (tzv. peer-to-peer podrška ili podrška jednakih jednakima). Savezi i udruge osoba s invaliditetom posjeduju iskustvo i neposredan uvid u specifične prepreke s kojima se njihovi članovi susreću na terenu – od administrativnih i pravnih prepreka, prilagodbe radnog mjesta i opreme, pa sve do psihosocijalne adaptacije na rad u novim uvjetima nakon nastanka invaliditeta.
Uključivanjem reprezentativnih saveza i udruga s područja Grada Zagreba kao ravnopravnih partnera u osmišljavanje i provedbu mentorskih programa osigurava se sveobuhvatan pristup: ZICER osigurava poduzetničke i inovacijske alate, URIHO stručnu podršku iz domene profesionalne rehabilitacije, dok savezi i udruge pružaju iskustveno mentorstvo i specifična znanja iz prakse. Takav model znatno povećava stopu održivosti novootvorenih obrta i trgovačkih društava osoba s invaliditetom na tržištu.
	Prijedlog se prihvaća.
Uvažava se važnost iskustvene podrške samozaposlenim osobama s invaliditetom te doprinos saveza i udruga osoba s invaliditetom prepoznavanju specifičnih prepreka povezanih sa samozapošljavanjem, prilagodbom radnog mjesta, korištenjem dostupnih oblika podrške i održivosti poslovanja.
Aktivnost 6. dopunit će se te će glasiti:
„U suradnji sa Zagrebačkim inovacijskim centrom, URIHO-om te savezima i udrugama osoba s invaliditetom razviti program podrške i mentoriranja samozaposlenih osoba s invaliditetom.“


	73.
	Zajednica saveza osoba s invaliditetom Hrvatske – SOIH
	Područje 6. Participacija i civilno društvo, Operativni cilj 1, Mjera 3. Potpora projektima i programima udruga osoba s invaliditetom
	PRIJEDLOG 7. – Uspostava Dana udruga osoba s invaliditetom
Odnosi se na: Područje 6. Participacija i civilno društvo – Operativni cilj 1 – Mjera 3. Potpora projektima i programima udruga osoba s invaliditetom – predlaže se dodavanje nove aktivnosti (Aktivnost 5).
Predlaže se dodati novu aktivnost:
„Uspostaviti i svake godine provoditi Dan udruga osoba s invaliditetom Grada Zagreba kao javnu manifestaciju predstavljanja rada, programa i doprinosa udruga osoba s invaliditetom zajednici (n)“
Predloženi pokazatelji rezultata:
• održan Dan udruga
• broj udruga koje sudjeluju u manifestaciji
• broj posjetitelja i sudionika programa
• broj medijskih objava i obuhvat informiranja javnosti
Obrazloženje: Udruge osoba s invaliditetom na području Grada Zagreba godišnje provode brojne programe i oblike podrške korisnicima i njihovim obiteljima, no njihov rad i doprinos zajednici nedovoljno su vidljivi široj javnosti.
Javna manifestacija poput Dana udruga osigurala bi veću vidljivost rada udruga, senzibilizirala javnost za pitanja osoba s invaliditetom, omogućila umrežavanje udruga međusobno te povezala udruge s građanima, korisnicima i obiteljima koji često nisu upoznati s postojećim oblicima podrške. Time bi se ujedno jačala prepoznatljivost udruga osoba s invaliditetom i njihova partnerska uloga u lokalnoj zajednici, u skladu s ciljem Participacije i civilnog društva.
	Prijedlog se ne prihvaća.
Vidljivost rada udruga osoba s invaliditetom, njihovo međusobno povezivanje i predstavljanje programa građanima važni su za jačanje njihove uloge u lokalnoj zajednici. Strategijom je u Području 6., Mjeri 3. Potpora projektima i programima udruga osoba s invaliditetom već predviđeno kontinuirano sufinanciranje programa i projekata udruga osoba s invaliditetom te drugih udruga koje djeluju u područjima važnima za osobe s invaliditetom.
U okviru navedene mjere mogu se podržavati i javne manifestacije, kampanje, predstavljanje rada udruga i druge aktivnosti usmjerene informiranju i senzibiliziranju javnosti te povezivanju udruga s korisnicima i građanima. Konkretan oblik, sadržaj i organizacija takvih događanja određivat će se u suradnji s udrugama i u skladu s iskazanim interesom i raspoloživim mogućnostima.
Slijedom navedenoga, nije potrebno Strategijom unaprijed utvrđivati zasebnu godišnju manifestaciju niti uvoditi posebne pokazatelje povezane s njezinom provedbom.


	74.
	Zajednica saveza osoba s invaliditetom Hrvatske – SOIH

	Područje 6. Participacija i civilno društvo, Operativni cilj 1, Mjera 1. Participacija osoba s invaliditetom i udruga osoba s invaliditetom u procesu kreiranja politika Grada Zagreba
	PRIJEDLOG 8. – Godišnje znanstveno kvalitativno istraživanje o provedbi Strategije
Odnosi se na: Područje 6. Participacija i civilno društvo – Operativni cilj 1 – Mjera 1. Participacija osoba s invaliditetom i udruga osoba s invaliditetom u procesu kreiranja politika Grada Zagreba – predlaže se dodavanje nove aktivnosti (Aktivnost 6); predlaže se povezati s praćenjem provedbe Strategije iz njezinih završnih odredbi.
Predlaže se dodati novu aktivnost:
„Jednom godišnje provoditi znanstveno kvalitativno istraživanje o provedbi Strategije, usmjereno na iskustva osoba s invaliditetom i njihovih obitelji s korištenjem usluga i provedbom pojedinih mjera (n)“
Istraživanje bi se provodilo u suradnji sa znanstvenim i stručnim institucijama, uz sudjelovanje organizacija osoba s invaliditetom u izradi metodologije i provođenju istraživanja.
Predloženi pokazatelji rezultata:
• broj provedenih istraživanja (jedno godišnje)
• broj osoba s invaliditetom i članova obitelji uključenih u istraživanje
• objavljen izvještaj o rezultatima istraživanja
• broj preporuka iz istraživanja ugrađenih u provedbene aktivnosti i godišnje izvješće o provedbi Strategije
Obrazloženje: Praćenje provedbe Strategije pretežito se temelji na kvantitativnim pokazateljima (broj korisnika, usluga, aktivnosti), koji ne pokazuju kvalitetu i dostupnost podrške niti iskustvo korisnika.
Kvalitativno istraživanje (primjerice dubinski intervjui i fokus grupe s korisnicima i njihovim obiteljima) omogućuje bolje razumijevanje stvarnih prepreka u korištenju usluga, prikupljanje neposrednih preporuka korisnika te pravodobno prepoznavanje onih mjera koje ne daju očekivane rezultate. Rezultate istraživanja potrebno je objaviti i ugraditi u godišnje izvješće o provedbi i planiranje aktivnosti za sljedeću godinu.
Dosadašnje istraživanje (Aktivnost 5 navedene mjere) planirano je tek za 2030. godinu i odnosi se na izradu nove Strategije, pa ga treba dopuniti kontinuiranim godišnjim praćenjem, a ne zamijeniti.
	Prijedlog se ne prihvaća.
Strategijom su već predviđeni različiti mehanizmi praćenja provedbe i uključivanja iskustava osoba s invaliditetom i članova njihovih obitelji. U okviru Područja 6., Operativnog cilja 1., Mjere 1. predviđena je godišnja provedba savjetodavnog susreta gradskih upravnih tijela, ustanova, trgovačkih društava i osoba s invaliditetom u formatu World Café. Navedeni format omogućuje kvalitativno prikupljanje iskustava, potreba i prijedloga osoba s invaliditetom te njihovo razmatranje u daljnjoj provedbi Strategije.
Provedbu Strategije kontinuirano prati i Povjerenstvo za osobe s invaliditetom Grada Zagreba, u čijem radu sudjeluju predstavnici udruga osoba s različitim vrstama invaliditeta. Završnim odredbama Strategije dodatno je propisana godišnja obveza prikupljanja podataka, izrade izvješća o provedbi mjera i aktivnosti te njegova razmatranja na Povjerenstvu prije upućivanja gradonačelniku i Gradskoj skupštini Grada Zagreba.
Međutim, nije ocijenjeno potrebnim Strategijom unaprijed utvrditi obvezu provedbe zasebnoga znanstvenog kvalitativnog istraživanja svake godine ni dodatne pokazatelje koji bi se preklapali s postojećim mehanizmima praćenja, savjetovanja i izvještavanja.


	75.
	Zajednica saveza osoba s invaliditetom Hrvatske – SOIH

	Područje 6. Participacija i civilno društvo, Operativni cilj 1, Mjera 3. Potpora projektima i programima udruga osoba s invaliditetom
	PRIJEDLOG 9. – Edukacije u području peer counselinga koje provode organizacije osoba s invaliditetom
Odnosi se na: Područje 6. Participacija i civilno društvo – Operativni cilj 1 – Mjera 3. Potpora projektima i programima udruga osoba s invaliditetom – predlaže se dodavanje nove aktivnosti (Aktivnost 6); predlaže se povezati s Prijedlogom 2 (podrška neovisnom življenju).
Predlaže se dodati novu aktivnost:
„Osmisliti i provoditi edukacije u području peer counselinga (savjetovanja jednakih jednakima) koje provode organizacije osoba s invaliditetom (n)“
Predloženi pokazatelji rezultata:
• broj osmišljenih i provedenih edukacijskih programa
• broj educiranih osoba s invaliditetom (peer savjetnika)
• broj pruženih peer savjetovanja
• broj korisnika obuhvaćenih peer savjetovanjem
Obrazloženje: Peer counseling (podrška jednakih jednakima) međunarodno je priznat oblik podrške osobama s invaliditetom. Osobe koje su se same susrele s istim ili sličnim izazovima mogu korisnicima pružiti vrstu informacija, praktičnih smjernica i emocionalne podrške koju formalni sustav i stručnjaci ne mogu uvijek zamijeniti – od primjera dobre prakse i iskustva u ostvarivanju prava do podrške u prilagodi na novonastalu životnu situaciju nakon nastanka invaliditeta.
Organizacije osoba s invaliditetom raspolažu neposrednim iskustvom korisnika i stručnim znanjem o potrebama pojedinih skupina osoba s invaliditetom te su prirodni nositelji takvih edukacija. Osmišljavanjem edukacija osigurale bi se kvaliteta i standard provođenja peer savjetovanja, uključujući etička načela i granice podrške. Peer savjetovanje ujedno predstavlja važan oblik podrške neovisnom življenju te doprinosi zapošljivosti i senzibilizaciji.
	Prijedlog se ne prihvaća.
Područjem 6., Operativnim ciljem 1., Mjerom 3. Potpora projektima i programima udruga osoba s invaliditetom već je predviđeno kontinuirano sufinanciranje programa i projekata udruga osoba s invaliditetom te udruga koje programski djeluju u korist osoba s invaliditetom. U okviru navedene mjere udruge mogu razvijati i provoditi programe edukacije, savjetovanja i podrške jednakih jednakima, ovisno o potrebama svojih članova i korisnika.
Budući da je mogućnost razvoja i provedbe takvih programa već obuhvaćena postojećom mjerom potpore udrugama, nije potrebno utvrđivati zasebnu aktivnost.


	76.
	Josip Koštan u ime organizacije
CeDePe Zagreb
	Načelne primjedbe i prijedlozi na predloženi nacrt akta s obrazloženjem
	CeDePe Zagreb podržava donošenje Strategije i njezino usmjerenje na neovisno življenje, dostupnost usluga u zajednici, pristupačnost i participaciju osoba s invaliditetom. Strategija treba ravnopravno obuhvatiti cijelu mrežu licenciranih pružatelja na području Grada Zagreba, neovisno o osnivaču, te jasnije povezati formalne socijalne usluge s programima koji ih nadopunjuju. Pokazatelje treba dopuniti početnim i ciljanim vrijednostima te podacima o dostupnosti, kvaliteti, kontinuitetu i učincima na korisnike. Nedržavne pružatelje i osobe s invaliditetom potrebno je uključiti u planiranje i godišnje praćenje provedbe. Detaljno obrazloženje i konkretni prijedlozi izmjena dostavljaju se u prilogu.
	Primljeno na znanje.
Strategija prepoznaje doprinos gradskih ustanova, licenciranih pružatelja, udruga osoba s invaliditetom i drugih organizacija u razvoju usluga i podrške u zajednici, u okviru nadležnosti Grada Zagreba. Pokazatelji su utvrđeni prema sadržaju pojedinih aktivnosti i mogućnosti osiguravanja pouzdanih podataka, dok je sudjelovanje osoba s invaliditetom i njihovih organizacija u planiranju i praćenju provedbe predviđeno putem Povjerenstva za osobe s invaliditetom i drugih participativnih aktivnosti. Konkretni prijedlozi iz priloga razmotreni su zasebno.


	77.
	Josip Koštan u ime organizacije
CeDePe Zagreb
	Područje 1. Odgoj i obrazovanje, Operativni cilj 1, Mjere 1.-4.
	Mjere 1–4 Dostupnost i kvaliteta inkluzivnog obrazovanja

Postojeće rješenje: Pokazatelji uglavnom prate broj uključene djece, ustanova, posebnih skupina, stručnih
radnika, pomoćnika i prilagođenih materijala.

Komentar: Sami brojčani obuhvati ne pokazuju koliko se dugo čeka na podršku, jesu li odobrene preporučene
prilagodbe, koliko djece pohađa skraćene programe zbog nedostatka podrške niti kako se osigurava kontinuitet
pri prijelazu iz vrtića u školu i iz škole u odraslu dob.

Prijedlog izmjene: Aktivnostima dodati sustavno praćenje čekanja, odbijenih ili djelomično odobrenih oblika
podrške te razvoj protokola prijelaza između obrazovanja, socijalnih usluga i zapošljavanja. U pripremu
individualizirane podrške uključiti obitelj, dijete odnosno učenika i vanjske stručnjake koji mu već pružaju uslugu.

Predloženi pokazatelji: Prosječno vrijeme od utvrđene potrebe do osiguravanja podrške; broj djece koja podršku koriste u preporučenom opsegu; broj provedenih tranzicijskih planova; udio učenika koji nastavljaju obrazovanje
ili ulaze u odgovarajući oblik podrške.

Nositelji, sunositelji i suradnici: Uz obrazovne ustanove uključiti HZSR, licencirane pružatelje socijalnih usluga i
organizacije koje provode stručnu procjenu i podršku obiteljima. 
	Prijedlog se djelomično prihvaća.
Potreba za osiguravanjem kontinuiteta podrške pri prijelazu učenika iz osnovnoškolskog u srednjoškolsko obrazovanje obuhvaćena je dopunjenom Aktivnošću 4. u Mjeri 3., koja će glasiti:
„Unaprijediti podršku osnovnim i srednjim školama pri prijavi, upisu i tranziciji učenika s teškoćama u razvoju iz osnovnoškolskog u srednjoškolsko obrazovanje (p).“
Priprema mladih osoba s invaliditetom za prijelaz iz obrazovanja na tržište rada dodatno je obuhvaćena aktivnostima Područja 2. Rad i zapošljavanje, uključujući informiranje o dostupnim oblicima podrške i poticanje programa pripreme za svijet rada i zapošljavanje.
Ne prihvaća se uvrštavanje svih predloženih pokazatelja u Strategiju jer se podaci o pojedinim oblicima podrške vode u različitim sustavima, dio postupaka nije u nadležnosti Grada Zagreba, a pojedine pokazatelje potrebno je prethodno metodološki definirati. U izvješćima o provedbi Strategije, gdje to bude moguće s obzirom na dostupnost i pouzdanost podataka, kvantitativni pokazatelji dopunit će se kvalitativnim informacijama o pravodobnosti i opsegu osigurane podrške, uočenim poteškoćama u njezinu ostvarivanju te kontinuitetu podrške tijekom prijelaza između pojedinih razina obrazovanja.


	78.
	Josip Koštan u ime organizacije
CeDePe Zagreb
	Područje 1. Odgoj i obrazovanje, Operativni cilj 1, Mjere 4. Osiguravanje podrške za uključivanje učenika s teškoćama u razvoju u odgojno-obrazovni proces
	Mjera 4 Asistivna tehnologija i prilagođeni materijali

Postojeće rješenje: Aktivnost predviđa osiguravanje prilagođenih nastavnih materijala i asistivne tehnologije.

Komentar: Nije dovoljno evidentirati nabavu. Potrebno je osigurati procjenu potreba, odabir odgovarajućeg
rješenja, poduku korisnika i nastavnika, održavanje te praćenje stvarnog korištenja.

Prijedlog izmjene: Tekst aktivnosti dopuniti riječima: „na temelju individualne procjene, uz osiguravanje poduke,
tehničke podrške i praćenja korištenja”.

Predloženi pokazatelji: Broj individualnih procjena; broj korisnika koji tehnologiju redovito koriste nakon šest
mjeseci; broj stručnjaka i članova obitelji osposobljenih za korištenje 

	Prijedlog se djelomično prihvaća.
Uvažava se potreba da osiguravanje asistivne tehnologije i prilagođenih nastavnih materijala ne obuhvaća samo njihovu nabavu, nego i odgovarajuću stručnu podršku pri procjeni potreba učenika, odabiru rješenja i njegovoj primjeni. Aktivnost 2. u Mjeri 4. dopunit će se te će glasiti:
“Osiguravati prilagođene nastavne materijale i asistivne tehnologije te unapređivati stručnu podršku pri procjeni potreba, odabiru i primjeni asistivne tehnologije (k)”
Način pružanja stručne podrške, uključujući poduku učenika i odgojno-obrazovnih radnika, odredit će se tijekom provedbe aktivnosti, ovisno o potrebama učenika, vrsti tehnologije i raspoloživim stručnim kapacitetima.
Ne prihvaća se uvrštavanje svih predloženih pokazatelja jer bi praćenje redovitosti korištenja tehnologije nakon određenog razdoblja zahtijevalo uspostavu dodatnog sustava pojedinačnog praćenja korisnika. U izvješćima o provedbi, gdje budu dostupni pouzdani podaci, uz broj osiguranih materijala i asistivnih tehnologija prikazat će se i informacije o pruženoj stručnoj podršci i provedenim osposobljavanjima za njihovo korištenje.

	79.
	Josip Koštan u ime organizacije
CeDePe Zagreb
	Područje 1. Odgoj i obrazovanje, Operativni cilj 1, Mjere 5. Unapređenje obrazovnog puta, razvoja potencijala, neformalnog i cjeloživotnog učenja djece s teškoćama u razvoju i mladih osoba s invaliditetom

	Mjera 5 Obrazovni put i prijelaz u odraslu dob

Postojeće rješenje: Mjera obuhvaća stipendije, programe udruga, neformalno učenje i verificirane obrazovne
programe.

Komentar: Nedostaje strukturirana priprema mladih s invaliditetom za izlazak iz obrazovanja, osobito onih kojima je potrebna intenzivnija podrška i koji nakon završetka škole ostaju bez odgovarajuće usluge.

Prijedlog izmjene: Dodati aktivnost: „Razvijati i provoditi individualizirane tranzicijske programe za mlade s invaliditetom koji povezuju obrazovanje, razvoj funkcionalnih vještina, socijalne usluge, podršku obitelji i pripremu
za rad i život u zajednici.”

Predloženi pokazatelji: Broj mladih uključenih u tranzicijski program; broj izrađenih planova; udio mladih koji su nakon završetka programa uključeni u obrazovanje, rad, socijalnu uslugu ili drugi odgovarajući oblik podrške

Nositelji, sunositelji i suradnici: Suradnici: HZSR, HZZ, obrazovne ustanove, licencirani pružatelji i organizacije
osoba s invaliditetom 

	Prijedlog se ne prihvaća.
Podrška mladim osobama s invaliditetom pri završetku obrazovanja već je obuhvaćena aktivnostima informiranja o dostupnim oblicima podrške pri traženju zaposlenja, poticanja programa pripreme za svijet rada i zapošljavanje, stručne prakse te razvoja usluga i drugih oblika podrške u zajednici. Predloženi tranzicijski program objedinjuje sadržaje iz područja obrazovanja, zapošljavanja i socijalne zaštite, koji se provode u okviru nadležnosti i aktivnosti različitih sustava. Njihovo povezivanje i prilagodba individualnim potrebama korisnika ostvarivat će se tijekom provedbe postojećih mjera, zbog čega nije potrebno uvoditi zasebnu aktivnost koja bi sadržajno ponavljala već planirane oblike podrške.


	80.
	Josip Koštan u ime organizacije
CeDePe Zagreb
	Područje 2. Rad i zapošljavanje, Operativni cilj 1, Mjera 1.  Poticanje zapošljavanja i samozapošljavanja te jačanje svijesti poslodavaca o mogućnostima i važnosti zapošljavanja osoba s invaliditetom
	Područje 2 Rad i zapošljavanje, Mjera 1 Zapošljavanje i samozapošljavanje

Postojeće rješenje: Mjera naglašava senzibilizaciju poslodavaca, informiranje i programe pripreme za tržište rada.

Komentar. Broj informativnih aktivnosti i projekata ne pokazuje jesu li osobe zaposlene niti jesu li posao zadržale. Nedovoljno je obuhvaćena podrška na radnom mjestu i zapošljavanje uz podršku za osobe s većim potrebama.

Prijedlog izmjene: Dodati aktivnosti razvoja zapošljavanja uz podršku, mentorstva na radnom mjestu, razumne prilagodbe i praćenja nakon zapošljavanja. Programe pripreme povezati s konkretnim poslodavcima i
individualnim planom korisnika.

Predloženi pokazatelji: Broj zaposlenih osoba nakon programa; udio zaposlenih nakon 6 i 12 mjeseci; broj
provedenih razumnih prilagodbi; broj osoba koje koriste podršku na radnom mjestu; broj poslodavaca koji su
nakon aktivnosti zaposlili osobu s invaliditetom 
	Prijedlog se ne prihvaća.
Zapošljavanje uz podršku, mentorstvo na radnom mjestu, izrada individualnih planova i praćenje osobe nakon zapošljavanja stručni su poslovi nadležnih institucija i pružatelja usluga profesionalne rehabilitacije, koje Grad Zagreb kao jedinica lokalne i područne (regionalne) samouprave ne provodi neposredno. Razumna prilagodba radnog mjesta i radnih uvjeta osigurava se u skladu s propisima i individualnim potrebama zaposlene osobe te predstavlja obvezu konkretnog poslodavca.
Strategijom su u okviru nadležnosti Grada već predviđeni informiranje osoba s invaliditetom o dostupnim oblicima podrške, poticanje programa pripreme za svijet rada i zapošljavanje, senzibiliziranje i informiranje poslodavaca, stručna praksa u gradskoj upravi te podrška samozapošljavanju.
Predloženi pokazatelji zahtijevali bi dugoročno praćenje pojedinačnih korisnika te podatke poslodavaca i državnih institucija kojima Grad Zagreb ne raspolaže sustavno. Slijedom navedenoga, predložene aktivnosti i pokazatelji ne uvrštavaju se u Strategiju.

	81.
	Josip Koštan u ime organizacije
CeDePe Zagreb
	Područje 2. Rad i zapošljavanje, Operativni cilj 1, Mjera 2. Podrška profesionalnoj rehabilitaciji i zapošljavanju osoba s invaliditetom kroz URIHO
	Mjera 2. URIHO i cjelovit sustav profesionalne rehabilitacije

Postojeće rješenje: Posebna mjera usmjerena je na URIHO kao gradsku ustanovu.

Komentar: Potpora URIHO-u je opravdana, ali Strategija treba istodobno razvijati otvoreno tržište rada, društveno poduzetništvo i suradnju s drugim pružateljima podrške. U protivnom se razvoj zapošljavanja osoba s invaliditetom
preusko veže uz jednu ustanovu.

Prijedlog izmjene: U svrhu mjere dodati obvezu prijelaza prema otvorenom tržištu rada kada je to u skladu s
izborom i mogućnostima osobe te razvijati partnerstva URIHO-a, poslodavaca i organizacija civilnog društva.

Predloženi pokazatelji: Broj osoba koje su uz podršku prešle na otvoreno tržište rada; broj partnerstava i
konkretnih radnih mjesta; održivost zaposlenja nakon 12 mjeseci 

	Prijedlog se ne prihvaća.
Mjera 2. namjenski je usmjerena na podršku profesionalnoj rehabilitaciji i zapošljavanju osoba s invaliditetom kroz URIHO, osobito osoba koje se ne mogu zaposliti na otvorenom tržištu rada ili im je potrebna intenzivnija podrška pri zapošljavanju. Razvoj zapošljavanja na otvorenom tržištu rada, samozapošljavanja i društvenog poduzetništva obuhvaćen je Mjerom 1. istoga područja.
Mjerom 2. već je predviđeno jačanje uloge URIHO-a kao centra izvrsnosti za profesionalnu rehabilitaciju i zapošljavanje osoba s invaliditetom, uz pokazatelj uspostavljenih suradnji s institucijama, poslodavcima i obrazovnim ustanovama.
Prijelaz na otvoreno tržište rada ovisi o individualnim potrebama, mogućnostima i izboru osobe te raspoloživim radnim mjestima, zbog čega ga nije primjereno utvrditi kao opću obvezu ili pokazatelj uspješnosti ove mjere. Praćenje održivosti zaposlenja nakon dvanaest mjeseci dodatno bi zahtijevalo podatke poslodavaca i dugoročno praćenje pojedinačnih korisnika. Slijedom navedenoga, predložene dopune ne uvrštavaju se u Strategiju.

	82.
	Josip Koštan u ime organizacije
CeDePe Zagreb
	Područje 3. Socijalna zaštita neovisno življenje i stanovanje, Operativni cilj 1, Mjera 1. Unapređenje dostupnosti i kvalitete usluga u zajednici
 

	Mjera 1. Unapređenje dostupnosti i kvalitete usluga u zajednici

Postojeće rješenje: Aktivnosti su usmjerene na kontinuirano pružanje i širenje usluga kroz gradske ustanove,
mobilne timove te Portal za ranu razvojnu podršku.

Komentar: Naziv mjere govori o uslugama u zajednici općenito, dok aktivnosti i sunositelji obuhvaćaju gotovo
isključivo gradske ustanove. Ne postoji cjelovit pregled licenciranih nedržavnih pružatelja, njihovih lokacija,
kapaciteta, broja korisnika, opsega usluga i lista čekanja.

Prijedlog izmjene: Aktivnosti 1 i 2 preformulirati tako da obuhvate cjelovitu mrežu pružatelja. Dodati aktivnosti:
(a) uspostava i godišnje ažuriranje evidencije svih licenciranih pružatelja i kapaciteta; (b) analiza teritorijalne dostupnosti i liste čekanja; (c) razvoj modela ugovaranja i sufinanciranja nedostatnih usluga neovisno o osnivaču; (d) koordinirano upućivanje korisnika uz pravo izbora pružatelja.

Predloženi pokazatelji: Broj pružatelja i lokacija po vrsti usluge; odobreni i korišteni kapacitet; broj jedinstvenih
korisnika; broj pruženih sati/usluga; vrijeme čekanja; broj gradskih četvrti bez dostupne usluge; kontinuitet
korištenja; zadovoljstvo korisnika.

Nositelji, sunositelji i suradnici: Nositelj: nadležni gradski ured. Sunositelji: gradske ustanove i drugi provoditelji aktivnosti u nadležnosti Grada. Suradnici: HZSR, licencirani pružatelji na području Grada Zagreba i predstavnici
osoba s invaliditetom. 
	Prijedlog se ne prihvaća.
Aktivnosti 1. i 2. Mjere 1. namjenski su usmjerene na kontinuirano pružanje i širenje kapaciteta ustanova za osobe s invaliditetom kojima je osnivač Grad Zagreb.
Cjelovito utvrđivanje potreba, dostupnosti i teritorijalne raspoređenosti socijalnih usluga provodi se u okviru Socijalnog plana Grada Zagreba. Grad Zagreb ne raspolaže cjelovitim i redovito ažuriranim podacima o kapacitetima, listama čekanja, broju korisnika i opsegu usluga svih licenciranih pružatelja, niti može svim pružateljima propisati obvezu dostave podataka za predložene pokazatelje. Koordinirano upućivanje korisnika i ostvarivanje prava na socijalne usluge provodi se u skladu s propisima i nadležnostima sustava socijalne skrbi.
Uloga udruga osoba s invaliditetom i drugih organizacija civilnog društva u pružanju podrške u zajednici prepoznata je u Području 6., Mjeri 3. Potpora projektima i programima udruga osoba s invaliditetom. Udruge koje ispunjavaju propisane uvjete mogu pružati socijalne usluge, dok Grad Zagreb njihove programe i projekte podupire putem propisanih postupaka financiranja. Slijedom navedenoga, nije potrebno mijenjati obuhvat Mjere 1. niti uvoditi predložene aktivnosti i pokazatelje.


	83.
	Josip Koštan u ime organizacije
CeDePe Zagreb
	Područje 3. Socijalna zaštita neovisno življenje i stanovanje, Operativni cilj 1, Mjera 1. Unapređenje dostupnosti i kvalitete usluga u zajednici
	Dopuna Mjere 1 Osobna asistencija i podrška neovisnom življenju

Postojeće rješenje: Osobna asistencija navodi se u uvodnom dijelu kao važna nacionalna reforma, ali poslije nema vlastitu mjeru, aktivnosti ni pokazatelje.

Komentar: Osobna asistencija jedna je od ključnih usluga neovisnog življenja. Na području Grada postoji velik broj korisnika, pružatelja i zaposlenih asistenata, a dostupnost ovisi o pronalasku radnika, zamjenama, teritorijalnoj udaljenosti
i kontinuitetu financiranja.

Prijedlog izmjene: U okviru postojeće Mjere 1 dodati aktivnost lokalnog praćenja dostupnosti osobne asistencije: mapiranje korisnika, pružatelja i opsega sati u zbirnom obliku; praćenje nepopunjenih radnih mjesta i prekida usluge; koordinacija Grada s nadležnim državnim tijelima, pružateljima i predstavnicima korisnika; povezivanje
osobne asistencije s drugim lokalnim uslugama uz očuvanje samoodređenja korisnika.

Predloženi pokazatelji: Broj korisnika i ugovorenih/realiziranih sati; broj pružatelja; broj nepopunjenih mjesta i
prosječno vrijeme pronalaska asistenta; broj i trajanje prekida; broj osiguranih zamjena; zadovoljstvo korisnika; fluktuacija asistenata.

Nositelji, sunositelji i suradnici: Nositelj: Gradski ured za socijalnu zaštitu u dijelu lokalnog praćenja, dostupnosti
i koordinacije. Suradnici: Ministarstvo, HZSR, pružatelji osobne asistencije i predstavnici korisnika 

	Prijedlog se ne prihvaća.
Pravo na uslugu osobne asistencije, uvjeti njegova ostvarivanja, opseg usluge, pružatelji i način financiranja uređeni su Zakonom o osobnoj asistenciji, a provedba i praćenje usluge u nadležnosti su državnih tijela i ovlaštenih pružatelja.
Grad Zagreb ne odlučuje o priznavanju prava i broju sati osobne asistencije, ne ugovara pružanje usluge niti vodi službene evidencije o korisnicima, pružateljima, nepopunjenim radnim mjestima, osiguranim zamjenama i prekidima usluge. Zbog toga ne može preuzeti odgovornost za sustavno prikupljanje i izvještavanje o predloženim pokazateljima.
Grad može u okviru redovite suradnje razmjenjivati informacije s nadležnim državnim tijelima, pružateljima i predstavnicima korisnika te ukazivati na uočene poteškoće, ali se lokalni sustav praćenja osobne asistencije neće utvrđivati kao zasebna aktivnost Strategije.


	84.
	Josip Koštan u ime organizacije
CeDePe Zagreb
	Područje 3. Socijalna zaštita neovisno življenje i stanovanje, Operativni cilj 1, Mjera 1. Unapređenje dostupnosti i kvalitete usluga u zajednici
	Nova aktivnost Povezivanje formalnih usluga i dodatnih programa

Postojeće rješenje: Strategija ne razlikuje dovoljno uslugu koja se pruža prema rješenju ili uputnici od gradskog ili
projektnog programa koji korisniku omogućuje dodatnu podršku.

Komentar: Primjer CeDePe-a pokazuje da se psihosocijalna podrška, boravak, stručna procjena i osobna
asistencija nadopunjuju prijevozom, informiranjem, AT-AAC aktivnostima, podrškom obiteljima i uključivanjem u
zajednicu. Bez jasnog razlikovanja može doći do podcjenjivanja doprinosa programa ili privida dvostrukog
financiranja.

Prijedlog izmjene: Dodati aktivnost izrade metodologije prikaza ukupnog puta korisnika i svih komplementarnih
izvora podrške, uz jasno razgraničenje prihvatljivih troškova i rezultata.

Predloženi pokazatelji: Broj korisnika koji koriste povezane oblike podrške; broj koordiniranih individualnih
planova; udio korisnika koji su zahvaljujući dodatnom programu zadržali ili povećali korištenje formalne usluge. 

	Prijedlog se ne prihvaća.
Socijalne i zdravstvene usluge koje se ostvaruju na temelju rješenja, uputnice ili drugog propisanog postupka razlikuju se od dodatnih programa i projekata koje Grad Zagreb financira putem javnih natječaja i drugih oblika potpore. Prihvatljivi troškovi, očekivani rezultati, način izvještavanja i sprječavanje dvostrukog financiranja uređuju se uvjetima pojedinog postupka financiranja i sklopljenim ugovorima.
Izrada jedinstvene metodologije praćenja ukupnog puta korisnika zahtijevala bi povezivanje podataka različitih sustava i pružatelja, utvrđivanje zajedničkog nositelja te obradu podataka o pojedinačnim korisnicima. Grad Zagreb takvim podacima ne raspolaže cjelovito niti može svim pružateljima propisati jedinstven način vođenja evidencija.
Doprinos dodatnih programa i projekata pratit će se kroz pokazatelje i izvješća utvrđena za pojedine programe financiranja, stoga se predložena aktivnost i pokazatelji ne uvrštavaju u Strategiju.


	85.
	Josip Koštan u ime organizacije
CeDePe Zagreb
	Područje 3. Socijalna zaštita neovisno življenje i stanovanje, Operativni cilja 1, Mjera 2. Razvoj mreže usluga za osobe s poremećajima iz spektra autizma

	Mjera 2 Mreža usluga za osobe s autizmom

Postojeće rješenje: Razvoj mreže gotovo je u cijelosti vezan uz širenje Centra za autizam, uključujući boravak,
stanovanje i smještaj.

Komentar: Potrebe osoba s autizmom ne mogu se svesti na kapacitete jedne ustanove. Potrebni su rana podrška,
podrška obitelji, krizne intervencije, odmor od skrbi, dnevne aktivnosti, stanovanje uz podršku i mobilna podrška
različitih pružatelja. Širenje smještaja mora biti usklađeno s ciljem deinstitucionalizacije.

Prijedlog izmjene: Naziv i aktivnosti usmjeriti na funkcionalnu gradsku mrežu za osobe s autizmom, uz
uključivanje svih kvalificiranih pružatelja. Za nove smještajne kapacitete propisati mala, zajednici integrirana
rješenja, individualiziranu podršku i redovito preispitivanje mogućnosti života u zajednici.

Predloženi pokazatelji: Vrijeme čekanja po usluzi i dobi; broj korisnika podržanih u vlastitom domu i zajednici;
broj obitelji koje koriste odmor od skrbi; broj kriznih intervencija; broj korisnika u malim stambenim jedinicama. 

	Prijedlog se ne prihvaća.
Mjera 2. namjenski je usmjerena na razvoj prostornih, stručnih i uslužnih kapaciteta Centra za autizam kao ustanove kojoj je osnivač Grad Zagreb. Predviđeno je širenje usluga za djecu i odrasle osobe s poremećajima iz spektra autizma, uključujući stručnu procjenu, ranu razvojnu i psihosocijalnu podršku, boravak, organizirano stanovanje i smještaj te kontinuiranu edukaciju stručnjaka.
Različiti oblici podrške koje pružaju druge ustanove, udruge i pružatelji obuhvaćeni su drugim mjerama Strategije koje se odnose na razvoj usluga u zajednici, mobilne timove, podršku obiteljima, odmor od skrbi, stanovanje i financiranje programa i projekata udruga. Grad Zagreb ne raspolaže podacima o listama čekanja, kriznim intervencijama i korisnicima svih pružatelja niti im može ovom Strategijom propisati jedinstven način postupanja i izvještavanja.
Razvoj novih kapaciteta Centra provodit će se na više lokacija i u skladu s načelima deinstitucionalizacije, individualizirane podrške i uključivanja korisnika u život zajednice. Slijedom navedenoga, nije potrebno mijenjati obuhvat mjere ni uvoditi predložene pokazatelje.

	86.
	Josip Koštan u ime organizacije
CeDePe Zagreb
	Područje 3. Socijalna zaštita neovisno življenje i stanovanje, Operativni cilja 1, Mjera 3. Osiguravanje kapaciteta za sveobuhvatnu skrb za osobe s invaliditetom


	Mjera 3 Centar za sveobuhvatnu podršku

Postojeće rješenje: Predviđa se izgradnja centra i razvoj mobilnih timova, uz mogućnost smještaja.

Komentar: Pokazatelj „status provedbe aktivnosti izgradnje” nije dovoljno određen. Potrebno je definirati model
usluge prije ulaganja u objekt te spriječiti stvaranje velikog institucionalnog kapaciteta pod nazivom usluge u
zajednici.

Prijedlog izmjene: Prije projektiranja provesti analizu potreba i javno predstaviti model. Prednost dati podršci u
domu, mobilnim timovima, odmoru od skrbi i manjim stambenim jedinicama. U upravljanje uključiti osobe s
invaliditetom i obitelji.

Predloženi pokazatelji: Usvojen funkcionalni model; broj korisnika podržanih u vlastitom domu; broj dana
odmora od skrbi; veličina stambenih jedinica; omjer izvaninstitucijskih i smještajnih kapaciteta; zadovoljstvo
korisnika. 
	Prijedlog se djelomično prihvaća.
Predložena načela u skladu su s planiranim konceptom Centra za sveobuhvatnu podršku. Centar se planira razvijati na više lokacija, uz naglasak na pružanju podrške u zajednici, razvoju mobilnih timova, omogućavanju ostanka osobe u vlastitom domu kada je to moguće te sprječavanju institucionalizacije.
Radi jasnijeg prikaza planiranog modela, svrha Mjere 3. dopunit će se načelima deinstitucionalizacije, individualizirane podrške, privatnosti, autonomije, mogućnosti izbora i uključenosti korisnika u život zajednice. Osobe s invaliditetom, članovi njihovih obitelji i predstavničke organizacije uključivat će se u razradu modela kroz postojeće participativne mehanizme Grada Zagreba.
Ne prihvaća se uvrštavanje predloženih pokazatelja jer će se veličina i organizacija pojedinih kapaciteta te način pružanja usluga utvrditi tijekom razrade funkcionalnog modela Centra.

	87.
	Josip Koštan u ime organizacije
CeDePe Zagreb
	Područje 3. Socijalna zaštita neovisno življenje i stanovanje, Operativni cilja 1, Mjera 4. Razvoj usluga podrške u zajednici obiteljima osoba s invaliditetom

	Mjera 4 Podrška obiteljima

Postojeće rješenje: Mjera je ponajprije usmjerena na savjetovanje, analizu potreba roditelja njegovatelja i novo
istraživanje.

Komentar: Savjetovanje je važno, ali ne rješava iscrpljenost i kontinuitet skrbi. Obitelji se stvarno rasterećuju kroz boravak, pomoć u kući, osobnu asistenciju, prijevoz, odmor od skrbi, kriznu podršku i fleksibilne aktivnosti.

Prijedlog izmjene: Aktivnost 1 proširiti na konkretne oblike podrške. Dodati razvoj usluge odmora od skrbi, krizne
i zamjenske podrške te informiranje obitelji na jednome mjestu. Postojeće podatke Socijalnog plana i pružatelja koristiti prije naručivanja novih istraživanja.

Predloženi pokazatelji: Broj obitelji po obliku podrške; broj dana/sati odmora od skrbi; vrijeme čekanja; broj kriznih intervencija; promjena samoprocijenjenog opterećenja obitelji; kontinuitet skrbi 
	Prijedlog se ne prihvaća.
Mjera 4. ne obuhvaća samo savjetovanje, nego i analizu potreba te razvoj podrške roditeljima njegovateljima i njegovateljima radi osiguravanja kontinuiteta skrbi, kao i istraživanje radi planiranja, razvoja i unapređenja dostupnih oblika podrške i usluga u zajednici. U okviru tih aktivnosti razmatrat će se potrebe za kriznom, privremenom i zamjenskom podrškom obiteljima.
U okviru aktivnosti „Razvoj i izgradnja centra za sveobuhvatnu podršku osobama s invaliditetom“ predviđeni su i kapaciteti za pružanje odmora od skrbi, dok su boravak, mobilna podrška, prijevoz i drugi oblici podrške obuhvaćeni povezanim mjerama Strategije. Pri provedbi aktivnosti koristit će se postojeći podaci i analize, uključujući podatke Socijalnog plana Grada Zagreba, a dodatna istraživanja provodit će se radi prikupljanja podataka koji nisu dostupni iz postojećih izvora.

	88.
	Josip Koštan u ime organizacije
CeDePe Zagreb
	Područje 3. Socijalna zaštita neovisno življenje i stanovanje, Operativni cilja 2, Mjera 2. Unapređenje kvalitete stanovanja i planiranje dostupnosti dodatnih stambenih kapaciteta osobama s invaliditetom i ulaganje u socijalno i priuštivo stanovanje

	Mjera 2 Stanovanje

Postojeće rješenje: Mjera prati broj izgrađenih i dodijeljenih stanova te grupni najam.

Komentar: Pristupačan stan sam po sebi nije dovoljan za neovisno življenje. Potrebno je povezati stanovanje s
individualno odabranom podrškom i jasno razlikovati najam, stanovanje uz podršku i grupno stanovanje.

Prijedlog izmjene: Dodati procjenu univerzalne i individualne pristupačnosti, mogućnost naknadne prilagodbe te koordinaciju sa socijalnim uslugama. U kriterije uključiti blizinu prijevoza, usluga i mreže podrške korisnika.

Predloženi pokazatelji: Broj stvarno pristupačnih i prilagodljivih stanova; broj osoba koje žive u stanu po vlastitom izboru; broj korisnika s osiguranom potrebnom podrškom; vrijeme čekanja na stan. 

	Prijedlog se ne prihvaća.
Mjera 2. odnosi se na povećanje dostupnosti socijalnog i priuštivog stanovanja izgradnjom i dodjelom gradskih stanova u najam, uključujući stanove ciljano prilagođene osobama s invaliditetom. Pristupačnost novih stambenih jedinica osiguravat će se u skladu s propisima o pristupačnosti te potrebama korisnika kojima su stanovi namijenjeni.
Strategija razlikuje najam i grupni najam gradskih stanova od socijalne usluge organiziranog stanovanja. Mjera 2. odnosi se na izgradnju i dodjelu gradskih stanova, dok su razvoj organiziranog stanovanja i drugih usluga podrške obuhvaćeni zasebnim mjerama i aktivnostima. Socijalne usluge osiguravaju se prema individualnim potrebama korisnika i u skladu s propisima sustava socijalne skrbi te se ne vežu automatski uz dodjelu gradskog stana.
Slijedom navedenoga, nije potrebno dodatno povezivati dodjelu gradskih stanova s ostvarivanjem pojedinih socijalnih usluga niti uvoditi predložene pokazatelje.

	89.
	Josip Koštan u ime organizacije
CeDePe Zagreb
	Područje 4. Zdravstvena zaštita i rehabilitacija, Operativni cilj 1, Mjera 1. Unapređenje dostupnosti zdravstvenih usluga za djecu s teškoćama u razvoju i osobe s invaliditetom  

	Mjera 1 Dostupnost zdravstvenih usluga

Postojeće rješenje: Mjera razvija mrežu rane intervencije, rehabilitaciju, stomatološku zaštitu, njegu u kući, edukaciju osoblja i opremu.

Komentar: Potrebno je jasnije razlikovati zdravstvene usluge od socijalne usluge rane razvojne podrške te u mrežu
uključiti sve ovlaštene pružatelje. Broj pregleda i uređaja ne pokazuje stvarnu pristupačnost ni vrijeme čekanja.

Prijedlog izmjene: Uspostaviti jedinstvene informacije o dostupnim zdravstvenim i socijalnim oblicima rane podrške, protokol upućivanja i praćenje vremena čekanja. Uvesti razumne prilagodbe pregleda, komunikacijsku podršku i mogućnost duljeg termina kada je potrebna.

Predloženi pokazatelji: Vrijeme čekanja; broj ustanova s dogovorenim prilagodbama; broj korisnika kojima je
osigurana komunikacijska ili druga podrška; broj odgođenih ili neprovedenih pregleda zbog nepristupačnosti. 
	Prijedlog se ne prihvaća.
Strategija razlikuje zdravstvene usluge rane intervencije od socijalne usluge rane razvojne podrške. Zdravstvene usluge obuhvaćene su Područjem 4., dok su razvoj socijalnih usluga i kapaciteta gradskih ustanova obuhvaćeni Područjem 3. Jedinstveno informiranje roditelja, skrbnika i stručnjaka o dostupnim programima, uslugama i pravima već se unapređuje kroz Portal za ranu razvojnu podršku i ranu intervenciju.
Prilagodba zdravstvenog pregleda i komunikacije provodi se prema individualnim potrebama pacijenta i u skladu s obvezama zdravstvenih ustanova. Strategijom su već predviđeni edukacija zdravstvenih djelatnika o specifičnostima invaliditeta i pristupačnoj komunikaciji te nabava prilagođene medicinske i dijagnostičke opreme.
Dostupnost zdravstvenih usluga i uočene prepreke pratit će se u okviru redovitog rada i suradnje s gradskim zdravstvenim ustanovama.


	90.
	Josip Koštan u ime organizacije
CeDePe Zagreb
	Područje 4. Zdravstvena zaštita i rehabilitacija, Operativni cilj 1, Mjera 3. Osiguravanje zaštite mentalnog zdravlja djece s teškoćama u razvoju i osoba s invaliditetom i članova njihovih obitelji (nakon izmjena Mjera 3. postala je Mjera 4.)
	Mjera 3. Mentalno zdravlje

Postojeće rješenje: Aktivnosti uključuju programe, portal i telepsihijatriju u Centru za autizam.
Komentar: Mjera je uska u odnosu na potrebe osoba s različitim vrstama invaliditeta i njihovih obitelji. Portal i broj
sadržaja nisu pokazatelj dostupnosti stručne pomoći.

Prijedlog izmjene: Dodati pristupačno savjetovanje i psihološku podršku na više lokacija, mobilnu i online podršku, podršku neformalnim njegovateljima te osposobljavanje stručnjaka za komunikaciju s osobama s različitim oštećenjima.

Predloženi pokazatelji: Vrijeme čekanja; broj korisnika po vrsti podrške; udio korisnika koji su završili dogovoreni ciklus; zadovoljstvo i procjena korisnosti; dostupnost prilagodbi. 
	Prijedlog se ne prihvaća.
Mjera 3. nije ograničena na portal i telepsihijatriju, nego kao temeljnu aktivnost predviđa kontinuirano provođenje programa zaštite mentalnog zdravlja djece s teškoćama u razvoju i osoba s invaliditetom. Prihvaćenom dopunom Aktivnosti 1. programi će izrijekom obuhvatiti i članove njihovih obitelji.
Konkretni oblici pružanja podrške, uključujući savjetovanje, psihološku podršku te neposredne i online oblike rada, određivat će se prema potrebama korisnika i mogućnostima pojedinih pružatelja. Osposobljavanje zdravstvenih djelatnika za specifičnosti invaliditeta, pristupačnu komunikaciju i pružanje zdravstvene skrbi osobama s invaliditetom već je obuhvaćeno Mjerom 1. istoga područja.



	91.
	Josip Koštan u ime organizacije
CeDePe Zagreb
	Područje 5. Pristupačnost, mobilnost i digitalno uključivanje, Operativni cilj 1, Mjera 1. Uspostava sustava i provedba prioritetnih ulaganja u pristupačnost javnih površina i javnih objekata
Mjera 2. 	   Unapređenje pristupačnosti javnih prometnih i zelenih površina


	Mjere 1 i 2 Ulaganja u pristupačnost

Postojeće rješenje: Predviđeni su službenik za pristupačnost, smjernice, prilagodbe javnih površina i objekata te
niz fizičkih zahvata.

Komentar: Broj izvedenih zahvata ne govori jesu li oni pravilno izvedeni, održavani i uporabivi u kontinuitetu.
Iskustvo mapiranja Sloboštine i Novog Jelkovca pokazuje da se lokacije često formalno smatraju pristupačnima,
ali su djelomično pristupačne, derutne ili je pristupačna ruta prekinuta.

Prijedlog izmjene: Uvesti neovisnu provjeru izvedenih prilagodbi uz sudjelovanje osoba s različitim vrstama
invaliditeta, rok za uklanjanje uočenih nedostataka i obvezu održavanja. Pristupačnost ocjenjivati na cijeloj ruti, a
ne samo na ulazu u objekt.

Predloženi pokazatelji: Udio zahvata koji su prošli uporabnu provjeru; broj utvrđenih i otklonjenih nedostataka;
vrijeme otklanjanja kvara dizala ili platforme; broj cjelovitih pristupačnih koridora. 
	Prijedlog se ne prihvaća.
Područjem 5., Mjerom 1. već je predviđeno uvođenje službenika za pristupačnost i mobilnost koji će provjeravati usklađenost gradskih projekata s načelima pristupačnosti, kao i izrada preporuka koje nadograđuju važeće tehničke propise. Povjerenstvo za osobe s invaliditetom Grada Zagreba i udruge osoba s invaliditetom navedeni su kao sunositelji mjere te će sudjelovati u utvrđivanju potreba i prioriteta.
Mjerom 2. izrijekom je predviđeno redovito održavanje i prilagođavanje javnih pješačkih površina, semafora, prijelaza, pothodnika, taktilnih površina, rubnjaka i zelenih površina. Povezanost pojedinačnih elemenata pristupačnosti razmatrat će se kroz planiranje prioritetnih prilagodbi, Plan održive urbane mobilnosti i razvoj pristupačnih koridora kretanja.
Budući da su provjera projekata, sudjelovanje udruga i održavanje već obuhvaćeni postojećim aktivnostima, dodatne aktivnosti i pokazatelji ne uvrštavaju se u Strategiju.


	92.
	Josip Koštan u ime organizacije
CeDePe Zagreb
	Područje 5. Pristupačnost, mobilnost i digitalno uključivanje, Operativni cilj 1, Mjera 4. Unapređenje usluge prijevoza za djecu s teškoćama u razvoju i osobe s invaliditetom
	Mjera 4 Specijalizirani prijevoz

Postojeće rješenje: Mjera je u cijelosti vezana uz ZET, njegova vozila i sustav naručivanja.

Komentar: Ne obuhvaća prijevoz koji pružatelji organiziraju vlastitim vozilima kako bi korisnicima omogućili
dolazak na boravak, psihosocijalnu podršku i aktivnosti u zajednici. Taj prijevoz nije zamjena za ZET, nego dio dostupnosti konkretne usluge.

Prijedlog izmjene: Dodati aktivnost: „Podupirati i koordinirati prijevoz koji organiziraju licencirani pružatelji i organizacije osoba s invaliditetom radi korištenja socijalnih usluga i uključivanja u zajednicu.” Razviti zajedničke kriterije sigurnosti, evidencije i sufinanciranja.

Predloženi pokazatelji: Broj korisnika i vožnji koje organiziraju pružatelji; broj usluga koje nisu otkazane zbog nedostatka prijevoza; teritorijalna pokrivenost; vrijeme čekanja na prijevoz.

Nositelji, sunositelji i suradnici: Suradnici: licencirani pružatelji socijalnih usluga i organizacije koje raspolažu prilagođenim vozilima 
	Prijedlog se ne prihvaća.
Mjera 4. namjenski je usmjerena na pružanje i unapređenje gradske usluge posebno organiziranog prijevoza djece s teškoćama u razvoju i osoba s invaliditetom koju provodi Zagrebački električni tramvaj. Stoga su aktivnosti i pokazatelji mjere povezani s korisnicima usluge, vozilima, vozačima i sustavom naručivanja ZET-a.
Prijevoz koji pojedini pružatelji socijalnih usluga ili udruge organiziraju vlastitim vozilima za svoje korisnike dio je provedbe njihove usluge, programa ili projekta. Takav prijevoz ne čini dio gradske usluge posebno organiziranog prijevoza te Grad Zagreb ne upravlja njihovim vozilima, rasporedom vožnji ni evidencijama korisnika.
Programi udruga koji uključuju prijevoz korisnika mogu se podupirati kroz postojeće postupke financiranja, u skladu s uvjetima pojedinog poziva. Slijedom navedenoga, nije potrebno proširivati Mjeru 4. na prijevoz drugih pružatelja niti uvoditi zajedničke pokazatelje i model koordinacije.


	93.
	Josip Koštan u ime organizacije
CeDePe Zagreb
	Područje 5. Pristupačnost, mobilnost i digitalno uključivanje, Operativni cilj 2, Mjera 1. Razvoj servisa informiranja o pristupačnosti objekata, javnog prijevoza i koridora kretanja „Pristupačni Zagreb”

	Mjera 1 Pristupačni Zagreb

Postojeće rješenje: Predviđeno je prikupljanje i objava podataka o pristupačnosti javnih i privatnih objekata i
koridora.

Komentar: Podaci brzo zastarijevaju, a oznaka „pristupačno” prikriva različite razine pristupačnosti. Potrebno je navesti datum provjere, vrstu prepreke i pristupačnost za različite skupine korisnika.

Prijedlog izmjene: Uvesti standardiziranu kategorizaciju najmanje na pristupačno, djelomično pristupačno i
nepristupačno, opis prepreke, fotografiju, datum terenske provjere i kanal za prijavu promjene. Udruge uključiti u
verifikaciju, ne samo u jednokratno prikupljanje.

Predloženi pokazatelji: Udio zapisa provjerenih u posljednje dvije godine; broj korisničkih prijava i riješenih ispravaka; broj objekata s potpunim skupom podataka; broj mapiranih pristupačnih ruta. 

	Prijedlog se ne prihvaća.
Strategijom je već predviđeno kontinuirano prikupljanje i ažuriranje podataka o pristupačnosti gradskih i privatnih objekata, stajališta javnog prijevoza i koridora kretanja te njihova objava putem Geoportala, Portala otvorenih podataka, nove mobilne aplikacije i mrežne stranice „Pristupačni Zagreb“.
Novi skup podataka neće se temeljiti na općoj oznaci pristupačnosti, nego će obuhvaćati veći broj obilježja fizičke, orijentacijske i komunikacijske pristupačnosti. Time će korisnici moći procijeniti odgovara li pojedini objekt ili lokacija njihovim potrebama, neovisno o jedinstvenoj kategoriji pristupačnosti.
Način kategorizacije, prikaz prepreka, fotografija, datum provjere podataka i mogućnost prijave promjena razradit će se u okviru funkcionalnih i tehničkih zahtjeva nove aplikacije i mrežne stranice, uz konzultacije s osobama s invaliditetom i njihovim udrugama. Budući da su kontinuirano ažuriranje podataka i mapiranje pristupačnih koridora već predviđeni postojećim aktivnostima, nije potrebno uvoditi dodatne aktivnosti ni pokazatelje.

	94.
	Josip Koštan u ime organizacije
CeDePe Zagreb
	Područje 6. Participacija i civilno društvo, Operativni cilj 1, Mjera 1. Participacija osoba s invaliditetom i udruga osoba s invaliditetom u procesu kreiranja politika Grada Zagreba

	Mjera 1 Participacija u kreiranju politika

Postojeće rješenje: Aktivnosti su rad Povjerenstva, godišnji World Café, prijem predstavnika udruga, prilagodba
dokumenata i istraživanje 2030.

Komentar: Broj sastanaka i održan prijem ne pokazuju utjecaj osoba s invaliditetom na odluke. Participacija mora
obuhvatiti cijeli ciklus: određivanje prioriteta, izradu, provedbu, praćenje i korekciju mjera.

Prijedlog izmjene: Dodati godišnje javno razmatranje nacrta izvješća o provedbi Strategije prije njegova
usvajanja, objavu odgovora Grada na preporuke te tematske radne skupine u kojima sudjeluju osobe s
invaliditetom i pružatelji.

Predloženi pokazatelji: Broj preporuka osoba s invaliditetom; broj prihvaćenih, djelomično prihvaćenih i odbijenih
preporuka uz obrazloženje; broj mjera izmijenjenih na temelju praćenja; zastupljenost različitih vrsta invaliditeta. 

	Prijedlog se ne prihvaća.
Strategija izrijekom prepoznaje osobe s invaliditetom i njihove predstavničke organizacije kao partnere u utvrđivanju potreba, planiranju i provedbi mjera, praćenju pokazatelja, vrednovanju učinaka i izvještavanju. Njihovo kontinuirano sudjelovanje osigurava se radom Povjerenstva za osobe s invaliditetom Grada Zagreba, godišnjim savjetodavnim susretom u formatu World Café te drugim konzultativnim i participativnim aktivnostima.
Povjerenstvo, u čijem radu sudjeluju predstavnici udruga osoba s različitim vrstama invaliditeta, razmatra i usvaja godišnje izvješće o provedbi mjera i aktivnosti prije njegova upućivanja gradonačelniku i Gradskoj skupštini Grada Zagreba. Prema potrebi se u okviru Povjerenstva mogu osnivati radne skupine za pojedina tematska područja.
Uvođenje zasebnoga godišnjeg javnog razmatranja nacrta izvješća, formalnog odgovaranja na svaku preporuku i dodatnih pokazatelja o statusu preporuka predstavljalo bi novi administrativni postupak koji nije potreban uz postojeće mehanizme sudjelovanja i praćenja. Stoga se predložene aktivnosti i pokazatelji ne uvrštavaju u Strategiju.

	95.
	Josip Koštan u ime organizacije
CeDePe Zagreb
	Područje 6. Participacija i civilno društvo, Operativni cilj 1, Mjera 3. Potpora projektima i programima udruga osoba s invaliditetom
	Mjera 3 Potpora programima i projektima udruga

Postojeće rješenje: Pokazatelji prate broj sufinanciranih projekata, programa i udruga te edukacije i terensku
podršku.

Komentar: Takvi pokazatelji ne prikazuju korisnike, opseg rada, kvalitetu, kontinuitet ni ukupnu vrijednost
programa. Kod višegodišnjeg gradskog programa CeDePe-a ugovoreni iznos od 22.100 eura godišnje samo je dio
znatno šireg sustava podrške, zaposlenih, prostora, vozila i drugih izvora financiranja.

Prijedlog izmjene: Uvesti višegodišnje financiranje, priznavanje stvarnih troškova rada i administracije,
pravodobnu objavu poziva i ugovaranje bez prekida provedbe. U izvještajima prikazati ukupnu vrijednost
programa i doprinos svih izvora. Pokazatelje vezati uz rezultate za korisnike, a ne samo broj financiranih prijava.

Predloženi pokazatelji: Broj jedinstvenih korisnika; opseg pružene podrške; kontinuitet programa; udio
administrativnih i stvarnih troškova koji je pokriven; dodatno mobilizirana sredstva; zadovoljstvo korisnika;
ostvareni ishodi; vrijeme od početka razdoblja do ugovaranja i isplate. 

	Prijedlog se ne prihvaća.
Financiranje programa i projekata udruga uređeno je Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, Pravilnikom o financiranju udruga iz proračuna Grada Zagreba te programima financiranja i dokumentacijom pojedinog javnog natječaja. Navedenim aktima uređuju se prihvatljivi troškovi, trajanje financiranja, postupak ugovaranja, način isplate, praćenje provedbe i obveze izvještavanja.
Grad Zagreb, uz godišnje natječaje, provodi i trogodišnje financiranje. Za razdoblje od 2026. do 2028. raspisan je Javni natječaj za financiranje trogodišnjih programa udruga iz područja socijalnog i humanitarnog značenja za unapređenje kvalitete života osoba s invaliditetom kroz pružanje izvaninstitucionalnih usluga. Stoga je kontinuitet financiranja stabilnih programa već prepoznat u postojećem sustavu.
Financijska potpora Grada Zagreba predstavlja sufinanciranje odobrenog programa prema ugovorenim aktivnostima, troškovima i rezultatima, a ne financiranje cjelokupnog poslovanja udruge. Broj korisnika, opseg pružene podrške i ostvareni rezultati prate se kroz izvješća pojedinih programa kao i kroz obrazac za vrednovanje izvješća o provedenom programu ili projektu.
Ukupna vrijednost programa i sredstva iz drugih izvora ne predstavljaju pokazatelj provedbe gradske Strategije.
Slijedom navedenoga, pitanja trajanja financiranja, prihvatljivih troškova, rokova ugovaranja i detaljnog izvještavanja nije potrebno dodatno uređivati ovom Strategijom niti uvoditi predložene pokazatelje.

	96.
	Josip Koštan u ime organizacije
CeDePe Zagreb
	Završne odredbe
	Završne odredbe Praćenje i izvještavanje

Postojeće rješenje: Gradska tijela izvještavaju do 28. veljače, Povjerenstvo usvaja izvješće, a Grad ga do 30. lipnja dostavlja gradonačelniku.

Komentar: Nije uređeno kako osobe s invaliditetom i nedržavni pružatelji sudjeluju u ocjeni provedbe. Izvješće
može zbrojiti aktivnosti gradskih tijela, ali propustiti velik dio stvarno pruženih usluga i iskustva korisnika.

Prijedlog izmjene: Obvezu dostave podataka utvrditi za gradska tijela, sunositelje i korisnike sredstava Grada
Zagreba. Podatke drugih licenciranih pružatelja prikupljati suradnički i u zbirnom obliku. Nacrt godišnjeg izvješća
prije usvajanja predstaviti osobama s invaliditetom, njihovim organizacijama i pružateljima; omogućiti im
komentare i preporuke te uz izvješće objaviti očitovanje Grada o njihovu prihvaćanju. Predstavnike organizacija i
pružatelja uključiti u tematske radne skupine za praćenje pojedinih područja.

Predloženi pokazatelji: Udio mjera s potpunim podacima; broj uključenih pružatelja i organizacija; broj
zaprimljenih preporuka i status njihova prihvaćanja; broj korektivnih mjera i njihov status. 
	Prijedlog se ne prihvaća.
Završnim odredbama Strategije već je uređen sustav godišnjeg praćenja i izvještavanja, dok osobe s invaliditetom i njihove predstavničke organizacije u njemu sudjeluju putem Povjerenstva za osobe s invaliditetom Grada Zagreba, koje razmatra i usvaja izvješće prije njegova upućivanja gradonačelniku i Gradskoj skupštini.
Obveze korisnika gradskih sredstava u vezi s praćenjem i izvještavanjem uređuju se ugovorima o financiranju, a ne završnim odredbama Strategije. Drugim pružateljima koji nisu provoditelji mjera Strategije Grad ne može propisati obvezu dostave podataka. Stoga se ne uvode dodatni postupci savjetovanja, očitovanja i izvještavanja ni predloženi pokazatelji.


	97.
	Josip Koštan u ime organizacije
CeDePe Zagreb
	Područje 7. Kultura i turizam, Operativni cilj 1, Mjera 1.-3.
	Mjere 1–3 Uključivanje u kulturu

Postojeće rješenje: Mjere predviđaju prilagodbu prostora i programa, Paromlin, kvartovske programe te
partnerstva ustanova i udruga u kulturi sa školama i socijalnim ustanovama.

Komentar: Fizička pristupačnost nije dovoljna ako nisu osigurani prijevoz, pratnja, komunikacijska podrška, pristupačne informacije i mogućnost aktivnog sudjelovanja. Pojam socijalnih ustanova treba proširiti na sve
icencirane pružatelje.

Prijedlog izmjene: Aktivnosti dopuniti podrškom dolasku i sudjelovanju te uključivanjem korisnika kao autora,
izvođača i su-kreatora programa. U partnerstva uključiti nedržavne pružatelje socijalnih usluga i organizacije osoba s invaliditetom.

Predloženi pokazatelji: Broj sudionika koji prvi put koriste program; broj osiguranih prilagodbi, prijevoza i pratnji;
broj programa nastalih uz sukreiranje osoba s invaliditetom; ponovljeno sudjelovanje korisnika. 
	Prijedlog se ne prihvaća.
Strategijom su već obuhvaćeni fizička, komunikacijska i programska pristupačnost, primjena adaptivnih tehnologija, edukacija zaposlenika te razvoj inkluzivnih kulturnih programa. Predviđena su i partnerstva ustanova i udruga u kulturi s odgojno-obrazovnim, socijalnim i zdravstvenim ustanovama te provedba programa u prostorima u kojima korisnici borave i u njihovim domovima.
Postojeće aktivnosti ne isključuju sudjelovanje drugih pružatelja socijalnih usluga ni uključivanje osoba s invaliditetom kao autora, izvođača i sukreatora programa. Prijevoz i pratnja ovise o individualnim potrebama korisnika i organizaciji pojedinog programa te ih nije primjereno utvrditi kao opću obvezu svih kulturnih ustanova i programa.
Slijedom navedenoga, nije potrebno dodatno proširivati aktivnosti ni uvoditi predložene pokazatelje.


	98.
	Josip Koštan u ime organizacije
CeDePe Zagreb
	Područje 7. Kultura i turizam, Operativni cilj 2, Mjera 1.  Povećanje pristupačnosti turističke infrastrukture, sadržaja i manifestacija osobama s invaliditetom

	Mjera 1 Pristupačni turizam

Postojeće rješenje: Predviđa se mapiranje, standardi, edukacija i poticajni okvir.

Komentar: Potrebno je izbjeći svođenje pristupačnosti na pojedinačni objekt. Posjetitelj mora imati dostupne
informacije o cijelom lancu: dolasku, prijevozu, smještaju, sanitarijama, sadržaju i podršci.

Prijedlog izmjene: Plan prilagodbe izraditi prema korisničkim putanjama i javno objaviti provjerene podatke. U
kriterije gradskih manifestacija uključiti minimalne standarde pristupačnosti i plan razumne prilagodbe.

Predloženi pokazatelji: Broj cjelovitih pristupačnih turističkih ruta; udio manifestacija koje ispunjavaju minimalni standard; broj zahtjeva za prilagodbu i udio realiziranih zahtjeva. 
	Prijedlog se ne prihvaća.
Strategijom su već predviđeni definiranje standarda pristupačnosti u turizmu, mapiranje potreba prilagodbe turističke infrastrukture, razvoj pristupačnih turističkih usluga te unapređenje pristupačnosti manifestacija i festivala u organizaciji Grada Zagreba i Turističke zajednice Grada Zagreba.
Podaci o pristupačnosti objekata, stajališta javnog prijevoza i koridora kretanja prikupljat će se i javno objavljivati kroz servis „Pristupačni Zagreb“, čime će se omogućiti povezivanje različitih elemenata pristupačnosti. Konkretni standardi i kriteriji za pojedine vrste turističkih sadržaja i manifestacija razradit će se tijekom provedbe mjere. Stoga nije potrebno uvoditi dodatne aktivnosti ni predložene pokazatelje.


	99.
	Josip Koštan u ime organizacije
CeDePe Zagreb
	Područje 8. Sport i slobodno vrijeme, Operativni cilj 1, Mjera 1. Poticanje inkluzivnog sporta, rekreacije i slobodnih aktivnosti za djecu s teškoćama u razvoju i osobe s invaliditetom
	Mjera 1 Inkluzivni sport i rekreacija

Postojeće rješenje: Mjera prati broj programa, sadržaja, korisnika, edukacija i događanja s audiodeskripcijom.

Komentar: Potrebno je pratiti redovitost sudjelovanja i stvarnu dostupnost. Prepreke često nisu samo u sportskom
sadržaju nego u prijevozu, pristupačnosti svlačionica, osobnoj podršci i trošku sudjelovanja.

Prijedlog izmjene: Dodati procjenu pristupačnosti sportskih objekata i osiguravanje potrebne podrške, opreme, prijevoza i razumnih prilagodbi. Poticati uključivanje u redovne lokalne klubove uz specijalizirane programe kada su potrebni.

Predloženi pokazatelji: Broj redovitih korisnika i prosječna učestalost; broj pristupačnih objekata i programa; broj
osiguranih prilagodbi i podrške; zadržavanje korisnika nakon 6 i 12 mjeseci 

	Prijedlog se ne prihvaća.
Mjera 1. već je usmjerena na povećanje stvarne dostupnosti sporta i rekreacije kroz stručnu, materijalnu i organizacijsku podršku inkluzivnim programima, osiguravanje sportsko-rekreativnih sadržaja, prilagodbe praćenja sportskih događanja i edukaciju stručnjaka. Navedene aktivnosti omogućuju uključivanje djece s teškoćama u razvoju i osoba s invaliditetom u redovne i specijalizirane programe, ovisno o njihovim potrebama.
Pristupačnost sportskih objekata obuhvaćena je i mjerama pristupačnosti javnih objekata, dok prijevoz nije sastavni dio svih sportskih programa i ne može se utvrditi kao njihova opća obveza. Potrebna oprema, podrška i prilagodbe određuju se prema sadržaju programa i potrebama korisnika.
Praćenje učestalosti sudjelovanja i zadržavanja korisnika nakon šest i dvanaest mjeseci zahtijevalo bi vođenje pojedinačnih evidencija kod svih provoditelja programa. Stoga se dodatne aktivnosti i predloženi pokazatelji ne uvrštavaju u Strategiju.

	100.
	Josip Koštan u ime organizacije
CeDePe Zagreb
	Završne odredbe
	Predložena dopuna završnih odredbi

Predloženi tekst: „Gradski ured za socijalnu zaštitu, zdravstvo, branitelje i osobe s invaliditetom uspostavit će
jedinstven sustav prikupljanja podataka o provedbi mjera i aktivnosti od gradskih tijela, ustanova, sunositelja i
drugih korisnika sredstava Grada Zagreba. Podaci drugih licenciranih pružatelja socijalnih usluga prikupljat će se suradnički i u zbirnom obliku, u skladu s nadležnostima Grada i propisima o zaštiti podataka. Podaci će sadržavati
početne i ostvarene vrijednosti pokazatelja, obrazloženje odstupanja i plan korektivnih aktivnosti. Nacrt godišnjeg
izvješća prije usvajanja predstavit će se osobama s invaliditetom, njihovim organizacijama i pružateljima usluga radi podnošenja komentara i preporuka. Preporuke i očitovanje Grada o njihovu prihvaćanju bit će sastavni dio izvješća. Predstavnici organizacija osoba s invaliditetom i pružatelja sudjelovat će u tematskim radnim skupinama
za praćenje pojedinih područja Strategije.” 

	Prijedlog se ne prihvaća.
Završnim odredbama Strategije već je uređen sustav godišnjeg prikupljanja podataka, praćenja provedbe i izvještavanja. Obveze sunositelja i korisnika gradskih sredstava u vezi s dostavom podataka uređuju se u okviru njihove provedbene uloge odnosno ugovorima o financiranju, dok Grad Zagreb drugim licenciranim pružateljima ne može propisati obvezu izvještavanja ovom Strategijom.
Osobe s invaliditetom i njihove predstavničke organizacije u praćenju provedbe sudjeluju putem Povjerenstva za osobe s invaliditetom Grada Zagreba, koje razmatra i usvaja godišnje izvješće. Prema potrebi mogu se osnivati i tematske radne skupine.
Slijedom navedenoga, nije potrebno uvoditi dodatni sustav prikupljanja podataka, obvezno javno razmatranje nacrta izvješća ni formalno očitovanje na svaku zaprimljenu preporuku.


	101.
	Društvo distrofičara Zagreb (DDZ)
	Načelne primjedbe i prijedlozi na predloženi nacrt akta s obrazloženjem
	Društvo distrofičara Zagreb (DDZ) pozdravlja izradu nove Zagrebačke strategije izjednačavanja mogućnosti za djecu s teškoćama u razvoju i osobe s invaliditetom za razdoblje 2027.–2030. te u načelu podržava njezine ciljeve, mjere i aktivnosti.
Smatramo važnim da Strategija u cjelini dodatno osnaži pristup usmjeren na neovisno življenje osoba s invaliditetom i razvoj dostupnih, individualiziranih i međusobno povezanih usluga i oblika podrške u zajednici, osobito za osobe s teškim, dugotrajnim i progresivnim invaliditetom. 
Konkretne primjedbe i prijedlozi Društva distrofičara Zagreb navedeni su u nastavku.
	Primjedba se prima na znanje.
Zahvaljujemo na podršci ciljevima, mjerama i aktivnostima Zagrebačke strategije izjednačavanja mogućnosti za djecu s teškoćama u razvoju i osobe s invaliditetom za razdoblje 2027. – 2030.
Neovisno življenje te razvoj dostupnih, individualiziranih i međusobno povezanih usluga i oblika podrške u zajednici predstavljaju važna usmjerenja Strategije. Navedeni sadržaji razrađeni su kroz više međusobno povezanih mjera i aktivnosti u područjima socijalne zaštite, stanovanja, pristupačnosti, mobilnosti i zdravstvene zaštite, uključujući razvoj mobilnih timova i Centra za sveobuhvatnu podršku.
Potrebe osoba s teškim, dugotrajnim i progresivnim invaliditetom uzimaju se u obzir pri planiranju razvoja usluga i oblika podrške, u skladu s individualnim potrebama korisnika. Konkretni prijedlozi za dopunu pojedinih mjera i aktivnosti razmotrit će se zasebno u odgovorima na pojedinačne primjedbe.

	102.
	Društvo distrofičara Zagreb (DDZ)
	Područje 3. Socijalna zaštita, neovisno življenje i stanovanje, Operativni cilj 1, Mjera 1. Unapređenje dostupnosti i kvalitete usluga u zajednici 
	PRIJEDLOG 1. – Uključivanje udruga osoba s invaliditetom kao pružatelja usluga u zajednici
Odnosi se na: Područje 3. Socijalna zaštita, neovisno življenje i stanovanje – Operativni cilj 1 – Mjera 1. Unapređenje dostupnosti i kvalitete usluga u zajednici – Aktivnost 1.
Postojeći tekst Aktivnosti 1:
„Osigurati kontinuirano pružanje usluga u zajednici kroz gradske ustanove za osobe s invaliditetom (k)“
Predlaže se da Aktivnost 1 glasi:
„Osigurati kontinuirano pružanje i razvoj usluga u zajednici kroz gradske ustanove te druge pružatelje socijalnih usluga, uključujući udruge osoba s invaliditetom (k)“
Uz to se predlaže uvrstiti udruge osoba s invaliditetom među sunositelje navedene mjere (postojeći sunositelji: Centar za pružanje usluga u zajednici Mali dom, Centar za pružanje usluga u zajednici Zagrebački centar za neovisno življenje i Centar za rehabilitaciju SILVER).
Obrazloženje: Postojećom formulacijom razvoj usluga u zajednici gotovo se isključivo povezuje s gradskim ustanovama. Organizacije osoba s invaliditetom već dugi niz godina razvijaju i pružaju usluge i programe podrške u zajednici te raspolažu stručnim kapacitetima i specifičnim znanjima o potrebama pojedinih skupina osoba s invaliditetom.
Udruge su neposredno povezane s korisnicima i njihovim obiteljima, mogu odgovarati na specifične i individualne potrebe pojedinih skupina osoba s invaliditetom te predstavljaju važan dio lokalne mreže podrške. Stoga bi Strategija trebala prepoznati različite pružatelje usluga i poticati razvoj usluga u partnerstvu Grada Zagreba, gradskih ustanova i organizacija osoba s invaliditetom
	Prijedlog se ne prihvaća.
Aktivnost 1. u Području 3., Operativnom cilju 1., Mjeri 1. odnosi se na osiguravanje kontinuiteta usluga koje pružaju ustanove za osobe s invaliditetom kojima je osnivač Grad Zagreb. Stoga su kao sunositelji mjere navedene gradske ustanove koje neposredno sudjeluju u provedbi aktivnosti i za čiji rad i razvoj kapaciteta Grad osigurava sredstva.
Uloga udruga osoba s invaliditetom u pružanju različitih oblika podrške u zajednici prepoznata je u analizi stanja Strategije te u Području 6., Mjeri 3. Potpora projektima i programima udruga osoba s invaliditetom. Tom je mjerom predviđeno kontinuirano sufinanciranje programa i projekata udruga osoba s invaliditetom te drugih udruga koje djeluju u područjima važnima za osobe s invaliditetom.
Udruge koje ispunjavaju propisane uvjete mogu pružati socijalne usluge u skladu s propisima kojima je uređena djelatnost socijalne skrbi, dok Grad njihove programe i projekte podupire putem propisanih postupaka financiranja. Slijedom navedenoga, nije potrebno mijenjati obuhvat Aktivnosti 1. niti udruge osoba s invaliditetom uvrštavati među sunositelje ove mjere.


	103.
	Društvo distrofičara Zagreb (DDZ)
	Područje 3. Socijalna zaštita, neovisno življenje i stanovanje, Operativni cilj 1, Mjera 1. Unapređenje dostupnosti i kvalitete usluga u zajednici
	PRIJEDLOG 2. – Razvoj podrške neovisnom življenju osoba s invaliditetom
Odnosi se na: Područje 3. Socijalna zaštita, neovisno življenje i stanovanje – Operativni cilj 1 – Mjera 1. Unapređenje dostupnosti i kvalitete usluga u zajednici – predlaže se dodavanje nove aktivnosti (Aktivnost 5).
Predlaže se dodati novu aktivnost:
„Razvijati i unapređivati različite oblike podrške neovisnom življenju osoba s invaliditetom u vlastitom domu i zajednici, u skladu s individualnim potrebama korisnika (n)“
Podrška neovisnom življenju može uključivati povezivanje i koordinaciju različitih socijalnih i drugih usluga i oblika podrške u zajednici, osobnu asistenciju, podršku u domu, mobilne stručne timove, pristupačan prijevoz, asistivnu tehnologiju, podršku stanovanju te informiranje i savjetovanje osoba s invaliditetom i njihovih obitelji.
Predloženi pokazatelji rezultata:
• broj osoba s invaliditetom uključenih u programe i usluge podrške neovisnom življenju
• broj razvijenih ili unaprijeđenih oblika podrške neovisnom življenju
• broj korisnika kojima se podrška pruža u vlastitom domu i zajednici
• broj provedenih aktivnosti povezivanja i koordinacije pružatelja usluga i drugih oblika podrške
• broj korisnika obuhvaćenih informiranjem i savjetovanjem o mogućnostima podrške neovisnom življenju
Obrazloženje: Neovisno življenje osoba s invaliditetom ne podrazumijeva samo dostupnost pojedine socijalne usluge, već mogućnost osobe da, uz potrebnu individualiziranu podršku, živi u vlastitom domu i zajednici te donosi odluke o vlastitom životu.
Za osobe s težim i progresivnim invaliditetom neovisno življenje često ovisi o istodobnoj dostupnosti više međusobno povezanih oblika podrške. To može uključivati osobnu asistenciju, stručnu podršku u domu, psihosocijalnu podršku, mobilne timove, pristupačan prijevoz, asistivnu tehnologiju i pomagala, pristupačno stanovanje te druge usluge i programe u zajednici.
Stoga predlažemo da Strategija neovisno življenje prepozna kao zaseban smjer razvoja usluga u zajednici, s naglaskom na povezivanje postojećih i razvoj nedostajućih oblika podrške prema individualnim potrebama osobe.
Osobna asistencija pritom predstavlja jedan od važnih oblika podrške neovisnom življenju. Grad Zagreb, u okviru svojih nadležnosti i neposrednog kontakta s pružateljima socijalnih usluga, može dodatno doprinositi povezivanju dionika, razmjeni informacija i prepoznavanju potreba i prepreka koje utječu na dostupnost i kontinuitet podrške osobama s invaliditetom.
	Prijedlog se ne prihvaća.
Podrška neovisnom življenju jedno je od temeljnih usmjerenja Strategije i već je razrađena kroz više međusobno povezanih mjera i aktivnosti. Područjem 3., Operativnim ciljem 1. predviđeni su kontinuirano pružanje i povećanje dostupnosti usluga u zajednici, razvoj mobilnih timova za pružanje podrške u obitelji, uspostava Centra za sveobuhvatnu podršku te analiza potreba i razvoj novih oblika podrške osobama s invaliditetom i njihovim obiteljima.
Podrška stanovanju obuhvaćena je Operativnim ciljem 2. istog područja, dok su pristupačan javni i posebno organizirani prijevoz te informiranje o pristupačnosti i dostupnim uslugama obuhvaćeni drugim područjima Strategije. Osobna asistencija uređena je posebnim propisima na državnoj razini, dok Grad Zagreb u okviru svojih nadležnosti razvija i povezuje druge usluge i oblike podrške u zajednici.
Budući da predložena aktivnost objedinjuje sadržaje koji su već obuhvaćeni različitim mjerama i aktivnostima Strategije, nije je potrebno zasebno uvrštavati niti uvoditi dodatne pokazatelje istog sadržaja.


	104.
	Društvo distrofičara Zagreb (DDZ)
	Područje 3. Socijalna zaštita, neovisno življenje i stanovanje, Operativni cilj 1, Mjera 1. Unapređenje dostupnosti i kvalitete usluga u zajednici
Mjera 3. Osiguravanje kapaciteta za sveobuhvatnu skrb za osobe s invaliditetom

	PRIJEDLOG 3. – Starenje osoba s invaliditetom i kontinuitet podrške
Odnosi se na: Područje 3. Socijalna zaštita, neovisno življenje i stanovanje – Operativni cilj 1 – Mjera 1. Unapređenje dostupnosti i kvalitete usluga u zajednici – predlaže se dodavanje nove aktivnosti (Aktivnost 6); predlaže se povezati i s Mjerom 3. Osiguravanje kapaciteta za sveobuhvatnu skrb za osobe s invaliditetom.
Predlaže se dodati novu aktivnost:
„Razvijati i unapređivati usluge i modele podrške osobama koje stare s invaliditetom, uključujući osobe s dugotrajnim, teškim i progresivnim invaliditetom, uz pravodobno planiranje kontinuiteta podrške u situacijama smanjenja ili gubitka podrške roditelja, članova obitelji i drugih neformalnih njegovatelja (n)“
Predloženi pokazatelji rezultata:
• broj osoba koje stare s invaliditetom uključenih u usluge i programe podrške
• broj osoba kojima se podrška pruža u vlastitom domu i zajednici
• broj obitelji uključenih u savjetovanje i planiranje buduće podrške
• broj izrađenih individualnih planova kontinuiteta podrške
• broj razvijenih ili unaprijeđenih usluga namijenjenih osobama koje stare s invaliditetom
Obrazloženje: Starenje osoba s invaliditetom potrebno je promatrati kao posebno pitanje unutar sustava podrške. Osobe koje dugi niz godina žive s invaliditetom mogu starenjem imati sve složenije potrebe za socijalnom, zdravstvenom, rehabilitacijskom i drugom podrškom. Istodobno stare i njihovi roditelji, članovi obitelji i druge osobe koje su im tijekom života pružale značajan dio neformalne podrške.
Posebno je važno pravodobno planirati kontinuitet podrške prije nastanka krizne situacije kako bolest, smrt ili nemogućnost roditelja i drugih članova obitelji da nastave pružati podršku ne bi doveli do prekida skrbi ili potrebe za hitnom institucionalizacijom osobe s invaliditetom.
Potrebno je razvijati integrirane i fleksibilne modele podrške koji će omogućiti osobi da što dulje ostane u vlastitom domu i zajednici, uz povezivanje socijalnih i zdravstvenih usluga, osobne asistencije, pomoći u domu, mobilnih stručnih timova, prilagođenog prijevoza i drugih potrebnih oblika podrške.
	Prijedlog se ne prihvaća.
Potreba za pravodobnim planiranjem kontinuiteta podrške osobama s invaliditetom u slučaju smanjenja ili gubitka podrške roditelja, članova obitelji i drugih osoba koje pružaju skrb već je obuhvaćena Područjem 3., Operativnim ciljem 1., Mjerom 4. Razvoj usluga podrške u zajednici obiteljima osoba s invaliditetom. U okviru navedene mjere predviđeni su analiza potreba te razvoj podrške roditeljima njegovateljima i njegovateljima radi osiguravanja kontinuiteta skrbi, kao i provedba istraživanja radi planiranja, razvoja i unapređenja dostupnih oblika podrške i usluga u zajednici.
Mjerom 3. Osiguravanje kapaciteta za sveobuhvatnu skrb za osobe s invaliditetom predviđeni su razvoj Centra za sveobuhvatnu podršku i mobilnih timova koji će pružati podršku osobama s invaliditetom i njihovim obiteljima u zajednici. Navedene aktivnosti obuhvaćaju i osobe s dugotrajnim, teškim i progresivnim invaliditetom čije se potrebe mijenjaju tijekom života, kao i situacije u kojima obitelj više ne može osiguravati dotadašnju razinu podrške.
Potrebe korisnika, kontinuitet skrbi te potrebni intenzitet i način pružanja podrške razmatrat će se kroz provedbu navedenih aktivnosti. Stoga nije potrebno uvoditi zasebnu aktivnost ni dodatne pokazatelje za osobe koje stare s invaliditetom.


	105.
	Društvo distrofičara Zagreb (DDZ)
	Područje 4. Zdravstvena zaštita i rehabilitacija, Operativni cilj 1, Mjera 1. Unapređenje dostupnosti zdravstvenih usluga za djecu s teškoćama u razvoju i osobe s invaliditetom
	PRIJEDLOG 4. – Dostupnost palijativne skrbi osobama s invaliditetom
Odnosi se na: Područje 4. Zdravstvena zaštita i rehabilitacija – Operativni cilj 1 – Mjera 1. Unapređenje dostupnosti zdravstvenih usluga za djecu s teškoćama u razvoju i osobe s invaliditetom – predlaže se dodavanje nove aktivnosti (Aktivnost 7).
Predlaže se uvrstiti novu aktivnost:
„Unapređivati dostupnost palijativne skrbi djeci s teškoćama u razvoju i osobama s invaliditetom kojima je takva skrb potrebna, uključujući dostupnost palijativne skrbi u domu te povezivanje zdravstvenih, socijalnih i drugih usluga podrške u zajednici (n)“
Posebnu pozornost potrebno je usmjeriti na osobe s teškim i progresivnim bolestima i invaliditetom koje imaju složene potrebe za zdravstvenom i socijalnom podrškom.
Predloženi pokazatelji rezultata:
• broj osoba s invaliditetom uključenih u palijativnu skrb
• broj korisnika kojima je palijativna skrb pružena u domu
• broj mobilnih palijativnih timova dostupnih osobama s invaliditetom
• broj provedenih edukacija stručnjaka i drugih osoba uključenih u podršku
• broj uspostavljenih oblika suradnje zdravstvenih, socijalnih i drugih pružatelja podrške
Obrazloženje: Palijativna skrb osobama s invaliditetom treba biti dostupna ravnopravno s drugim građanima, uz uvažavanje njihovih specifičnih potreba. Kod osoba s teškim i progresivnim bolestima potrebe mogu uključivati složenu zdravstvenu skrb, respiratornu potporu, korištenje medicinske i asistivne opreme, pomoć druge osobe u svakodnevnim aktivnostima te kontinuiranu socijalnu i psihosocijalnu podršku.
Posebno je važno osigurati dostupnost palijativne skrbi u vlastitom domu kada je to izbor osobe i kada za to postoje uvjeti, uz koordinirano djelovanje mobilnih palijativnih timova, primarne zdravstvene zaštite, socijalnih službi, pružatelja socijalnih usluga i organizacija osoba s invaliditetom.
Potrebno je također voditi računa o kontinuitetu postojećih oblika podrške. Uključivanje osobe s invaliditetom u palijativnu skrb ne bi trebalo samo po sebi dovesti do prekida drugih usluga i oblika podrške koji su joj potrebni za svakodnevni život i ostanak u vlastitom domu i zajednici.
Napominjemo i da se u uvodnom, analitičkom dijelu nacrta Strategije, u kojemu se prikazuju prioriteti u području zdravlja i rehabilitacije, osiguravanje palijativne skrbi za teško i neizlječivo bolesne osobe navodi kao jedan od glavnih prioriteta (izdvojilo ga je 61 % ispitanika), ali palijativna skrb nije obuhvaćena aktivnostima u okviru Područja 4. Predloženom aktivnošću Strategija bi se uskladila s vlastitim nalazima o prioritetima.
	Prijedlog se prihvaća.
Uvažava se potreba za unapređenjem dostupnosti palijativne skrbi djeci s teškoćama u razvoju i osobama s invaliditetom, osobito osobama s teškim i progresivnim bolestima koje imaju složene zdravstvene i socijalne potrebe.
U Području 4., Operativnom cilju 1. dodana je nova Mjera 2.  Jačanje kapaciteta palijativne skrbi i podrške za bolesnike i njihove obitelji


	106.
	Društvo distrofičara Zagreb (DDZ)
	Područje 6. Participacija i civilno društvo, Operativni cilj 1, Mjera 1. Participacija osoba s invaliditetom i udruga osoba s invaliditetom u procesu kreiranja politika Grada Zagreba
	PRIJEDLOG 5. – Jačanje partnerske uloge organizacija osoba s invaliditetom
Odnosi se na: Područje 6. Participacija i civilno društvo – Operativni cilj 1 – Mjera 1. Participacija osoba s invaliditetom i udruga osoba s invaliditetom u procesu kreiranja politika Grada Zagreba – predlaže se dodavanje nove aktivnosti (Aktivnost 6).
Predlaže se uvrstiti dodatnu aktivnost:
„Sustavno uključivati osobe s invaliditetom i njihove predstavničke organizacije u planiranje, provedbu, praćenje i evaluaciju mjera Strategije (n)“
Predloženi pokazatelji rezultata:
• broj konzultacija s osobama s invaliditetom i organizacijama osoba s invaliditetom
• broj organizacija osoba s invaliditetom uključenih u praćenje provedbe Strategije
• broj prijedloga organizacija osoba s invaliditetom uključenih u provedbene aktivnosti
• broj provedenih zajedničkih aktivnosti Grada Zagreba i organizacija osoba s invaliditetom vezanih uz provedbu Strategije
Obrazloženje: Načelo „Ništa o nama bez nas“ ne bi trebalo biti ograničeno na proces izrade i donošenja Strategije. Osobe s invaliditetom i njihove predstavničke organizacije potrebno je sustavno uključivati tijekom cijelog razdoblja provedbe Strategije, uključujući planiranje aktivnosti, praćenje provedbe i evaluaciju ostvarenih rezultata.
Organizacije osoba s invaliditetom raspolažu neposrednim iskustvom korisnika i stručnim znanjem o potrebama pojedinih skupina osoba s invaliditetom te mogu značajno pridonijeti pravodobnom prepoznavanju problema, procjeni učinaka pojedinih mjera i razvoju novih rješenja u suradnji s Gradom Zagrebom.
	Prijedlog se ne prihvaća.
Sustavno uključivanje osoba s invaliditetom i njihovih predstavničkih organizacija već je obuhvaćeno Područjem 6., Operativnim ciljem 1., kojim je predviđeno poticanje sudjelovanja osoba s invaliditetom i predstavnika udruga osoba s invaliditetom u kreiranju i provedbi politika Grada Zagreba.
U svrsi Mjere 1. osobe s invaliditetom i njihove organizacije izrijekom su prepoznate kao aktivni partneri u pripremi i provedbi Strategije. Njihovo kontinuirano sudjelovanje osigurava se radom Povjerenstva za osobe s invaliditetom Grada Zagreba, koje prati provedbu Strategije, godišnjim savjetodavnim susretima u formatu World Café, konzultacijama, savjetovanjima i istraživanjima te drugim oblicima suradnje s Gradom Zagrebom. Udruge osoba s invaliditetom već su navedene kao sunositelji mjere.
Za navedene aktivnosti utvrđeni su pokazatelji koji uključuju broj sjednica Povjerenstva, održavanje godišnjeg savjetodavnog susreta i provedbu istraživanja. Slijedom navedenoga, nije potrebno uvoditi zasebnu aktivnost ni dodatne pokazatelje istog sadržaja.


	107. 
	Dijana Vincek, predsjednica Hrvatskog saveza gluhih  i nagluhih
	Načelne primjedbe i prijedlozi na predloženi nacrt akta s obrazloženjem
	Pristupačnost informacija i komunikacije za gluhe i nagluhe osobe - potpuna pristupačnost za gluhe i nagluhe osobe su informacije na hrvatskom znakovnom jeziku i s pristupačnim titlovima. U aktivnostima koje se provode u živo (edukacije, radionice, programi …) potrebno je osigurati komunikacijskog posrednika za gluhe.
	Prima se na znanje.
Strategija prepoznaje informacijsku i komunikacijsku pristupačnost kao važan preduvjet ravnopravnog sudjelovanja gluhih i nagluhih osoba. U Području 5., Mjeri 2. Unapređenje pristupačnosti komunikacijskih sredstava i mrežnih servisa Grada Zagreba predviđene su procjena pristupačnosti komunikacijskih kanala, uvođenje gradskog standarda digitalne pristupačnosti te kontinuirano unapređenje pristupačnosti gradskih mrežnih stranica, aplikacija i digitalnih sadržaja.
Pri provedbi edukacija, radionica, programa i drugih aktivnosti uživo primjenjivat će se odgovarajući oblici komunikacijske prilagodbe, uključujući hrvatski znakovni jezik, titlove i komunikacijsko posredovanje, ovisno o vrsti aktivnosti i potrebama sudionika. Konkretni prijedlozi za dopunu pojedinih mjera i aktivnosti razmotrit će se zasebno.

	108.
	Dijana Vincek, predsjednica Hrvatskog saveza gluhih  i nagluhih
	Područje 3. Socijalna zaštita, neovisno življenje i stanovanje, Operativni cilj 2, Mjera 2. Unapređenje kvalitete stanovanja i planiranje dostupnosti dodatnih stambenih kapaciteta osobama s invaliditetom i ulaganje u socijalno i priuštivo stanovanje 
	Mjera 2: Unapređenje kvalitete stanovanja i planiranje dostupnosti dodatnih stambenih kapaciteta osobama s invaliditetom i ulaganje u socijalno i priuštivo stanovanje – Aktivnost 1. Izgradnja zgrada za socijalno i priuštivo stanovanje na lokacijama Podbrežje, Borovje i Sveta Klara s izdvojenim postotkom/brojem stambenih jedinica građenim i ciljano prilagođenim za osobe s invaliditetom – pristupačni stanovi za gluhe i nagluhe osobe imaju svjetlosnu signalizaciju zvona,, svjetlosnu signalizaciju alrma plina, dima…
	Prijedlog se ne prihvaća.
U Području 3., Operativnom cilju 2., Mjeri 2. Unapređenje kvalitete stanovanja i planiranje dostupnosti dodatnih stambenih kapaciteta osobama s invaliditetom i ulaganje u socijalno i priuštivo stanovanje, Aktivnošću 1. već je predviđena izgradnja stambenih jedinica koje će biti ciljano prilagođene osobama s invaliditetom. Stoga nije potrebno pojedinačna tehnička rješenja prilagodbe zasebno navoditi u tekstu aktivnosti.


	109.
	Dijana Vincek, predsjednica Hrvatskog saveza gluhih  i nagluhih

	Područje 3. Socijalna zaštita, neovisno življenje i stanovanje, Operativni cilj 3, Mjera 1. Prevencija nasilja i zaštita osoba s invaliditetom žrtava nasilja
	Mjera 1. Prevencija nasilja i zaštita osoba s invaliditetom, Aktivnost 5. Osiguravanje pravne pomoći osobama s invaliditetom na njima pristupačan način – za gluhe i nagluhe osobe osiguravanje komunikacijskog posrednika

	Prijedlog se ne prihvaća.
Aktivnošću je već predviđeno osiguravanje pravne pomoći osobama s invaliditetom na njima pristupačan način. Odgovarajući oblik komunikacijske prilagodbe određivat će se prema individualnim potrebama korisnika te za gluhe i nagluhe osobe može uključivati komunikacijskog posrednika, hrvatski znakovni jezik ili drugi odgovarajući oblik podrške. Stoga nije potrebno komunikacijskog posrednika zasebno navoditi u tekstu aktivnosti.

	110.
	Dijana Vincek, predsjednica Hrvatskog saveza gluhih  i nagluhih
	Područje 3. Socijalna zaštita, neovisno življenje i stanovanje, Operativni cilj 3, Mjera 2. Suzbijanje diskriminacije i promicanje prava osoba s invaliditetom
	Mjera 2.: Suzbijanje diskriminacije i promicanje prava osoba s invaliditetom, Aktivnosti 3. i 4. Za gluhe i nagluhe osobe osigurati pristupačnost na način da se osigura komunikacijski posrednik u aktivnosti 3, te da se uz hrvatski znakovni jezik dokumenti prilagode i s pristupačnim titlovima

	Prijedlog se djelomično prihvaća.
Aktivnost 3. u Mjeri 2. dopunit će se te će glasiti:
„Osiguravanje pravnog savjetovanja i informiranja osoba s invaliditetom o zaštiti od diskriminacije na njima pristupačan način.“
Prijedlog dodavanja pristupačnih titlova Aktivnosti 4. ne prihvaća se jer se titlovi primjenjuju na audiovizualne sadržaje, a ne na pisane dokumente. Ako se tijekom provedbe izrađuju audiovizualni sadržaji, njihova pristupačnost osiguravat će se odgovarajućim titlovima.

	111.
	Dijana Vincek, predsjednica Hrvatskog saveza gluhih  i nagluhih
	Područje 4. Zdravstvena zaštita i rehabilitacija, Operativni cilj 1, Mjera 1. Unapređenje dostupnosti zdravstvenih usluga za djecu s teškoćama u razvoju i osobe s invaliditetom  

	Mjera 1. Unapređenje dostupnosti zdravstevnih usluga za djecu s teškoćama u razvoju i osobe s invaliditetom, Aktivnost 5. U provođenje edukacije potrebno je uključiti saveze i udugre osoba s invaliditetom zbog specifičnosti pojedinog invaliditeta


	Prijedlog se prihvaća.
Uvažava se važnost uključivanja saveza i udruga osoba s invaliditetom u provedbu edukacija zdravstvenih djelatnika radi prenošenja iskustava korisnika i upoznavanja sa specifičnostima pojedinih vrsta invaliditeta.
Savezi i udruge osoba s invaliditetom dodat će se među sunositelje Mjere 1. te će se uključivati u pripremu i provedbu pojedinih edukacija u skladu s njihovom temom i područjem djelovanja. Tekst Aktivnosti 5. ostaje neizmijenjen.

	112.
	Dijana Vincek, predsjednica Hrvatskog saveza gluhih  i nagluhih
	Područje 4. Zdravstvena zaštita i rehabilitacija, Operativni cilj 1, Mjera 2. Provedba preventivnih programa i podrške za djecu s teškoćama u razvoju i osobe s invaliditetom (nakon izmjena Mjera 2. postala je Mjera 3.)
	Mjera 2. Provedba preventivnih programa i podrške za djecu s teškoćama u razvoju i osobe s invaliditetom, Kod aktivnosti 1. Potrebno je osigurati komunikacijkog posrednika za gluhe i nagluhe osobe na preventivnim pregledima

	Prijedlog se ne prihvaća.
Pri organizaciji preventivnih pregleda vodit će se računa o njihovoj pristupačnosti osobama s različitim vrstama invaliditeta, u skladu s potrebama korisnika i važećim propisima. Stoga pojedine oblike prilagodbe i podrške nije potrebno zasebno navoditi u tekstu aktivnosti.

	113.
	Dijana Vincek, predsjednica Hrvatskog saveza gluhih  i nagluhih

	Područje 4. Zdravstvena zaštita i rehabilitacija, Operativni cilj 1, Mjera 3. Osiguravanje zaštite mentalnog zdravlja djece s teškoćama u razvoju i osoba s invaliditetom i članova njihovih obitelji (nakon izmjena Mjera 3. postala je Mjera 4.)
	Mjera 3. Osiguranje zaštite mentalnog zdravlja djece s teškoćama u razvoju i osoa s invaliditetom i članova njiohovih obitelji, aktivnost 1. Osigurati komunikacijskog posrednika, aktivnost 2. Prilaogiti web portal „Mentalno zdravlje“ za gluhe i nagluhe osobe

	Prijedlog se ne prihvaća.
Pri provedbi programa zaštite mentalnog zdravlja i kontinuiranom unapređivanju web portala „Mentalno zdravlje“ vodit će se računa o pristupačnosti osobama s različitim vrstama invaliditeta, u skladu s potrebama korisnika i važećim propisima. Stoga pojedine oblike prilagodbe i podrške nije potrebno zasebno navoditi u tekstu aktivnosti.

	114.
	Dijana Vincek, predsjednica Hrvatskog saveza gluhih  i nagluhih
	Područje 5. Pristupačnost, mobilnost i digitalno uključivanje, Operativni cilj 1, Mjera 3. Poboljšanje pristupačnosti usluga javnog gradskog prijevoza djeci s teškoćama u razvoju i osobama s invaliditetom

	Mjera 3. Poboljšanje pristupačnih usluga javnog gradskog prijevoza djeci s teškoćama u razvoju i osobama s invaliditetom, Aktivnost 2.u unapređenje uključiti udrugu i savez gluhih i nagluhih osoba, Aktivnost 3. Osigurati pristupačne informacije za gluhe i nagluhe osobe na hrvatskom znakovnom jeziku i s pristupačnim titlovima

	Prijedlog se ne prihvaća.
Udruge osoba s invaliditetom već su navedene kao sunositelji Mjere 3., čime je omogućeno uključivanje relevantnih udruga i saveza gluhih i nagluhih osoba u unapređenje ZET-ove mrežne stranice i mobilne aplikacije. Aktivnost 2. već izričito obuhvaća njihovo unapređenje za putnike s teškoćama sluha, u skladu s važećim standardom digitalne pristupačnosti.
Aktivnost 3. odnosi se na uspostavu centralnog izvora podataka o pristupačnosti stajališta i vozila. Pristupačnost ZET-ove mrežne stranice i mobilne aplikacije osobama s teškoćama sluha već je obuhvaćena Aktivnošću 2., u skladu s važećim standardom digitalne pristupačnosti. Stoga predloženu dopunu nije potrebno zasebno navoditi u tekstu Aktivnosti 3.

	115.
	Dijana Vincek, predsjednica Hrvatskog saveza gluhih  i nagluhih
	Područje 5. Pristupačnost, mobilnost i digitalno uključivanje, Operativni cilj 2, Mjera 1. Razvoj servisa informiranja o pristupačnosti objekata, javnog prijevoza i koridora kretanja „Pristupačni Zagreb”
	Mjera 1. Razvoj servisa informiranja o pristupačnosti objekata, javnog prijevoza i koridora kretanja „Pristupačni Zagreb“, Aktivnost 6. Izrada pristupačne mobilne aplikacije i mrežne stranice „Pristupačni Zagreb“ za gluhe i nagluhe osobe

	Prijedlog se ne prihvaća.
Aktivnost 6. odnosi se na izradu nove mobilne aplikacije i mrežne stranice „Pristupačni Zagreb“ u okviru Operativnog cilja 2. Povećati digitalnu pristupačnost javnih usluga, informacija i komunikacijskih kanala Grada Zagreba. Digitalna pristupačnost aplikacije i mrežne stranice, uključujući pristupačnost gluhim i nagluhim osobama, podrazumijeva se njihovom svrhom i osiguravat će se u skladu s važećim standardima digitalne pristupačnosti. Stoga nije potrebno dopunjavati tekst aktivnosti.

	Dijana Vincek, predsjednica Hrvatskog saveza gluhih  i nagluhih

	Područje 5. Pristupačnost, mobilnost i digitalno uključivanje, Operativni cilj 2, Mjera 2. Unapređenje pristupačnosti komunikacijskih sredstava i mrežnih servisa Grada Zagreba  
	Mjera 2. Unapređenje pristupačnosti komunikacijskih sredstava i mrežnih servisa Grada Zagreba u aktivnosti 2., 3. i 4. Osigurati pristupačnost za gluhe i nagluhe osobe – na hrvatskom znakovnom jeziku i s titlovima
	Prijedlog se ne prihvaća.
Mjera 2. već je usmjerena na osiguravanje pristupačnosti komunikacijskih kanala, mrežnih stranica, aplikacija i digitalnih sadržaja Grada Zagreba osobama s različitim vrstama invaliditeta, uključujući gluhe i nagluhe osobe. Hrvatski znakovni jezik i titlovi primjenjivat će se na sadržaje za koje su takvi oblici prilagodbe primjereni, zbog čega ih nije potrebno zasebno navoditi u tekstu aktivnosti 2., 3. i 4.

	Područje 6. Participacije i civilno društvo, Operativni cilj 1, Mjera 1. Participacija osoba s invaliditetom i udruga osoba s invaliditetom u procesu kreiranja politika Grada Zagreba
	Mjera 1. Participacija osoba s invaliditetom i udruga osoba s invaliditetom u procesu kreiranja politika Grada Zagreba, Aktivnost 4. Najvažnije gradske dokumente i upute za ostvarivanje prava prilagoditi na hrvatski znakovni jezik i s titlovima

	Prijedlog se ne prihvaća.
Aktivnost 4. Mjere 1. posebno je usmjerena na kontinuiranu prilagodbu najvažnijih gradskih dokumenata i uputa u format „Lako za čitanje“. Drugi oblici informacijske i komunikacijske pristupačnosti, uključujući pristupačnost sadržaja gluhim i nagluhim osobama, obuhvaćeni su mjerama u području pristupačnosti komunikacijskih sredstava i digitalnih sadržaja. Stoga nije potrebno proširivati ovu aktivnost.

	Područje 6. Participacije i civilno društvo, Operativni cilj 1, Mjera 2. Jačanje participacije osoba s invaliditetom u političkom i javnom životu  
	Mjera 2., Jačanje participacije osoba s invaliditetom u političkom i javnom životu, aktivnost 3 i 4.  - u izradu smjernica i preporuka potrebno je uključiti i saveze i udruge osoba s invaliditetom radi specifičnosti pojedine vrste invaliditeta
	Prijedlog se ne prihvaća.
Osobe s invaliditetom i njihove udruge uključene su u kreiranje gradskih politika putem Povjerenstva za osobe s invaliditetom i drugih participativnih aktivnosti. Udruge osoba s invaliditetom navedene su kao sunositelji Mjere 2. „Jačanje participacije osoba s invaliditetom u političkom i javnom životu“, zbog čega ih nije potrebno dodatno navoditi u tekstu aktivnosti 3. i 4.

	Područje 7. Kultura i turizam, Operativni cilj 2, Mjera 1. Povećanje pristupačnosti turističke infrastrukture, sadržaja i manifestacija osobama s invaliditetom
	Mjera 1. Povećanje pristupačnosti turističke infrastrukture, sadržaja i manifestacija osobama s invaliditetom, Aktivnost 4. – potrebno je osigurati pristupačnost manifestacija i festivala za gluhe i nagluhe osobe

	Prijedlog se ne prihvaća.
Aktivnošću 4. već je predviđeno unapređenje pristupačnosti manifestacija i festivala u organizaciji Grada Zagreba i Turističke zajednice Grada Zagreba. Navedeno obuhvaća potrebe osoba s različitim vrstama invaliditeta, uključujući gluhe i nagluhe osobe, zbog čega nije potrebno posebno izdvajati pojedinu skupinu korisnika u tekstu aktivnosti.



